REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Četrnaesti dan rada)

01 Broj 06-2/126-23

04. jul 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika konstatujem da sednici prisustvuje 88 narodnih poslanika.

Radi utvrđivanja broja poslanika prisutnih u sali, molim da ubacite svoje identifikacione kartice u elektronske jedinice.

Zahvaljujem.

Konstatujem da je, primenom elektronskog sistema, utvrđeno da je u sali prisutno 123 narodnih poslanika.

Znači, opet da zahvalim poslanicima većine što su omogućili kvorum.

Posebno zahvalan, koliko vidim, Ćuta Jovanović.

Hoće li vas biti nekog dana ovako kad počinjemo ujutru bar 30?

(Aleksandar Jovanović: Mene?)

Hoće. Hoćemo li zaslužiti vaše prisustvo u nešto značajnijem broju od 30-ak poslanika ukupno i da vam dođe nekad ovlašćeni predsednik, opet nije došao? Nikad kraja. Nikad bolje biti neće.

(Aleksandar Jovanović: Nikad kraja.)

Da li neko od predsednika odnosno ovlašćenih predstavnika poslaničkih grupa želi da zatraži obaveštenje ili objašnjenje, u skladu sa članom 287?

Reč ima Đorđe Pavićević.

ĐORĐE PAVIĆEVIĆ: Hvala.

Poštovane građanke i poštovani građani, naš Zeleno-levi klub dosta brine o velikim sistemima koji ujednačavaju mogućnosti građana i građanki da vode dostojanstven i kvalitetan život, zato će moja pitanja biti usmerena ka Ministarstvu zdravlja, zato što prosto pravo na zdravlje i zdravstvena zaštita jeste nešto što bitno utiče na svačiji život, kako svakodnevni, ali i na životne mogućnosti.

Prvo pitanje će se odnositi na dokumente koji su važni za sprovođenje politike zdravstvene zaštite, jer koliko se može videti na sajtu Ministarstva, ne postoji nikakva obuhvatna strategija razvoja zdravstvene zaštite i razvoja zdravstva u Srbiji, ali zato postoji nešto što je počelo da se primenjuje 2019. godine, sa nejasnim statusom, a to je Strategija optimizacije mreža zdravstvenih ustanova u Srbiji koji su radili bivša firma premijerke „Naled“, jedna hrvatska konsultantska kuća, jedna konsultantska kuća iz Belgije.

Prema tom nesrećnom dokumentu, građani će ostati uskraćeni za dobar deo primarne zdravstvene zaštite i moraće da koriste institucije za sekundarnu zdravstvenu zaštitu daleko od svog mesta stanovanja. Znači, prosto dostupnost zdravstvene zaštite je dovedena u pitanje ovom strategijom, kao i mnoge druge stvari, da ne ulazim u detalje.

Moje pitanje jeste da li u stvari mi i dalje primenjujemo tu strategiju ili ćemo ići putem koji nam je ministarka nagovestila, a to je u stvari da će primarna zdravstvena zaštita biti reformisana i da će paket koji pruža primarna zdravstvena zaštita biti uvećan u tom pogledu? Te dve stvari ne idu zajedno i ja bih voleo da čujem od ministarke zdravlja da li ona podržava Strategiju optimizacije i da li u stvari taj dokument se i dalje primenjuje i dalje važi u tom pogledu? To je nešto što je prvo pitanje.

Druga važna stvar koju bih hteo da pitam jeste delom u resoru Ministarstva zdravlja, delom u resoru Ministarstva odbrane, to ste dobro čuli. Naime, radi se o „Sinofarmovoj“ fabrici vakcina, koja ke počela da se gradi u Zemunu, ali glavni investitor je Ministarstvo odbrane ili glavni investitor sa srpske strane. Ona je pompezno najavljena od predsednika države kao nešto što će promeniti ekonomiju Srbije u narednim godinama, ali ono što se pokazalo jeste u stvari da mi ni do današnjeg dana ne znamo šta se zaista dešava sa tom fabrikom.

Najpre su u tom projektu bili zajedno kineske firme, firme iz Emirata i Republika Srbija. Međutim, u APR ne postoje više kineski partneri tako da moje pitanje jeste - šta se dešava sa tom zgradom? Pod čijom je ona danas nadležnošću? Da li je pod nadležnošću Ministarstva odbrane ili Ministarstva zdravlja?

Koliko je Republika Srbija do sada uložila sredstava za trećinsko vlasništvo te zgrade, uključujući i infrastrukturu i građevinsko zemljište? Da li je u stvari u toj fabrici bilo nekakvih nabavki opreme za tu fabriku i šta će ona proizvoditi ukoliko ikada bude završena, jer prema procenama, Srbija je tu bacila još 50 miliona koje je mogla da upotrebi u druge svrhe?

Konačno, poslednje pitanje, tiče se planova Ministarstva zdravlja, moje pitanje je da li Ministarstvo zdravlja planira da predloži legalizaciju kanabisa u rekreativne ili medicinske svrhe s obzirom da smo sinoć u emisiji slušali veliko, na TV „Hepi“, opravdanje te prakse i da nam je predsednik države ranije iznosio velika uporedna iskustva, kolateralna dobit može biti buduća amnestija Koluvije za ono što je činio? Hvala.

PREDSEDNIK: Reč ima Milija Miletić. Izvolite.

MILIJA MILETIĆ: Zahvaljujem se, doktore Orliću.

Poštovane kolege, građani Srbije, ja ću postaviti nekoliko pitanja. Konkretno, tiču se nas na jugoistoku Srbije, pošto smo svedoci da se klima stvarno menja, gde smo do skoro, pre petnaestak dana mi, to konkretno govorim, opština Svrljig gde sam ja i moja kuća smo do skoro ložili, prema tome veliki problem jeste što se tiče grejanja, gde država Srbija i Vlada Republike Srbije kroz program pomoći individualnim gazdinstvima radi se na poboljšanju kvaliteta i zidova kuće i prozora i svega onog što sutra daje mogućnost da sutra bude što jeftinije grejanje.

Ipak, svedoci smo da ta individualna ložišta u tim malim sredinama, po većim gradovima čine nešto što je veoma loše za zdravlje ljudi. Na taj način ljaudi imaju veliki problem za vreme zimske sezone gde konkretno to govorim i za svoju opštinu, to govorim za druge opštine male, gde se ljudi greju na drva, na ugalj, a to važi isto i za veliki grad ili velike gradove. Jedan od tih gradova jeste grad Niš gde je veliki problem zagađenje.

Moje pitanje jeste gasifikacija. Gasifikacija je već krenula. Gasifikacija ide svojim tokom gde je u Nišu napravljen taj prsten oko grada „Jugorosgas“ to radi i gde je preko 50% došao taj gas do određenih teritorija grada Ništa, ali zbog dosta visoke cene priključka na gasovod, dolazimo do toga da veliki broj ljudi koji nisu u mogućnosti to da rade i dalje se greju na drva, greju se na te energente koji su dosta štetni što se tiče toga i zagađenje vazduha je dosta prisutno.

Inače, toplana u Nišu je nešto što stvarno zaslužuje pažnju gde preko 96% ljudi koji koriste toplanu, toplana radi na gas. To je velika stvar.

Ali, moje pitanje jeste - da li će Ministarstvo energetike, onda Ministarstvo za životnu sredinu da obezbedi mogućnost da ljudi, tu mislim konkretno na građane Niša, da ljudi mogu da koriste, da se priključe na gas, da bude grejanje na gas, da to bude neka subvencionisana cena da bi mogao veći broj njih da se priključi i na taj način da izbegnemo zagađenje životne sredine? U vreme kada je to grejanje stvarno se teško diše.

Znači, moje pitanje - da li postoji mogućnost da država Srbija, Vlada Republike Srbije i nadležna ministarstva omoguće da se što veći broj ljudi priključi na gas, da se greju na gas i na taj način da štitimo naše zdravlje?

Još nešto, meni je to baš veoma bitno, čuli smo i znamo da gasovod već ide, da se radi trasa gasovoda koji ide Zaječar, Knjaževac, Svrljig prema Nišu. To je velika stvar, velika zahvalnost i velika potreba, jer i u malim sredinama bilo bi dobro da dođe gas, da mogu ljudi da se priključe s tim što normalno kada dotle dođe, već se radi eksproprijacija zemlje, projekti urađeni i ja to pozdravljam zato što je to nešto što će stvarno značiti za svakog od nas, jer da vam kažem da se jedna kuća od 150 kvadrata na dva sprata, kada se grejemo na drva ipak je i to grejanje dosta skupo bez obzira što imamo dosta šume koje se sada eksploatiše. Čak se to radi na neki način da sutra možda imamo i problema kada nemamo šume, nema dovoljno mogućnosti da se sade nove sadnice i na tome moramo da radimo i zato je gasovod koji treba da bude prisutan i u tim malim sredinama za nas veoma bitan.

Još jedno pitanje - da li će ta trasa gasovoda gde imate mogućnost da u narednih dve godine dođe do tih naših sredina do Knjaževca do Svrljiga, do tih malih sredina da se i tamo obezbede normalno subvencije za ta naša gazdinstva da i mi možemo tamo da se grejemo, da to bude jeftinije nego što, recimo, sezona kada se ljudi greju u tim većim centrima na gas košta 80.000 – 90.000 dinara, a kod nas u našim tim opštinama, malim opštinama to grejanje je isto, ja mislim da čak i više duplo skuplje nego što je to na gas?

Još jednom velika podrška gasifikaciji, velika podrška svima i to treba nastaviti. Hvala još jednom.

PREDSEDNIK: Reč ima Stefan Krkobabić.

STEFAN KRKOBABIĆ: Uvaženi predsedniče Narodne skupštine, uvažene potpredsednice, uvaženi narodni poslanici, mi iz PUPS-a, Partije ujedinjenih penzionera, poljoprivrednika i proletera Srbije, imamo posebnu obavezu da skrenemo pažnju javnosti, narodnim poslanicima i Vladi Republike Srbije na neophodnost uvođenja socijalne garantovane penzije.

Danas u Srbiji u gradovima, a posebno u selima Srbije postoji ne mali broj ljudi koji imaju više od 65 godina, a nisu stekli uslove za penziju, niti će ih ikada steći, a to je pored određenih godina života i najmanje 15 godina radnog staža, među njima je najviše žena i to žena sa sela.

Reč je o ženama koji su ceo život radile, rađale, podizale i vaspitale decu i bile stubovi naših porodica. Danas kada su u poodmaklim godinama i ne mogu više aktivno da rade, nemaju imovinu niti bilo koji drugi vid prihoda.

Uvođenje socijalne garantovane penzije u iznosu ne manjem od 100 evra, po uzoru na zemlje iz okruženja, omogućilo bi svim tim ljudima da dostojanstvenije žive.

Takav vid socijalnog davanja postoji u više od 100 zemalja sveta, a iznos tog davanja, kako rekoh, u zemljama u okruženju je ne manji od 100 evra. Uvođenja socijalne garantovane penzije bio bi kvalitetan korak napred koji bi Srbiju uzdigao na nivo socijalno najodgovornijih zemalja u svetu.

Stoga postavljam pitanje Vladi Republike Srbije i nadležnom ministarstvu – da li Vlada Republike Srbije i resorno ministarstvo u sklopu nove socijalne politike razmatra mogućnost uvođenja socijalne garantovane penzije u iznosu ne manjem od 100 evra, a kao posebnog instituta socijalne politike?

Posebno naglašavam, kao posebnog instituta nove socijalne politike jer to znači da se ta sredstva za tu namenu ne bi izdvajala iz PIO fonda, već iz državne blagajne. Mi iz PUPS-a smo spremni da aktivno učestvujemo u definisanju i razradi ovog socijalnog davanja kako bi socijalna garantovana penzija konačno zaživela. Zahvaljujem.

PREDSEDNIK: Hvala.

Reč ima Ivan Kostić.

IVAN KOSTIĆ: Pitanje za predsednika Srbije, premijera i ministra spoljnih poslova. Predsednik Srbije je juče najavio da će Kurti pojačati teror čim Kijev krene u ofanzivu. Kakve veze ima ofanziva Kijeva sa novim napadima na Srbe sa severa KiM? Ako veza postoji, onda je logično da Srbija za rešenje kosovskog pitanja mora tražiti pomoć od država koje nisu priznale lažnu državu Kosovo i koje nisu saglasne sa koordinisanom politikom Kurtija, Zelenskog i NATO pakta.

Kada ćete izdati nalog generalnom konzulu Srbije pri UN Nemanji Stevanoviću da i formalno traži sazivanje hitne sednice Saveta bezbednosti po pitanju nepoštovanja Rezolucije 1244 i ugrožene bezbednosti Srba na KiM?

Kada će ministar spoljnih poslova Ivica Dačić održati sastanak sa ministrom spoljnih poslova Rusije Sergejom Lavrovim oko usaglašavanja aktivnosti u cilju očuvanja suvereniteta Srbije na celoj njenoj teritoriji?

Pošto je po ko zna koji put dobijen i zvaničan poziv od ministra spoljnih poslova Rusije za održavanje sastanka na ministarskom nivou, postavljam pitanje – da li Srbija mora da traži odobrenje od Brisela, Vašingtona i NATO pakta po pitanju vođenja svoje spoljne politike? Ako mora, predlažem da se to uradi danas pošto je danas veliki američki praznik pa da zamole Kristofera Hila da bude snishodljiv prema njima.

Kada će predsednik Skupštine Vladimir Orlić ispuniti obećanje datog pre dva meseca predstavnicima poslaničkih grupa i sazvati hitnu sednicu po pitanju bezbednosti Srba na KiM, francusko-nemačkog ultimatuma, pošto je očigledno da NATO pakt u sa saradnji sa albanskim okupatorima sa KiM planski pripremaju novi egzodus naših sunarodnika?

Pitanje za Ministarstvo zaštite životne sredine – šta ministarstvo preduzima povodom zatrovane vode u Ravnom selu u opštini Vrbas? Pitanje za Više javno tužilaštvo u Novom Sadu – zašto ste odbili da razmatrate peticiju 1.224 žitelja Ravnog sela u opštini Vrbas koji su vam 8. novembra 2020. godine dostavili i čije je zdravlje ugroženo, jer se u vodi koju oni koriste za piće po urađenim analizama nalazi 98 mikrograma arsena od dozvoljenih 10 mikrograma po litri vode?

Zašto ste predmet poslali na odlučivanje Javnom tužilaštvu u Vrbasu koje progoni potpisnika peticije Božidara Caričića iz Ravnog sela koji je otkrio slučaj, a po službenoj dužnosti ste bili u obavezi da pokrenete postupak?

Do sada se niko od nadležnih institucija nije oglasio, a meštani Ravnog sela i dalje piju zdravstveno neispravnu vodu iz seoskih bunara jer još nisu priključeni na gradski vodovod.

Po informacijama koje su javno dostupne oko milion ljudi u Vojvodini pije zdravstveno neispravnu vodu koja izaziva kancer kod stanovništva.

Pitanje za Ministarstvo saobraćaja i puteve Srbije kada će biti otpočeta i završena sanacija mosta preko Garaškog jezera u opštini Aranđelovac i da li će biti urađena obilaznica oko jezera? Ovaj most je od velike važnosti jer se preko njega ide do jedinog gradskog bazena u Aranđelovcu, pa je to još jedan udarac na turizam u Aranđelovcu koji se ionako godinama sistematski urušava.

Već duže od godinu dana je zbog oštećenja zatvoren most preko Garaškog jezera i tome su tri sela Garaš, Jelovik i Bosut odsečeni od Aranđelovca, a građani ovih sela moraju da putuju duplo dužom deonicom. Takođe, obećana je izgradnja obilaznice oko jezera što još nije urađeno.

Pitanje za Ministarstvo rudarstva i energetike i EPS – kada će nova trafostanica biti puštena u rad u Aranđelovcu. Za potrebe privrede u južnoj industrijskog zoni u Aranđelovcu još pre godinu dana izgrađena je nova trafo stanica. Međutim, on još uvek nije pušten u rad?

Pitanje za Ministarstvo rudarstva i energetike – kada će nova trafostanica biti puštena u rad?

Pitanje za Agenciju za upravljanje javnim ulaganjima – da li je došlo do pomaka u ovoj investiciji kako Aranđelovčani više ne bi pili vodu koja prolazi kroz azbestne cevi?

Građani Aranđelovca se snabdevaju vodom iz starih dotrajalih i zdravstveno nebezbednih azbestnih vodovodnih celi koje non-stop pucaju.

Godine 2019. predsednik opštine Aranđelovac Bojan Radović je izjavio da je projekata zamene cevi završen i da se čeka odobrenje novčanih sredstava u iznosu od dva miliona evra od Agencije za upravljanje javnim ulaganjima. Međutim, Agencija je 2021. godine dostavila odgovor da opština Aranđelovac nije podnela kompletnu dokumentaciju čime je predsednik opštine obmanuo građane.

Još jedno pitanje za Ministarstvo rada i boračka pitanja, kao što cela Srbija zna pre dva dana se u Solunu upokojio deda Đorđe Mihailović, čuvar srpskog vojničkog groblja na Zejtinliku koji je bio primer kako srpska narodna diplomatija treba da izgleda i koji je više uradio za očuvanje srpske tradicije i kulture nego mnoge naše diplomate po svetu. Šta ministarstvo rada planira da uradi po pitanju neophodnosti povećanja budžeta za srpska vojnička groblja po celom svetu? Hvala.

PREDSEDNIK: Reč ima Đorđe Miketić.

ĐORĐE MIKETIĆ: Hvala predsedniče.

Pitanje za ministra policije – prošle nedelje uputio sam dopis, na koji mi nažalost nikada niste odgovorili, pitao sam vas da li je na snimku koji mi je dostavljen i koji je čitava javnost čula, glas gradonačelnika Šapića kako preti ženi i njenoj deci. Da, deci.

Kao narodni poslanik došao sam u posed snimka na kojem se čuje glas gradonačelnika Beograda Aleksandra Šapića kako upućuje pretnje. Na snimku se čuju reči – ti si ugrožena i deca sama si to tražila. Šta je MUP uradio po pitanju pretnji koje je LjĐ dobila lično telefonom po sopstvenu bezbednost i bezbednost svoje dece od Aleksandra Šapića? Pitanje je vrlo jednostavno molim da mi na to pitanje odgovori ministar čim pre danas u sali ako bude prisutan, odgovorite molim vas direktno bez vrdanja jer pitanje je zaista precizno. Nema više prostora za izvlačenjem.

Jutros u emisiji „Probudi se“ gospođa Ljiljana Đokić vlasnica srušenog restorana „Košnica“ je potvrdila ova moja saznanja, iznela da je tačno da je dobila pretnje od Aleksandra Šapića gradonačelnika Beograda.

Kako sam saznao ona je sama podnela krivičnu prijavu 7. decembra 2022. godine i navela da je pretnje dobila sa broja telefona 065/4913-406. Policija lako može utvrditi verodostojnost snimka i može proveriti sa koje bazne stanice je ovaj broj pozvao Ljiljanu Đokić, a po mojim saznanjima Šapić je izašao iz svoje kuće, kupim sim karticu, na prvoj trafici, i pozvao Lj.Đ. i uputio joj pretnje.

Takođe, navela je da je i pre toga bilo zastrašivanja, da su dva audija i jedna škoda sa blinkerima kružila ulicom u kojoj živi. U krivičnom prijavi navela je da je uplašena i da je u opasnosti i ona i deca.

Ministre Gašiću, šta je urađeno po ovom slučaju? Zašto policija ćuti osam meseci? Hitno ministre, jer u svakoj normalnoj zemlji kada čujete visokog političkog funkcionera, gradonačelnika glavnog grada, kako pretećim glasom izgovara da bezbednost nečije dece ugrožena to bi bio poziv za opštu uzbunu, za vanrednu konferenciju za štampu, za temeljnu i urgentnu istragu svih organa, ali ne u Srbiji.

Kod nas ministar Gašić ćuti, tužilaštvo ćuti, dok gradonačelnik preti. Da li tako branite i štitite građane i one koji vam se obrate. Pa, šta ako je član SNS? Pa šta ako je gradonačelnik? Upravo zato morate hitno da odgovorite na ovo pitanje, a znam da znate odgovor.

Za utvrđivanje tačnosti ovih pretnji policiji ne treba više od dva dana i znam da ste to uradili, samo ne znam zašto o tome još ćutite.

Pre dva meseca u OŠ „Vladislav Ribnikar“ ubijeno je devetoro dece. Posle masakra u Ribnikaru izvršeno je i masovno ubistvo u selima pored Mladenovca gde je stradalo osmoro mladih. Serija nasilja, serija ubistava. Pre dva dana ubijen je mladić u školskom dvorištu na Banovom Brdu i tako nebrojano mnogo nasilja oko nas, a policija ostaje nema na ove otvorene pretnje deci. I posle kažete sistem nije zakazao, a imate snimljene pretnje i ništa nije urađeno. Kako mislite da se zaštitimo naše mlade od nasilja ako vi kao vlast ignorišete nasilje koje neprestano vrše najviši državni funkcioneri?

Zato pozivam ljude iz policije i tužilaštva, ako ste ustanovili da je to glas Aleksandra Šapića, a imam saznanja da jeste, morate o tome izvestiti javnost i preduzeti dalje korake, jer ukoliko ništa ne uradite povodom ovih pretnji, onda ste i sami saučesnici u vršenju nasilja. Ponoviću za kraj, šta je MUP uradio po pitanju pretnji koje je Lj.Đ. dobila lično telefonom po sopstvenu bezbednost i bezbednost svoje dece od Aleksandra Šapića. Ako ovo nije Šapić, odmah se oglasite i demantujte ova saznanja. Ako jeste, hitno mora podneti ostavku. Pozivam sve da poslušate da li je ovo glas Aleksandra Šapića, pre nego što i ovo izmontiraju.

(Reprodukcija tonskog zapisa.)

Hvala vam.

PREDSEDNIK: Reč ima narodni poslanik Marko Ristić.

MARKO RISTIĆ: Poštovani građani Srbije, dame i gospodo narodni poslanici, samoproglašeni premijer Kosova, Aljbin Kurti je juče rekao da je tzv. kosovska policija je identifikovala 45 osoba koje pripadaju civilnoj zaštiti i severnoj brigadi u formacijama koje je tzv. ministarstvo unutrašnjih poslova Kosova pre nekoliko dana proglasilo za terorističke formacije.

Nema nikakve dileme da je ovom izjavom Kurti direktno najavio nova nezakonita hapšenja Srba na severu KiM. Mi već više od mesec danas svedočimo brutalnoj represiji prištinskih parapolicijskih snaga nad srpskim narodom u opštinama na severu. Na desetine Srba se već nalazi u zatvorima u Prištini gde im se na najmonstruoznije načine krše sva moguća ljudska prava.

Najnovija odluka Kurtijevog režima da srpske civilne organizacije na severu pokrajine proglasi terorističkim formacijama pokazuje da on nema nikakvu nameru da odustane od totalne okupacije i etničkog čišćenja severa KiM, jer su za njega teroristi svi koji nose srpsko ime i prezime.

Postavljam pitanje predsednici Vlade Republike Srbije – da li država išta preduzima na konkretnom planu da osigura bezbednost srpskog naroda i zaštiti njegova prava pred represijom prištinskih institucija? Uvažena premijerko, pre mesec dana moj uvaženi kolega narodni poslanik Strahinja Erac postavio vam je pitanje – šta ste kao predsednica Vlade preduzeli povodom uhapšenih Srba koji su nezakonito lišeni slobode? Pitali smo vas tada da li ste o slučajevima uhapšenih Srba obavestili sve relevantne međunarodne institucije i da li ćete tim povodom uputiti pismo članicama UN, Saveta Evrope i EU i pozvati ih da jasno osude represiju nad srpskim stanovništvom?

Pitali smo vas da li ćete kao predsednica Vlade pokrenuti snažnu diplomatsku ofanzivu i zatražiti da se održe sednice svih međunarodnih tela koja se bave zaštitom ljudskih prava kako bi se izvršio snažan diplomatski pritisak na Prištinu da hitno oslobodi sve Srbe, ali odgovore iz vašeg kabineta nismo dobili. Dobili smo obaveštenje od Ministarstva pravde i to dana 29. juna u kojem nije odgovoreno ni na jedno postavljeno pitanje.

Naprotiv, ministarka pravde nas je u svom odgovoru obavestila da samoproglašene kosovske vlasti hapse Srbe i da se među uhapšenim Srbima nalaze i Radoš Petrović, Dušan Obrenović, Siniša Jevtić i Slađan Trajković. Ministarka pravde konstatuje svima poznate činjenice i odgovara na ono što mi već znamo, ali ni reči o tome koja će biti i kakva će biti reakcija naše države u ovom slučaju.

U odgovoru Ministarstva pravde se ni jednom rečju ne pominju moguće diplomatske inicijative i koraci na međunarodnom planu, koje bi država trebalo da preduzme. Samo u poslednjem pasusu odgovara ministarka, načelno i paušalno nas obaveštava da, citiram – Republika Srbija, pre svega diplomatskim putem i u saradnji sa predstavnicima zemalja Kvinte, pokušava da reši problem sve češćeg proizvoljnog hapšenja pripadnika srpske nacionalnosti na Kosovu i Metohiji.

Kako saradnja sa zemljama Kvinte izgleda u praksi, to smo mogli da vidimo pre nekoliko dana, kada je bez ikakvog prethodnog političkog dogovora o istovremenom oslobađanju uhapšenih Srba doneta sramna odluka o puštanju na slobodu trojice pripadnika tzv. kosovske policije koji su uhapšeni na teritoriji centralne Srbije.

Da li ova vlast tako brine o srpskom narodu na Kosovu i Metohiji? Politikom beskonačnih ustupaka, uzmicanja i popuštanja pred zahtevima albanskih terorista. Zaista me interesuje, gospođo Brnabić, da li stvarno očekujete da ćete zaštitu za Srbe na Kosovu i Metohiji dobiti od onih koji podržavaju nezavisno Kosovo, koji svojim akcijama podstiču Kurtijevu politiku terora i svakodnevnih provokacija, koji priznaju njegove nelegitimne izbore u opštinama na severu i u čijem prisustvu tzv. ROSU jedinice pucaju na srpski narod u pokrajini.

Ima li vaša Vlada strategiju odgovora na ovo stanje na Kosovu i Metohiji? Podsećam da je Srpska stranka „Zavetnici“ pre nekoliko dana zatražila od Vlade Republike Srbije i resornih ministarstava da sve ROSU jedinice koje učestvuju u hapšenjima Srba, kao i tzv. kosovske bezbednosne snage, zvanično proglase za terorističke formacije.

Postavljam pitanje – da li ćete postupiti u skladu sa Ustavom Republike Srbije i Rezolucijom 1244 i zauzeti zvaničan stav o terorističkom delovanju ovih formacija ili ćete nastaviti da bacate Ustav pod noge, a srpski narod na Kosovu i Metohiji da prepuštate samovolji Aljbina Kurtija i da ga pozivate da se skloni pred novim Kurtijevim pogromom, baš kao što je to učinio i predsednik Republike pre nekoliko dana na jednoj od televizija sa nacionalnom frekvencijom?

Završavam. Pitam vas – da li je za ovu vlast jedino rešenje da se srpski narod iseli sa Kosova i Metohije?

PREDSEDNIK: Zoran Lutovac.

ZORAN LUTOVAC: Zašto deca iz Pećinaca koja su izbačena iz vrtića, zbog toga što su im roditelji politički nepodobni, još uvek nisu vraćena u vrtić?

Ovo pitanje sam postavio već Ministarstvu prosvete i dobio sam očekivani odgovor. Ono što sam ovde iznosio kao argumentaciju potvrđeno mi je tim odgovorom iz Ministarstva prosvete. Oni su nezakonito izbačeni iz vrtića i protivzakonito se sprečavaju da se vrate u vrtić.

Zato postavljam ponovo ovo pitanje – zašto ta deca nisu u vrtiću? I ovo pitanje prevazilazi očigledno Ministarstvo prosvete, jer Ministarstvo prosvete ne može da se izbori sa tim. Ovo je pitanje i za predsednicu Vlade i za Zaštitnika građana i za pravosuđe i za sve nas, i za Skupštinu Srbije i za Odbor za zaštitu dece, koji ništa nije učinio da doprinese da se ta deca vrate u vrtić.

Dakle, ono što se ovde moglo čuti i što se sada čuje jeste da postoje konkurs i zakon i Ministarstvo to potvrđuje, da su ta deca jednom upisana i da ne moraju ponovo da se upisuju.

Dakle, nema epiloga. Deca nisu vraćena u vrtić, iako to zakon nalaže. Sa druge strane, onaj koji je kriv za to, koji je odgovoran za to je još uvek na svom mestu, a onaj koji je politički odgovoran za to čak podnosi tužbu protiv onih koji su pod udarom, pod njegovim političkim udarom.

Još jednom ponavljam, sramota je i za skupštinski Odbor za zaštitu dece da ništa nije preduzeo da se ova nepravda ispravi. Nema veće nepravde od nepravde koja se čini deci.

Pitanje broj dva, pitanje za nadležnog javnog tužioca – da li ima elemenata koruptivnosti u tome što Željko Mitrović, na placu pod zaštitom Zavoda za zaštitu spomenika kulture, izvodi radove bez neophodne dozvole i diže višestruko veću građevinu od dozvoljene za taj deo grada?

Pitanje za Ministarstvo unutrašnjih poslova – zašto još uvek nemamo ministra policije­? Direktor policije bi trebalo da bude brana političkom uticaju na profesionalni rad policije. Zato je potrebno da se postavi profesionalac, a ne stranački poslušnik. Očigledno je da teško naći takvoga.

Kada ćete prestati da kriminalizujete inspektore Milenkovića i Mitića zato što su časno i profesionalno obavljali posao? Imaće punu podršku svih časnih i policajaca, ali i poslanika i građana koji protestuju protiv nasilja, jer oni su postali simbol nepotkupljivosti i borbe protiv kriminala. Nećemo dozvoliti da ih proguta mrak, kao što nismo dozvolili da mrak proguta Aleksandra Obradovića. Izborićemo se za to da budu odlikovani, a ne proganjani. Kada se to desi, znaćemo da smo počeli da stvaramo Srbiju bez nasilja.

Pozivam građane da u subotu na protestu podržimo Mitića i Milenkovića i podržimo sve časne policajce koji ne žele da budu partijska vojska.

Pitanje za ministra unutrašnjih poslova – zašto policija nije reagovala na miting u Pančevu, kada su ljudi hteli da napuste skup, a nisu mogli? Odgovor koji sam dobio kaže – proverom je utvrđeno da u Policijskoj upravi u Pančevu nisu zaprimljeni pozivi građana. Nije to bilo pitanje. Pitanje je bilo – zašto, na snimku na kojem se vidi, to je jasno vidljivo, građani koji su želeli da napuste taj skup nisu mogli da napuste taj skup, iako su se građani obraćali policajcima koji su tu bili prisutni?

Za Ministarstvo energetike – zašto je u EPS-u smenjen inženjer Tomašević, koji je minus od 78 milijardi pretvorio u plus od 63 milijarde i da li ćete snositi odgovornost, vi ministarka, ako se njegova smena negativno odrazi na trend oporavka koji je uspostavio? Jel imam još, da završim?

Za Ministarstvo rada – koliko je stranih radnika koji su ušli u Srbiju i ilegalno se zaposlili? Posle koliko vremena u proseku napuste posao koji su dobili u Srbiji?

Na kraju, za Ministarstvo prosvete – kako su mogli da upute…

PREDSEDNIK: Nek ostane nešto i za četvrtak.

ZORAN LUTOVAC: Dobro, ako sam prekoračio vreme, okej.

PREDSEDNIK: Marina Lipovac Tanasković.

MARINA LIPOVAC TANASKOVIĆ: Zahvaljujem.

Poštovani predsedniče Narodne skupštine, zašto današnja Skupština nije počela minutom ćutanja? Da li smatrate da Đorđe Mihajlović nije to zaslužio od nas? Predsedniče Narodne skupštine, dana 13. juna postavila sam vam poslaničko pitanje, na koje ste u obavezi, prema članu 287. stav 4, da mi odgovorite u roku od 15 dana. To što nisam dobila odgovor u predviđenom roku samo je dokaz mojih prethodnih tvrdnji da ne poštujete Poslovnik ovog doma, da ne znate da upravljate i organizujete rad ove Skupštine. Tražim od vas pisani odgovor na moje poslaničko pitanje.

Sledeće pitanje upućujem Ministarstvu građevine, saobraćaja i infrastrukture. U poslednjih mesec dana svedoci smo užasnih gužvi, velikih kašnjenja, gubitka prtljaga putnika, otkazivanja letova na beogradskom aerodromu „Nikola Tesla“, kojim sada upravlja francuska firma „Vensi erports“. Za ovu situaciju direktno je odgovorna francuska firma, koja je morala da bude spremna za građevinsku sezonu i letnju sezonu. Građani su već godinama unazad bivali maltretirani usled nestručnog organizovanja radova na proširenju aerodroma, a sada posle proširenja kapaciteta, umesto podizanja nivoa usluge, desio se kolaps. Kolaps i dalje traje, iako stalno čujemo da je bolje nego juče. Nije bolje. Putnici su i dalje nezadovoljni, ljuti i kivni, s razlogom. Postavljam pitanje – zašto Ministarstvo već mesec dana odbija da izda upozorenje francuskoj firmi, na koje ima pravo, po tajnom ugovoru, a nakon čega mogu da slede i novčane kazne?

Da li će građani Srbije od ove firme dobiti bar zvanično izvinjenje? Kakve to tajne ugovore potpisujete sa stranim investitorima, kada stalno morate da ih molite da nešto urade, kao što je to primer sa ovom firmom?

Postavljam drugo pitanje. Zašto se projekat izgradnje brze saobraćajnice Požarevac-Golubac do dana današnjeg nije izdata građevinska dozvola? U izveštaju rada ministarstva od decembra prošle godine navodi se da je dobijeno pozitivno mišljenje na projekat. Pola godine nakon toga ministarstvo nije izdalo građevinsku dozvolu. Ko je odgovoran?

Narodna stranka sumnja da nije država izvršila eksproprijaciju, pa pitam. Da li je izvršena eksproprijacija na ovom projektu i u kom procentu? Zašto izdavanje dozvole ovoliko kasni? Da li je i u ovom ministarstvu sistem zakazao?

Danas 17. juna ove godine mogla je da se desi katastrofa kada se srušio most na Zapadnoj Moravi na opštinskom putu 123-9 čije su tragične posledice samo pukom slučajnošću izbegnute zato što je jedan meštanin neposredno pred rušenje mosta zaustavio autobus pun turskih radnika.

Ministar je obišao ovo gradilište i sa osmehom na licu konstatovao da niko nije odgovoran. Kako opet niko nije odgovoran? Da li ministre znate da je most oštećen još 2017. godine zbog bespravne eksploatacije šodera iz reke, na šta su građani stalno upozoravali, ali ni jedan državni organ nije reagovao i zabranio besplatnu eksploataciju šljunka?

Da li ministre znate da je 2. novembra prošle godine šef inspekcije za lokalne puteve Gradske uprave za inspekcijski nadzor grada Čačka, diplomirani inženjer građevine, dostavila zahtev za totalnu obustavu saobraćaja, ali da je zbog političkih razloga, zanemarujući bezbednost saobraćaja, saobraćaj samo delimično obustavljen?

Da li ministre znate da je traženo mišljenje Instituta za puteve koje nije bilo dovoljno jasno i nije se odnosilo za vanredne situacije i stabilnost mosta u slučaju poplava? Da li ministre znate da je firma koja održava taj put Javno preduzeće grada, po rešenju inspektora za puteve trebalo da izvrši snimanje poprečnih profila korita reke u zoni stubova, izradi projekat sanacije mosta, izradi projekat uređenja rečnog korita u zoni mosta, izradi projekat saobraćajne signalizacije i postavi tu signalizaciju?

Da li ministre znate da signalizacija nije postavljena? Nije postavljen znak ograničenja brzine, nisu postavljene barijere koje su trebale da suze kolovoz. Proverite ove navode ministre, pa mi odgovorite da li zaista mislite da niko nije odgovoran.

Ko je odgovoran za urušavanje još jednog mosta u opštini Čačak? Ko je odgovoran za iskakanje voza iz šina sa opasnim materijama kod Pirota? Ko je odgovoran za postavljanje temelja izgradnje višespratnice u centru Tutina kod bolnice, a preko korita reka Vidrenjak? Da li će neko u Srbiji bar za nešto da bude odgovoran?

PREDSEDNIK: Reč ima Gorica Gajić.

GORICA GAJIĆ: Hvala predsedniče.

Pitanja za Ministarstvo građevinarstva, saobraćaja i infrastrukture, Ministarstvo finansija i Ministarstvo poljoprivrede.

Ko su lica i subjekti i po kom su pravnom osnovu postali vlasnici katastarskih parcela na poljoprivrednom zemljištu koje treba da se izuzme i prenameni za izgradnju objekata za novi sajam „Ekspo 2027“, za izgradnju novog nacionalnog stadiona i za izgradnju solarne energane u Kuli?

Da li će i po kojoj ceni biti obeštećeni vlasnici tih katastarskih parcela na poljoprivrednom zemljištu, pogotovu što po Zakonu o eksproprijaciji nije precizirano koji to objekti mogu da se smatraju objektima od javnog interesa, kao i da po istom zakonu nije preciziran efikasan sistem za obeštećenje vlasnika tih parcela?

Da li će investitori na ovim parcelama platiti prenamenu koja se mora platiti kada se prenamenjuje zemljište iz poljoprivrednog u ne poljoprivredno, odnosno građevinsko? Ko je i po kom osnovu upisivao u vlasništvo Republike Srbije tzv. pozajmišta na putnim koridorima koja se grade? Da li se vodi registar takvih parcela? Da li se vodi koje su kulture bile zasađene na tim parcelama? Da li je procenjena šteta? Da li je ta šteta nadoknađena na tako devastiranim parcelama?

Na osnovu studije poljoprivredno zemljište iz 2015. godine konstatovano je, podatak da je na području centralne Srbije i AP Vojvodina izuzeto iz poljoprivredne namene i prenamenjeno u nepoljoprivrednu najčešće u građevinsku milion i po hektara poljoprivrednog zemljišta. Stručnjaci kažu da je to dovoljno da hrani sedam i po miliona građana i zato kažu za ovu da je to zemljocid nad poljoprivrednim zemljištem.

Po istoj studiji je konstatovano da je iz Zadružnog saveza, odnosno sektora u centralnoj Srbiji i AP izuzeto preko četiri stotine hiljada poljoprivrednog zemljišta. To zemljište izuzeto je i RGZ je bez sudskih odluka nezakonito ispisao ove površine i time oštetio i zadruge i zadrugare koji su to decenijama kupovali.

Da problem bude što veći, član 95. ranije važećeg Zakona o zadrugama precizirao je da novoosnovane zadruge u roku od dve godine od osnivanja mogu da podnesu zahtev opštinskim upravama da vrate imovinu ranije postojećih zadruga na toj teritoriji i uglavnom su opštinske uprave donosile rešenja i nekim fizičkim licima koja su ad hok osnivali zemljoradničke zadruge, vraćali imovinu ranije postojećih zadruga. Ko će snositi odgovornost za takvu štetu nanetu zadrugama i zadrugarima?

Kada smo već kod zadruga, zamoljena sam da vas pitam, zašto zemljoradnička zadruga Vladimirovac, sedam godina ne može da upiše svoju imovinu, objekte i zemljište? Verovatno zato što taj predmet stoji kod RGZ koji rešava po drugostepenom postupku, a na žalbu na rešenje katastra opštine Alibunar? Još uvek oni ne mogu da upišu svoju imovinu, katastar je jedno od institucija koje je najneefikasniji u državi, a svi se pitamo čemu služi onoliko skupo plaćen softver koji je trebalo da i te kako poboljša efikasnost rada RGZ.

Na kraju jedno pitanje za ministarku Đedović. Da li je tačna informacija koja se pojavila u medijima da će ovih dana i ako već nije, biti registrovana zajednička firma između mađarske kompanije MVM i Javnog preduzeća „Srbijagas“? Da će „Srbijagas“ u tom preduzeću biti manjinski partner sa 49% udela u vlasničkoj strukturi? Značili to ipak da polako energetski sektor Srbije odlazi u ruke mađarskih kompanija, pošto prvobitno nije prošla namera da je 11000 elektrana izdvojimo i pripojimo ovom preduzeću, što sigurno ne znači da se to neće u neko dogledno vreme desiti? Hvala.

PREDSEDNIK: Reč ima, Jelena Milošević.

JELENA MILOŠEVIĆ: Zahvaljujem.

Obraćam se premijerki Ani Brnabić. Da li znate da su od 19 devastiranih opština 15 na jugu Srbije, a od ukupno 44 nerazvijene opštine 21 je na jugu Srbije. Siromaštvo, dame i gospodo, glad. Da li znate da su pojedine od tih opština pred bankrotom? Ne samo da im je ugrožena tekuća likvidnost već postoji realna mogućnost da već na jesen uđu u blokadu? Sigurna sam da znate šta znači blokada za lokalnu samoupravu.

Kada će opštinama biti uplaćena sredstva iz tekućih budžetskih rezervi, budući da nisu dobili prošlogodišnja kako ne bi ušli u blokadu i kada će im biti povećani transferi koji nisu povećavani od 2014. godine, jer sa ovim što trenutno dobijaju očigledno je da ne mogu da funkcionišu, a većina tih opština nema razvijenu privredu i zavisi o države.

Da li znate da jugoistočna Srbija učestvuje u famoznom BDP sa 13,7%, a da su ulaganja iz tog BDP u naš region 4,5%, a da beogradski region ima udeo u BDP sa 41,7%, a ulaganje iz BDP 72,8%? Za to vreme Niš ima najmanji budžet po glavi stanovnika od svih najvećih gradova. Leskovaca ima najmanju prosečnu platu od svih gradova. U Nišu postoji prvi put pad stanovnika, jer kineske fabrike nisu dovoljne da zadrže mlade Nišlije, a kamoli da privuku druge. Iako Leskovac ima najmanju prosečnu platu, ima stadion jer stadioni valjda najbolji utiču na rast BDP. Gadžin Han nema vrtić i industrijsku zonu, Prokuplje nema imovinu, jer prodadoše sve živo, Merošina nema vodu, Crna Trava nema ljude, pa im ništa i ne treba. Ironije je što ni Beograd nema metro, ni normalnu autobusku i železničku stanicu, moderne, savremene i sa gradskim saobraćajem povezane, pa bar kada dolazimo u prestonicu da vidimo gde ide naš novac.

Drage moje Nišlije, to znači da vi plaćate porez i doprinos, a da naš novac ne ostaje tamo, već ide dalje, što ne bi bilo tako strašno da se ulaže u stvari koje bi svima bile korisne: u opremu za bolnice, kako ne bi postojale liste čekanja, kako ne bismo mesecima čekali na pregled, u veće plate prosvetara a ne u nacionalne stadione. Premijerko, krajnje je vreme za decentralizaciju, jer će od Srbije na kraju ostati samo mahale.

Kao da nije dosta siromaštva na jugu dolazi do otpuštanja radnika, krenulo je od "Geoksa", preko "Grunera" u Vlasotincu, a sada postoji mogućnost da se zatvori "Džinsi" u Leskovcu. U Vlasotincu je 200 ljudi ostalo bez posla. Znate li vi šta je 200 ljudi za malo Vlasotince? Ekonomska bomba i na sve to deo radnika otpušten je, odnosno ostao je bez posla, bez otpremnina i bez prava na naknadu sa biroa. Na prevaran način potpisali su sporazumni raskid ugovora o radu i tako otišli na ulicu. Tek nakon pritiska javnosti "Gruner" je počeo da otpušta onako kako je trebalo od početka, naravno proglašavajući tehnološke viškove, ali ne samo to. "Gruner" je pod pritiskom javnosti priznao da krši ugovor o subvencijama i ja sam u odgovoru na poslaničko pitanje od ministra Baste dobila da će "Gruner" vratiti deo državnog novca u budžet, negde oko 400 hiljada evra.

Gospodo, budući da su radnici otišli na ulicu uz stimulativne otpremnine koje su zaista mizerne, mislim da bi bilo fer da se od tog novca koji "Gruner" vraća tim radnicima isplate zakonom propisane otpremnine. Gospođo premijerko, hoćete li pomoći tim ljudima da dobiju zakonom propisanu otpremninu od novca koje "Gruner" vraća državi?

Zatim, imamo radnike leskovačkog "Džinsija" koji su i dalje na prinudnom godišnjem odmoru, iako su davno iskoristili godišnji odmor. Fabrika im duguje plate, putne troškove i niko ne zna da li će se uopšte vratiti na posao, jer nemaju koga ni da pitaju. Vlasnici i menadžeri su u Turskoj, lokalna samouprava čeka da se oni vrate iz Turske, jer nema nikakve informacije, a portiri kažu da se fabrika zatvara. Ti ljudi žive ionako od bednih plata i sada ne znaju šta će dalje. Šta se dešava sa fabrikom "Džinsi" u Leskovcu i šta država može da uradi kako bi zaštitila radnike, makar od neizvesnosti?

Radnici nisu roblje i nisu broj. Ne možete se hvaliti njima kada se otvaraju radna mesta, a kada ti isti ljudi ostaju bez posla da se pravite kao da ne postoje. Ovo je realnost, ovo nam se dešava. Ne možete ih gurnuti u matriks imaginarnog sistema koji nikad ne zakazuje i praviti se da je sve u redu. Ako su nam opštine pred bankrotom, fabrike pred zatvaranjem, radnici pred gladovanje, saglasićemo se da ipak nešto nije u redu. Tim ljudima sada treba premijerka, a ne komesarka SNS. Hvala.

PREDSEDNIK: Reč ima Dragovan Milinković.

Izvolite.

DRAGOVAN MILINKOVIĆ: Poštovani predsedniče Skupštine, dozvolite mi prvo da u ime SPS porodici Milutinović izrazim saučešće povodom smrti bivšeg predsednika Milana Milutinovića.

Dozvolite mi da postavim danas dva pitanja za ministarku energetike, gospođu Đedović.

Prvo pitanje se odnosi na mini hidroelektranu "Moravica" koja se nalazi gotovo u samom centru opštine Ivanjica. Ako se sećate svi, na njoj je snimana čuvena serija "Više od igre", a ono što drugo želim da kažem jeste da je Ivanjica jedno turističko mesto i ne postoji turista koji dođe u Ivanjicu, a da nije posetio ovu centralu i ove vodopade.

Ova hidroelektrana izgrađena je još 2011. godine i šesta je po redu u Srbiji. Ona je instalisane snage bila oko 160 kilovata i radila je sve do 2007. godine kada smo za njenu stogodišnjicu postojanja, za vreme pokojnog ministra Milutina Mrkonjića, rešili da je obnovimo i u nju smo tada uložili preko 100 miliona dinara. Ova hidrocentrala je tada dobila instalisanu snagu oko 200 kilovata, što je za Ivanjicu bila značajna.

Moram da kažem, pored ove, 2018. godine započeta je izgradnja još jedne mini hidrocentrale i mi smo dobili negde ukupno instalisani kapacitet oko 670 kilovata. U ovu drugu je uloženo, što u opremu, što u građevinske radove, negde blizu milion i 400 hiljada evra, što su, ako hoćemo da priznamo, velika sredstva i za jednu i drugu. Uloženo je blizu 280 miliona evra. Ona po proceni treba da proizvodi struju na godišnjem nivou dva i po miliona kilovata ili preračunato u vrednost evra, negde oko milion evra na godišnjem nivou, što je vrlo značajno i za energetski sistem i za Ivanjicu, a što bi poboljšalo ukupno snabdevanje, pogotovo u ovoj ekonomskoj krizi.

Svi radovi su završeni 2020. godine, a ona ni dan danas nije puštena u rad, pa moje pitanje je u vezi ovoga za ministarku Đedović - kada se planira da se pusti ova hidrocentrala u rad, da proizvodi struju iz obnovljivih izvora energije, što bi doprinelo boljem snabdevanju energetskog sistema? Imajući u vidu da Ivanjica nema bazen i da građani Ivanjice jedino mesto koje su koristili da se okupaju je bilo na ovoj brani, pa bih molio i apelovao na ministarku da se zaista pozabavi sa ovim pitanjem ozbiljno i da se ova centrala što pre pusti. Nema razloga da se ne pušta tri godine.

Drugo pitanje se odnosi na održavanje dalekovoda. Znate da je dolazim iz jedne opštine koja je brdsko-planinska i koja je 60% pod šumom. To ne govorim samo za Ivanjicu, već se sa ovim problemom susreću mnoge opštine u Srbiji i čim su velike nepogode, čim su velika nevremena, pogotovo na Goliji najviše snega padne. Mi imamo čitava područja i sela koja danima ostaju bez struje. U 21. veku zaista nije dopustivo da neko bude bez struje.

Elektrodistribucija je krenula u raščišćavanje dalekovoda i mi smo prošle godine u Ivanjici uradili oko 60 kilometara, dužinski. Pitanje je za ministarku energetike - da li će se nastaviti u ovoj godini i u sledećoj godini sa raščišćavanjem dalekovoda, kako bi zaista učinili da sva domaćinstva i privreda imaju stabilno snabdevanje električnom energijom i da ljudi ne bi dolazili zaista u velike probleme? Hvala.

PREDSEDNIK: Hvala.

Reč ima Nikola Radosavljević.

NIKOLA RADOSAVLjEVIĆ: Zahvaljujem, predsedniče.

Srbiju su nedavno zadesile katastrofalne poplave koje ne pamte ni najstariji meštani gde su pogođena ta mesta. Pričinjena je ogromna materijalna šteta, kako na kućama, infrastrukturi, tako i na poljoprivrednom zemljištu i usevima.

Kao što znate, Jagodina je jedan od gradova koji je pretrpeo ogromne štete od poplava i te najveće štete koje su bile upravo su bile tamo gde je bila infrastruktura, gde su bile male reke i tamo gde je, da kažem, siromašno područje. Najviše je pogođeno selo Dragoševac gde je usled bujice uništena kompletna infrastruktura, uništena je imovina tih ljudi koji tamo žive. Nosila je bujica i automobile, priključne mašine i traktore.

Tih dana, ja kao, ne kao narodni poslanik, građanin Jagodine, kao žitelj Jagodine, bio sam na svim kritičnim mestima zajedno sa nadležnim gradskim službama, sa vatrogascima i sa građanima. Branio sam grad apsolutno koliko sam mogao, dao sam svoj doprinos i svi zajedno smo uspeli da odbranimo grad, da ne dođe do izlivanja reke Belice i da ne uništi ni jedan drugi dom, jer je pretilo da se uništi jedno veliko naselje, a gde živi na hiljade ljudi.

Zahvalio bih se ministru Goranu Vesiću koji je obišao Jagodinu i koji je obišao sva najugroženija područja i odmah je delovao i radio.

Posebno bih se zahvalio ministru odbrane, gospodinu Vučeviću, koji je na moju molbu odmah poslao inženjersku jedinicu Vojske sa mehanizacijom i koji su krenuli zajedno sa narodom da saniraju posledice poplava.

Sve sam video tokom tih dramatičnih dana, a upravo u Jagodini nisam video ni jednog opozicionog političara da je nešto konkretno uradio, da je barem uzeo lopatu u ruke, da je napunio jedna džak sa peskom, da je nekom doneo flašicu vode ili dao neki konkretan savet. To je ono što je istina i to je ono što je realnost.

Ove poplave su imale, naravno, i jednu note ekološke katastrofe koja je mogla da zadesi poplavljena područja, a mi ovde u parlamentu imamo poslanike koji su ušli u Skupštinu upravo predstavljajući se kao ekolozi, kao borci, čuvari planina i reka, potoka i pašnjaka. Znači, celokupne flore i faune.

Zato pitam nadležno ministarstvo, pitam jer njihov doprinos sa vodenom stihijom u Jagodini je bio ravan nuli, pitam Ministarstvo za zaštitu životne sredine, Ministarstvo unutrašnjih poslova i vas, predsedniče Narodne skupštine, gospodine Orliću, pitam – da li imate informaciju o tome kakva je situacija u drugim sredinama koje su bile poplavljene u Srbiji? Da li je neko, možda, zabranio ekolozima, koji imaju ovde svoje predstavnike u parlamentu, da pomognu u borbi protiv vodene stihije i mogućeg ekološkog akcidenta?

Pitam nadležne – ko je zabranio i da li je zabranio opozicionim političarima da se bore protiv poplava? Da li se neko od njih interesovao za poplave kod nadležnih ministarstava? Na kraju, ako imate tu informaciju, kako su i koliko pomogli poplavljene i na koji način, naročito ovi ekolozi, voleo bih da znam?

Nadam se da bi mogli da dobijemo ove odgovore na ova pitanja jer su veoma važni za građane Srbije, da čuju šta su sve za njih uradili ovi poslanici ovde, koji sede u klupama i dobacuju.

Drugo, na kraju, želeo bih da postavim pitanje Ministarstvu građevinarstva, saobraćaja i infrastrukture i ujedno pohvalim rad Vlade, predsednika Aleksandra Vučića i to ministarstvo jer je na Vidovdan, 28. Juna, otvorena obilaznica oko Beograda. Ta obilaznica je veoma značajna za državu Srbiju, naročito za grad Beograd jer preko „Gazele“, preko mosta pređe oko 130.000 vozila, odnosno između 200.000 i 250.000 ljudi.

Moje pitanje za Ministarstvo građevinarstva, saobraćaja i infrastrukture je da li imate tačan podatak za koliko se saobraćaj preko mosta „Gazela“ rasteretio i koliko dnevno automobila koristi obilaznicu oko Beograda?

PREDSEDNIK: Hvala svima.

Pošto se više niko od ovlašćenih predstavnika ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Usame Zukorlić, Jelena Jerinić, Snežana Paunović, Vladan Zagrađanin, Dubravka Kralj, Dragana Rakić i Vladimir Gajić.

Nastavljamo pretres o 3. tački dnevnog reda.

Nastavljamo sa listom prijavljenih za reč.

Sledeći prijavljeni je Dušan Marić.

DUŠAN MARIĆ: Dame i gospodo, mi već mesecima slušamo optužbe od strane opozicije kako SNS vlast brani nasiljem, kako pokušavamo da isprovociramo nasilje na protestima opozicije, a čuju se i primedbe na ponašanje policije, pa je tako jedan opozicioni portal pre nekoliko dana objavio sledeći dramatičan naslov: „Policija u civilu bije poslanike, a građani sami čuvaju protest i svoje glave“.

Međutim, činjenica govori da policija za dva meseca, koliko protesti traju, ni u jednom slučaju nije primenila silu. Evo kako je to izgledalo u vreme kada je sadašnja opozicija bila na vlasti. Dakle, 28, u stvari 29. jula 2008. godine na Trgu Republike je održan protest SRS zbog hapšenja i izručenja u Haški tribunal Radovana Karadžića, prvog predsednika Republike Srpske. Nakon završenog mitinga okupljeni narod je pokušao da krene u mirnu šetnju. Šetnja je trajala 50 metara zato što su nas 50 metara od Trga Republike dočekali kordoni Žandarmerije.

E sad vidite tog apsurda. Danas u vreme, kako vi tvrdite, diktature Aleksandra Vučića, opozicija šeta kud hoće i kako hoće, blokira ulice, blokira auto-put i nema nikakvih posledica. U vreme kada ste vi vodili Srbiju, u vreme navodne demokratije, šetnju opozicije je sprečavala Žandarmerija.

Znate kako se taj susret demonstranata i policije završio? Ranko Panić je na smrt pretučen, generalni sekretar SRS, Aleksandar Vučić, je dobio batine, a pet-šest narodnih poslanika SRS je teže i lakše povređeno. Među njima i ja. Završio sam na Urgentnom centru.

Znate kada smo dobili batine? Kada smo pokušali da sprečimo demonstrante da priđu kordonima Žandarmerije. Nisu nas pretukli ni demonstranti, ni nekakve narodne patrole, ni policajci u civilu, nego nas je pretukla Žandarmerija. Ponavljam, policija organizovano, očigledno uz blagoslov vlasti je ubila jednog demonstranta brutalnim šutiranjem, pretukla generalnog sekretara najveće opozicione stranke i teško povredila nekoliko narodnih poslanika najveće opozicione stranke.

Ja ću vam sada pokazati na fotografijama kako je to izgledalo. Ovde vidite Aleksandra Vučića, pretučenog od strane Žandarmerije. Ovde imamo fotografiju gde šest policajaca brutalno, čizmama, šutira ranka Panića. Šta je tadašnja vlast preduzela povodom tih zločina? Nije preduzela ništa.

Sad ja postavljam jedno pitanje svima vama i građanima Srbije, šta bi se dogodilo da se, ne daj Bože, ovakvo nasilje ponovi ovih dana na protestima opozicije, da neko, daleko bilo, od policije ubije nekog od demonstranata, da pretuče visokog funkcionera neke opozicione stranke i da povredi nekoliko poslanika iz opozicije? Vi bi verovatno pozvali narod na ustanak, a ovi iz Brisela i Londona bi vrištali kao Damjanov Zelenko iz one narodne pesme.

Što se tiče medijskog nasilja, činjenica je da ono postoji, ali ne postoji u Srbiji pet ili deset, nego 30 godina. Činjenica je, nažalost, da imamo čitavu jednu medijsku mašineriju koja nasilje promoviše kao prihvatljiv oblik ponašanja. Činjenica je da imamo medijsku industriju koja od kriminalaca, prostitutki, ljudi sumnjivog morala, pravi medijske junake i u tom pogledu nema nekakve velike razlike između medija koji podržavaju vlast i medija koji podržavaju opoziciju.

Ne verujem da se ovaj nesrećni dečak koji je ubio svoje školske drugove ni na koji način ugledao na neke junake iz tzv. „rijaliti programa“, kao što ne vidim kakve veze vaši protesti, vaš pokušaj da na ulici dođete na vlast, ima veze sa stvarnom borbom protiv nasilja.

Kad su u pitanju „Pink“ i „Hepi“, ja želim da podsetim na sledeću činjenicu. Prvi put ove dve televizije su nacionalnu frekvenciju dobile 2006. godine. Kao što znate, SNS je osnovana 2008. godine, a na vlast je došla 2012. godine pa se nameće pitanje kako vam te dve televizije nisu smetale od 2006. godine do 2012. godine i kako vam u to vreme nije smetalo to „smeće“ od rijaliti programa koji se i tada emitovao, kao što se i sada emituje?

Na kraju, kad su u pitanju protesti koji se dešavaju na ulicama Beograda, valjda nema stanovnika Srbije koji sumnja da je u pitanju još jedan pokušaj reprize 5. oktobra, još jedan pokušaj nasilnog preuzimanja vlasti.

Opozicija tvrdi kako su ti protesti nenasilni. Međutim, kada vi svakog dana blokirate, jednom sedmično blokirate grad koji ima dva miliona stanovnika, to je u svakom slučaju nasilje.

Sada najavljujete da ćete te proteste radikalizovati, da ćete blokirati granične prelaze.

Da završim, legitimno je da se opozicija bori da sruši vlast i da sruši Aleksandra Vučića. Opozicija i treba da se bori da jednog dana bude vlast, ali odgovorna, patriotska opozicija nikada ne bi dozvolila da ruši vlast, da ruši rukovodstvo države ako vidi da na taj način ruši svoju državu, a vi to ovih dana upravo činite. Hvala vam.

PREDSEDAVAJUĆA(Elvira Kovač): Zahvaljujem.

Reč ima narodna poslanica Marinika Tepić.

Izvolite.

MARINIKA TEPIĆ: Zahvaljujem.

Poštovani građani, koleginice i kolege narodni poslanici, ministre Gašiću, protiče deveta nedelja od kulminacije nasilja i zla, čiji je epilog devetnaestoro ubijenih, više od dvadesetoro ranjenih, među njima i nekoliko doživotno osakaćenih. Masakre je glavom platilo devetnaestoro dece, učenika i mladih i školski čuvar, dok vi i dalje sramno ponavljate da zapravo neko hoće vašu glavu.

Ima li išta bizarnije od toga da vi, vaša vlast, vaš predsednik naročito, govori kako je vama teže nego roditeljima ubijene dece i onima koji su pukom srećom preživeli, čime pokazujete da za sram ne znate?

Vidite, ministre Gašiću, ako je i postojala ikakva dilema do ove sednice da li je zahtev za vašom ostavkom opravdan, sve ono što ste ovde iznosili u poslednjih nekoliko nedelja govori da je i te kako opravdan i da ste vi sramota i za policiju Srbije i za državu Srbiju i za politiku Srbije.

Kada sam jednom ovde već konstatovala da dvojicu ubica ovih masakara niste uhapsili onako kako obmanjujete građane već nedeljama da ste ih uhapsili, vi ste mi sa tog vašeg mesta dobacili i rekli - a šta je trebalo da ih ubijemo? Ne, ministre Gašiću, nije trebalo da ih ubijete, najpre trebalo je da ih sprečite da ova dela izvrše, ako ne uspete da ih sprečite, onda je trebalo i morali ste da ih uhapsite.

Ovako, s obzirom na to da i vi i ja znamo da je samo puka sreća što nije bilo još stradalih, ubijenih i ranjenih, samo je puka sreća to bila, zato što su ubice same odlučile kada će završiti svoj krvavi pir, a ne tako što ste ih vi i policija uhapsili.

Naravno, na sve ovo vi ćete reći - a nije ni prethodna vlast sprečila ovo, ili ono, nešto drugo, treće, peto, i treba da imate na umu kada spočitavate ovo bilo koje prethodnoj vlasti, vi ste apsolutna vlast u ovoj državi već više od 10 godina i zato je sva odgovornost apsolutno vaša.

Prethodna vlast je svoje greške platila gubitkom vlasti, a vi ste za očuvanje vaše vlasti spremni da izgubite i živote i decu sve po cenu toga da ostanete na vlasti, a ne razmišljate o tome, ministre Gašiću, da i posle ovakve vaše vlasti treba živeti i da će i vama kada izgubite vlast biti potrebna Srbija bez nasilja.

Nažalost, na veliku žalost, ove naše države i građana, sada ste se prvi put našli pred pravom krizom i potpuno ste se pogubili. Ne znate šta da radite, ne znate kako da se ponašate, jer ste do sada sami proizvodili krize, da biste igrali ping pong kako vi rešavate te krize, a sada ste prvi put u ozbiljnoj, velikoj krizi i ne znate šta da radite i naravno da samo grešite. Ne možete da platite, ne možete da potplatite, ne možete da ućutkate, obećanjima o većim platama i penzijama. To svakako treba da se radi, to je posao svake vlasti, pošto ste toliko već plata i penzija pokrckali korupcijom i kriminalom.

Nećete da slušate desetine hiljada ljudi koji vam dostojanstveno već skoro dva meseca protestuju na ulici i traže da se nasilje spreči, a nasilje je samo eksplodiralo vašim ponašanjem nakon ovih tragedija. Koliko smo puta prethodnih nedelja čuli da je sve rešeno time kada kažete - pa, uhapšeni su, šta još hoćete, a istina je sledeća - u strukturi i opisu poslova Ministarstva unutrašnjih poslova na prvom mestu stoji, ministre, sprečavanje, pa tek onda rasvetljavanje krivičnih dela. Dakle, prevencija ima primarnu ulogu.

U skladu sa ovim postulatom, a opet na zahtev opozicije prihvaćeno je da imamo dva školska policajca, ali vi mislite da ste time rešili prevenciju i legalizacijom oružja i sa nekoliko predavanja, a iznutra sve trulo, ministre. Kako i da ne bude kada vam prioritet jeste uništavanje kapaciteta Uprave za suzbijanje kriminala, gde pripada i Odsek za prevenciju i suzbijanje maloletničke delikvencije? Vi ne želite upravu koja rasvetljava, vi želite upravu koja zataškava krivična dela. To je istina, ministre Gašiću.

Naravno, da ne podsećam sada na ubistvo na šinama do određenog momenta i zverstva Belivuk klana, „Jovanjicu“ naročito.

Na važna mesta koja treba da se bave prevencijom postavljali ste nestručne ili partijske ljude. Odsekom za prevenciju i suzbijanje maloletničke delikvencije do pre izvesnog vremena rukovodila je osoba, slušajte građani, osoba koja je po profesiji daktilograf, Zorka Hiti. Cela Uprava kriminalističke policije Beograd zvala ju je vidovanski kadar, aludirajući na povezanost sa vlasnikom kafane „Vidovan“ na Karaburmi, članom SNS, koji je na to mesto i doveo.

Njen naslednik na to mesto načelnika postao je policajac Apostolović, koji je kvalitetno batinao demonstrante ispred Narodne skupštine. Tom prilikom slomio noge. Valjda je zato nagrađen, zbog tog batinjana, a možda i za incident u njegovoj ranijoj službi na Paliluli kada je iz sefa nestalo 100 hiljada evra.

Ovi kadrovi se bave, ministre, prevencijom čega tačno? To vi nama da odgovorite.

Da li se prevencijom može baviti Odeljenje za borbu protiv droga ako vi tri godine pokušavate da uhapsite i uklonite načelnika tog odeljenja Slobodna Milenkovića samo zato što je otkrio najveću fabriku droge u Evropi „Jovanjicu“, a neko kao Zorka, ona gospođa daktilograf, doveden je da rukovodi prevencijom maloletničke delikvencije i osobe koje nemaju nikakvog znanja o krivično procesnom statusu izvršilaca ubistava i zaštite žrtava, a naročito da ne smeju da otkrivaju ono što je i za istragu tajna do samog suđenja?

Ali, kako Zorka to da zna? Ona te knjige nije čitala, a niste ni vi, gospodine ministre. Pa vi ste pre četiri nedelje za Dan MUP-a postrojavali policajce i izdavali im narednu – sedi. To, ministre, ne postoji. To ne postoji, ministre, osim kao strojeva naredba, ali vi ni to ne znate. Vi imitirate Vulina. Znate kome se samo izdaje naredne – sedi, koju ste vi izdali našim policajcima? Takva naredna se izdaje samo psima i to je još jedna vaša sramota.

Vi ste, ministre, nažalost na najboljem putu da dodatno urušite MUP kao što su to učinili vaši prethodnici Stefanović i Vulin. Stefanović je nasiljem nad pravom osmislio čuvena radna mesta tzv. analize rizika. Torturu njega i Dijan Hrkalović prošlo je oko hiljada i 200 policajaca, policijskih službenika i pitajte vaše saradnike da vam kažu nešto više o tome. Mnogi ljudi to zna.

Vaš prethodnik Vulin je nasiljem nad pravom smenjivao neposlušne policajce, izmišljanjem radnih mesta koordinatora, pa su MUP jedno vreme zbog toga nazivali koordinacioni centar.

Šta vi još radite? Nećete da sačekate novi zakon o unutrašnjim poslovima, pošto je neslavni povučen, pa da tada izaberete direktora policije, rukovodioce, ljude od znanja, iskustva i moralnog integriteta, što bi bilo potpuno logično. Ali ne, vi koristite ovaj pravni vakuum i pripremate novo nasilje u MUP-u, novom sistematizacijom, da biste diskrecionim pravom smenili i postavili nove rukovodioce, naravno poslušnike, a bez profesionalnih kriterijuma.

Naravno, i slučaj „Jovanjica“, još jedan razlog, najveća fabrika droge u Evropi, kako optužnica to kaže, ne Marinika Tepić, nego optužnica definiše najveću fabriku droge u Evropi „Jovanjica“, o kojoj je pre dve nedelje svedočio inspektor Dejan Mitić i detaljno objasnio da je „Jovanjica“ bila državni projekat, da ste lično vi imali neobično blisku komunikaciju sa vlasnikom „Jovanjice“ Predragom Koluvijom, prvooptuženim, koji je bio i sponzor BIA dok ste vi bili direktor BIA. Svedočenje koje prikrivate od šire javnosti, naravno, na kome se reč nije mogla čuti na nacionalnom servisu, na prvom programu RTS-a, a vi ste nakon svedočenja inspektora Mitića, braneći se, u svom neznanju izrekli još jednu neverovatnu stvar. Rekli ste da svako na sudu može da se brani lažima. Ne može, ministre. Ne može svako. Lažima na sudu može da se brani okrivljeni, a to je vaš Koluvija, a ne može da se brani svedok, a to je inspektor Mitić.

Vidite šta je ovde još jako važno. Tri godine inspektor Mitić čeka da svedoči pred sudom. Zašto je ovo važno da građani znaju? Zato što inspektor Milenković i inspektor Mitić i kada je rekao Mitić u svom svedočenju da je živeo za taj dan da počne da svedoči, oni nemaju medije, nemaju skupštinu, nemaju društvene mreže, nemaju bilo koji kanal komunikacije. Ne smeju da pisnu u javnosti, inače im preti otkaz s vaše strane, jer ne smeju da govore bez vaše dozvole. Za to vreme se cela država upregla da brani Predraga Koluviju, pa čak i predsednik države, Aleksandar Vučić.

Nekome sa strane, kao meni, čak i da sam laik, znate kako to deluje? Deluje da branite sami sebe, da ste se toliko upregli da branite Koluviju da biste branili sami sebe i zato što se plašite da on zapravo ne progovori.

Kazao je još inspektor Mitić i da su se državne službe udružile da ga ućutkaju, i njega i inspektora Milenkovića, zauvek. Na svu sreću, nisu u tome uspele. I na još veću sreću, dočekali su da govore istinu. Ali vi ste nastavili ovde da ih kriminalizujete u proteklim danima, bez prestanka.

Zato koristim ovu priliku, poštovani građani, da pozovem sve u utorak, 11. jula, kada inspektor Mitić treba da nastavi svoje svedočenje, da se okupimo ispred Specijalnog suda u 9.00 sati, pre početka svedočenja i da pružimo podršku profesionalcima u policiji dok država pokušava da ih likvidira. Nema zaštite za njih osim zaštite javnosti i molim vas da se okupimo 11. jula ispred Specijalnog suda, i to jasno kažemo, da ne bi došli u situaciju kao Oliver Ivanović. Ministar Gašić se sada ovde samoproglasio prijateljem Olivera Ivanovića. Porodica Olivera Ivanovića vas je demantovala, ministre.

Ja ne znam kako izgleda to druženje kada neko dođe da od vas traži pomoć? Dođe da traži pomoć, a onda završi sa šest metaka u leđa usred bela dana. Ja se sada iskreno plašim za sve koje vi nazivate prijateljima.

Na kraju, dobro je što Ana Brnabić, premijerka, nije tu, pošto je toliko sramnih izjava dala proteklih dana, naročito pominjući aferu helikopter, i dobro je da na tu temu zaćuti zauvek i da nije, kažem, danas ovde, pošto nju nervira, rekla je. Kad god se pomene helikopter, mi odavde vidimo, ona cokće, prevrće očima, jaoj, opet. Da, opet i uvek i zauvek! I sramotna izjava da bi petodnevna beba svakako preminula. Toliko bruke, rekla sam već, sramota me je od nje same.

Zato želim da ponovim – helikopter 12551 Omera Mehića, sa celom vojnom posadom, dva lekara i petodnevnom bebom kojoj su spašavali život, završio je svoj let marta 2015. godine, u maglovitoj noći, na njivi u Surčinu. Vlast ih je obeležila kao jedine krivce. Više javno tužilaštvo u Beogradu je objavilo da neće ni pokrenuti istragu i time je pokušana da se stavi tačka na i krivičnu i političku odgovornost. Tim ljudima, vojnicima naše države, ne samo da niste postavili tablu sećanja na toj njivi u Surčinu, nego iz godine u godinu ne možemo da je pronađemo od korova i šikare.

A onda ste još jedan dokaz i spomen, deo Mehićevog vojnog helikoptera, prodali kao staro gvožđe, u otpad. Našli smo ga pre tri godine na deponiji u okolini Novog Sada, dok je čekao da bude ubačen u visoku peć. Naše vojnike proglasili ste alkoholičarima i krivcima, a dokaze prodali u staro gvožđe i otpad. E, zato na otpadu politike i istorije moraju da završe oni koji su odgovorni, a vi jeste, ministre, odgovorni. Zato što ste zloupotrebom svog položaja, zato što ste kršeći komandni lanac izdali naredbu koja je direktno odvela u smrt šest dobrih ljudi i jednu bebu.

Zato ćemo podsećati stalno na ovo i zato nikada neću zaboraviti, i ovim završavam, reči njihovog kolege i prijatelja Saše Jovanovića, koji im je rekao – oni nije ni trebalo da dođu u situaciju da budu pitani možete li da poletite, već je trebalo da svi u lancu odlučivanja…

PREDSEDNIK: To je bilo kompletno vreme poslaničke grupe.

MARINIKA TEPIĆ: … pre posade, odbiju takvu ideju. A kada je došlo do njih, ko od nas bi odbio?

Zato moramo o tome da govorimo i tražimo pravdu, oni su to zaslužili da se ne zaboravi da su postojali.

PREDSEDNIK: Hvala.

Što se tiče predsednice Vlade, obavešteni ste sigurno. Ima danas sastanke koji su pre nekoliko meseci planirani. Od Šarla Mišela do Ursule fon der Lajen.

(Marinika Tepić: Dozvolite da završim.)

Niste čuli da je to bilo kompletno vreme poslaničke grupe? Jel ste završili?

Niste čuli, dobro.

Pravo na repliku.

MILENKO JOVANOV: Verujem da Mića Milakov nikada neće zaboraviti reči upućene kriminalcu iz Pančeva Novaku Filipoviću da treba da ga iseli iz Pančeva, jer se ne sviđa Mariniki Tepić kako piše o njoj. Verujem da će do kraja života da se osvrće preko ramena, posebno kada naiđu trenuci politički, kada ova politička opcija uzburka emocije toliko da počnu da misle da na ulici se obračunavaju sa svojim političkim protivnicima.

Zato mislim da kada već govorimo o tome šta ko misli, šta će ko da pamti, verujem da će Mića Milakov veoma dobro pamtiti te reči, jer Novak Filipović kao kriminalac i kao narko diler iz Pančeva je finansiran iz sredstava Pokrajinske Vlade, od tadašnje sekretarke za sport, uvažene koleginice.

Kažu briga za decu, gospodine Gašiću, njima je stalo, a vama nije. Vidite, oni su organizovali proteste, navodno i u prvom kontekstu to jeste bilo tako i veliki broj ljudi je zaista izašao da pokaže svoj pietet. Međutim, već na nekim od narednih skupova, oni su organizovali stendap komediju na Gazeli, da se ljudi smeju na skupu koji je posvećen sećanju na to da su neka deca stradala. Posle toga su organizovali žurku. To je bilo prethodne nedelje, a prošle nedelje su igrali kolo ispred Pinka. I to sve u žalosti. Vidite kako se žali gospodine Gašiću?

Najzad, kažu biće strašno ako Koluvija progovori, preživećemo mi Koluvijino svedočenje, ali ako progovore koke iz Morovića, nema nam spasa. Tada će se saznati svašta. Kada koke progovore, kada koke otvore svoje arhive, verujem da nema vlasti koja će to da preživi. Hvala.

PREDSEDNIK: Reč ima Dejan Bulatović.

DEJAN BULATOVIĆ: Poštovani predsedniče Skupštine, poštovani ministri Vlade Republike Srbije, poštovani građani Republike Srbije, narodni poslanici i narodne poslanice, najpre ministre, želim da vam dam punu podršku u vašem radu. Jasno stavljam do znanja građanima Republike Srbije da ću apsolutno glasati protiv vaše smene, jer to zaista ne dovodi u pitanje sve ono što ste uradili, vi biste trebali samo da dobijete sve reči pohvale za sve ono što ste radili za Srbiju u poslednje vreme, a posebno nakon onih svih događanja koje smo imali.

Međutim, ja sam impresioniran, dragi građani Srbije, kada ste čuli moju prethodnicu kada je sada tu govorila, ja sam joj bio kolega u stranci u kojoj se ona nalazi, bio sam potpredsednik te partije, kao i ona, i mogu da vam kažem da ne samo kada koke progovore, sve one laži koje je ona iznosila na konferencijama za medije, sve one manipulacije, sve ono što je radila protiv institucije Srbije, protiv onoga što se zove državnost, što se zove država Srbija, protiv svih onih strašnih izjava koje je imala, pa počevši od Srebrenice, pa počevši od onih laži koje je htela da proturi srpskom narodu, borio sam se u instituciji, toj stranačkoj infrastrukturi, da ispravi to mišljenje, da se izvini srpskom narodu, ali nije mi pošlo za rukom.

Borio sam se unutra da prestane to zlo da šišti, da truje srpski narod, da truje srpsku državu, da napada srpske institucije, ali imala je tu besprekornu borbu, veliku borbu je imala njenog kolege koji je kršio Ustav, koji je toliko naneo zla srpskom narodu na Kosovu, a koji je rekao da brani o Kosovu, a nemate pojma šta su radili, koliko je zapravo taj njen kolega koji je naneo toliku štetu srpskom narodu na Kosovu koji je kršio da kažem Ustav, koje je stvari iznosio o njoj, i sada kada ih gledamo, ono kao sve upakovano, sve super, a u toj stranci toliko je trulo, toliko toga ne valja, ljudi, da je to strašno. Kada pogledam moje kolege iz opozicije, da kažem, ove desne kolege, mogu samo da vam kažem, kada oni kažu za sebe da su građanisti, ovi tamo koje sam pomenuo, a ove kolege koji su desničari za njih su gromade i morala i građanista.

E sad, zamislite koliku laž oni prosipaju, koliko kada oni pričaju o Evropskoj uniji, koliko nema pojma, veze, zato nikad nije ni zaživela ta opozicija, i šta god budu uradili to će biti osuđeno na propast, jer ta žena danas poziva da se dođe pred Ustavni sud, pa građani ponovo da dođu, pa građani ponovo da dođu, pa građani ponovo da dođu. A pitam od „1 do 5 miliona“ pa nadalje, koliko je uništeno energije tih građana koji su želeli dobro ovoj zemlji? I svi ti ljudi koji su šetali na prvim protestima, koliko je izašlo ljudi koji su bili zabrinuti za svoju zemlju, želeli da daju podršku, i to iz empatije prema onim roditeljima koji su izgubili svoju decu? Na kraju su shvatili da su zloupotrebljeni. Zato tih ljudi više nema na ulici. I ono malo što je ostalo, i toga više neće biti. Sve je prah i pepeo.

Tamo gde zakorači moja koleginica bivša, za 30 godina nisam napravio političku grešku, sebi oprostiti nikad neću što sam sedeo samo u istoj prostoriji tamo u toj stranačkoj, što sam bio potpredsednik najlažljivije moguće partije koja postoji u zemlji i istoriji srpskoga naroda. Zaveden, jer sam mislima svojim bio uz moju državu i zemlju, deset godina nisam boravio u Srbiji i onda su me izmanipulisali. I to je ono što je najveća tragedija za mene kao političara, neću sebi oprostiti.

Ovaj što ovde dobacuje, tek to ne mogu da komentarišem. Taj sebe naziva nekakvim političarem. Pa to građani Srbije kad vide, pa to je, znate, plakati, suze da rone, one stravične, čovek koji, pogledajte šta radi, cirkusaner jedan običan. A šta si sad ti došao? Šta si ti? Neka vide građani Srbije kako se ponaša čovek koji sebe zove političarem, koji sebe zove, zamislite, neko ko vodi ovaj narod. Bruka i sramota, kukavica najveća moguća koja postoji. A to su ti koji su činili tu stranku u kojoj sam ja bio i sad on misli da će mene isprovocirati jer se nalazi iza mene.

Ali građani Republike Srbije, nisam se plašio ni najgoreg mogućeg zla, srpski narod je uvek znao izboriti se za zlom, a ovi koji će da idu na otpad, taj politički otpad će otići zauvek i još malo gledajte tu Skupštinu iznutra, jer više nećete nikad imati prilike. To što su vam dali tada priliku, mogućnost, jer ste prevaranti, prevarili ste srpske građane, srpsku državu i vi mislite da ćete to ponovo uraditi. Nikad više to neće biti. Videli smo koliko ste imali građani na protestima, sledeći put će ih biti još manje, a izbori će, nadam se, vrlo uskoro, pa ćete lepo da se pakujete, pa ćete malo na pijace, pa ćete malo po selima po Srbiji, pa ćete malo tako da vodite politiku jedno 20 godina, pa možda se i opametite, pa da budete malo onako konvencionalni političari. Hvala vam.

PREDSEDNIK: Hvala.

Jovanoviću, jeste li opet zaboravili gde sedite? Ako mogu da vas zamolim da lepo sednete svako na svoje mesto.

(Dejan Bulatović: Meni pretiš? Meni pretiš? Sram te bilo.)

Jovanoviću, hoćete li da budete ljubazni i pristojni i da sednete na svoje mesto. Prišli ste do narodnog poslanika da se obračunavate verbalno. Sedite lepo na svoje mesto, nemojte da izazivate incidente. Nemojte da izazivate incidente. Trebaće nam tišina da bi mogli drugi da govore. Jeste li se smirili?

Za reč se javio predstavnik predlagača.

PREDSEDNIK: Dobro, Jovanoviću, zašto se ne vratite na svoje mesto? Zašto je i dalje ta rasprava? Dao sam reč i sad ne može da govori poslanik zbog te galame. Nemojte to radite.

(Nebojša Cakić: Ko galami?)

Pa vi, koji ste seli tu do poslanika Bulatovića. Cakiću, i vi. Nemojte da galamite. Dao sam reč, omogućite da drugi govore.

(Nebojša Cakić: Gledajte šta se radi.)

Cakiću, nema razlike između toga što vi radite i kada galami neko drugi. Buka je buka i to smeta.

MIROSLAV ALEKSIĆ: Zahvaljujem, predsedniče. Poštovani građani Srbije, poštovani narodni poslanici, poštovani predstavnici Vlade Republike Srbije.

Na početku, gospodine predsedniče, moram da vas pitam, pošto niste odgovorili koleginici Marini Lipovac Tanasković zašto nismo danas minutom ćutanja odali počast preminulom čuvaru Zejtinlika Đorđu Mihailoviću. Pošto vi to niste uradili, evo ja pozivam sve poslanike da minutom ćutanja odamo počast preminulom Đorđu Mihailoviću.

Nek mu je večna slava, a vama stid jer je on treća generacija svoje porodice koja je čuvala groblje srpskih junaka i srpskih vojnika koji su branili ovu zemlju.

Dakle…

(Aleksandar Jovanović: Šta se ovde dešava?)

PREDSEDNIK: Sedite Jovanoviću.

Jovanoviću, sedite na svoje mesto. Sedite čoveče.

Jeste se smirili?

Da li možemo dalje?

(Narodni poslanik, Aleksandar Jovanović komentariše.)

Jovanoviću, pa dobro, jasno je meni da vi sad ne možete da se pomirite sa tim da neko drugi u vašim redovima izvodi performans, a ne vidi, ali omogućite bar da govori.

Jovanoviću, šta vam znači to? Šta vam znači to ustajanje, mahanje rukama, ajde izađi napolje, i tako dalje? Sedite, slušajte ko god da govori potpuno svejedno, ko god da govori iz vaše grupe ili neke druge, samo sedite i slušajte u tišini.

MIROSLAV ALEKSIĆ: Ja mislim da predsedničke Skupštine, kad bude se udostojili jednom prilikom da opomenete nekog poslanika iz vladajućih struktura drugačije će biti u Skupštini. Nijednog momenta niste opomenuli nikoga osim Jovanovića, ni jednom momenta.

PREDSEDNIK: Jovanoviću, izgleda da se Aleksiću u stvari baš dopada ovo što vi radite. Tako da neću više da vam skrećem pažnju, vi sad slobodno nastavite da vičete ako želite pošto se izgleda Aleksiću to jako dopalo. Ja sam pogrešio što sam tražio od vas da prestanete sa tim.

MIROSLAV ALEKSIĆ: Dobro.

Sve je jasno zašto se i dešavaju tragedije u društvu, jer kako se odnosimo prema prošlošću takva će nam biti i budućnost. Na žalost pokazujete da ni tragedije, ni sve što se dešavalo u prethodim godinama nisu toliko bitni i važni da se uporede sa vašom željom da opstanete u vašim foteljama na vlasti, uživate u vašim beneficijama, uživate u političkoj moći, pljačkate narod Srbije, bahatite se, radite šta god hoćete i kažete – da, desile su se tragedije, pa šta se to nas tiče, nismo mi odgovorni, dešavalo se i ranije, dešavalo se i u drugim zemljama, ali mi nemamo odgovornost. Baš nas briga, kriv je neko drugi, sistem nije zakazao, možemo danima, evo dva meseca razgovaramo o tome. Naravno odgovor vaše vlasti je – baš nas briga, jer mi odlučujemo o svemu. Mi smo, naša politička moć je i pravosuđe i policija i tužilaštvo i Skupština i Vlada i opština i grad i policajci i komunalci, sve ste vi.

Sve ste vi i kažete – može nam se. Igrate se, gospodo ne sa nama iz opozicije, već sa narodom. Slušate danima ovde šta govore moje kolege iz opozicije i šta ste odgovorili? Ništa. Koleginica Tepić je sada postavila ozbiljna pitanja, niko nije reč odgovorio. Sede i ćute mudro, ministar Gašić verovatno da mu ne izleti opet da Nemci ili Amerikanci ili Kinezi štite nekoga, ne znam, Martinović možda da napadne još nekog studenta, jer mu nije dovoljno bilo prošle nedelje da napadne Pavla Cicvarića.

I, to zašto nam se dešavaju tragedije u društvu, je u direktnoj korelaciji sa svešću, odgovornošću onih koji vode Srbiju danas. Mi nastavljamo kao društvo da srljamo i da padamo sve dublje, ništa se nije promenilo, osim što ste još bahatiji.

Dakle, sinoć smo na televiziji sa nacionalnom frekvencijom imali priliku da gledamo kako se sprovodi atak na zdrav razum građana Srbije. E, to je ona televizija za koju se traži oduzimanje nacionalne frekvencije, baš zbog takvih emisija koje promovišu mržnju, koje promovišu kriminal, koje promovišu nasilje, koje rade sve suprotno onome za šta ih zakon ove države obavezuje, sve suprotno.

I, sinoć smo dotakli dno. Sinoć je optuženi narko-diler za najveću plantažu marihuane u Evropi, fabriku droge, direktno gostovao na televiziji sa nacionalnom frekvencijom dva sata, dva i po sata. U jednoj predstavi gde se on predstavlja građanima Srbije, pa u najmanju ruku kao da je monah sa Hilandara, jedan divan čovek, jedan fin čovek koji je svima pomagao. Čovek koji je samo proizvodio organsku hranu, ništa drugo, samo to. Čovek koji je jedan dobrotvor. Čovek koji je divan i koji je za primer, a zli policajci, zli Aleksić, političar mi smo po njegovim rečima proizvodili drogu, nije on. Znate, on je gajio ljubičice, a u stvari policajci koji su ga uhapsili ja i drugi ljudi, mi smo se bavili organizacijom proizvodnje droge. Tako je on to rekao sinoć. Neko je, neku struju pominje i tako dalje, na televiziji sa nacionalnom frekvencijom, ponavljam.

Pazite, taj čovek uživa najveću zaštitu vlasti kao narko-diler koju nikad niko na svetu nije imao, u Kolumbiji nikada niko nije imao takvu zaštitu. Čovek kome je zaplenjeno 65 hiljada biljaka marihuane. Preko tonu i po marihuane, 650 kilograma spakovanog, osušenog kanabisa za tržište. Čovek čiji su saradnici hapšeni mnogo pre na graničnim prelazima sa drogom koju su prenosili. Čovek koji je pravosnažno osuđivan za teška dela prevare, ne u Srbiji, u Nemačkoj dok je bio tamo.

Taj čovek danas uživa zaštitu režima. Zašto? Pa, zato što režim brani sam sebe. Predsednik Vučić je tom narok-dileru pružio zaštitu iz Dubajia i rekao – pa, šta ako je imao samo tonu marihuane, nije to neka količina. Ali, da vam kažem nešto, to je slika koju vi šaljete građanima Srbije i svima je danas u Srbiji jasno šta radite, branite Koluviju da biste odbranili sebe. U putu je optužnica Jovanjica tri, e, tom optužnicom će biti obuhvaćeni oni politički nalogodavci koji nisu u ove prve dve, oni koji su sa njim radili, dopisivali se, komunicirali, družili se na, ne znam, biznis forumima, po prostorijama SNS. E, doći će red da oni pripadnici službi bezbednosti i ostali političkih struktura budu suočeni sa istinom šta su radili sa Predragom Koluvijom. Zato vi prozivate policajce da su kriminalci, a za njega to niste rekli, jer kažete – pa, postoji prezunkcija nevinosti. Da, tačno, ali to ne važi za policajce.

Pa, ministar Gašić je ovde rekao, ovde rekao da su ti ljudi kriminalci, da možemo da očekujemo Skaj poruke, što se po pitanju Milenkovića, Mitića i ko zna koga još, ministar za svoje policajce. Umesto da ih nagradite, umesto da kažete, državo podržavamo da se raskrinka ta Jovanjica, ne može da se našoj deci proizvodi daje droga po Srbiji, nećemo da dozvolimo to. Ne, šta radite vi? Kažete, slomićemo kičmu policajcima, sve je osmišljeno, to su radili Aleksić i policajci, to su radili Amerikanci, to su radili vanzemaljci.

Samo nisu oni koji su obuhvaćeni optužnicom, a obuhvaćeni su i MUP i BIA i VOA i plus cela Koluvijina ekipa, u dve optužnice, u dve optužnici i pronađena ja najveća količina marihuane i kanabisa ikada u istoriji Srbije, koju vi branite i kažete – ne.

Pazite sad, taj čovek sinoć kaže – ja sam samo gajio organsku hranu. O verodostojnosti toga šta on govori na televiziji sa nacionalnom frekvencijom najbolje potvrđuje činjenica da čovek kaže – pa da je moja firma ostala da radi, mi bismo 3% imali učešća u BDP-u Srbije, 3%. Verovatno je mislio na marihuanu i kanabis, jer od ono nešto od plastenika što je imao i ono malo salate, krastavaca, pa svaki malo veći domaćin ima od njega u mojoj Počekovini i Stopanji, a da ne govorimo da cela poljoprivreda Srbije učestvuje sa 7 – 8 % u BDP-u, a on kaže ja bih sa 3%, pa onda kaže – 15.000 smo imali kooperanata. Za šta? Kakvih 15.000 kooperanata, ljudi koji su radili na Jovanjici? To je ludilo.

Pitam vas, gospodine Gašiću, vi ste ovde rekli da ste sa Koluvijom komunicirali kada ste mu uputili poziv za slavu ili se on javi, vi ste rekli – BIA neće slaviti. Taj isti Koluvija sinoć je rekao da ste ga vi zvali, a da je on u stvari odbio da dođe na slavu. Znači, neko laže. Hajmo da vidimo da li sada govorite istinu vi ili govori on, potpuno su različite izjave, ko je koga zvao ili nije zvao zato što se nije slavilo i ko je koga odbio. Čovek je to sinoć izjavio.

Druga stvar, da vam kažem nešto, svaki put kada kažete, a sinoć je to bila tema u vašoj emisiji, sa vašim novinarom Marićem, a gde kažete – Jovanjica je udar na državu Srbiju… Pazite, to piše na televiziji sa nacionalnom frekvencijom. Dakle, kada policajci razotkriju nelegalnu proizvodnju narkotika i droge, to je udar na državu. Čekajte, jel država onda mafija, kriminal, da li se država bavi i država je poslodavac svim narko-dilerima i trafikantima? Da li je to tačno? Kažite da nije. Ako nije, onda pustite ljude da rade svoj posao.

Dalje, kaže čovek – ja sam angažovao obezbeđenje da čuvaju salatu i rotkvice zato što su neki krali. Angažovao je bivše pripadnike SAJ-a, naoružane da čuvaju paradajz i salatu. Znate, to je skandal i takav čovek govori na televiziji sa nacionalnom frekvencijom. Takav čovek u emisiji šalje poruku građanima Srbije da ne važe institucije, da ne važe zakoni, da važi samo prijateljstvo sa vlašću. To je to.

Gospodine Gašiću, vi i Vlada Republike Srbije da malo imate obzira sinoć ste trebali da pohapsite sve njih na „Hepiju“ i da uzmete frekvenciju. Nije to ništa smešno. Vi ne shvatate šta radite. Prešli ste sve granice zdravog razuma.

Čovek protiv koga su dve optužnice podignute, kome se sudi, u toku je sudski postupak, gostuje na televiziji i predstavlja se kao monah. Čovek koji je dobrotvor, slučajno su mu neki podmetnuli, zli policajci, toliku marihuanu na njegovom imanju. Znate šta, pa da kažemo da je sve tačno ovo što se upinjete četvrtu godinu da dokažete da Koluvija nije imao tamo marihuanu, već da je proizvođač organske hrane. Ako je proizvođač organske hrane, pa zašto je onda bitno da li tu ima Andreja Vučića i Aleksandra? Zašto je onda to bitno? Ako čovek ne proizvodi marihuanu, pa šta, ima pravo da se druži sa Aleksandrom, Andrejem, Gašićem, Vulinom i svima ostalim, zar ne, ili je sramota to družiti se sa proizvođačem povrća, organske hrane, a možda da bude ovo drugo da ipak nije samo to, nego bežite kako znate i umete iz tog slučaja, pa onda kada ne uspete da pobegnete, hajmo da branimo Koluviju, obećavajući mu, jadničku, da ćete da ga spasite, da neće da odgovara?

Znate, ni jedna vlast nije trajala do kraja, ni jedno pravosuđe, ni ljudi u pravosuđu nisu svi isti. Ima onih koji nekad podlegnu pod pritiskom, koje ucenite, koje potkupite, ali ima onih koji su časni i koji su pošteni i nisu svi spremni da budu deo vaše kriminalne organizacije, nisu svi spremni da zalivaju kriminal i korupciju u Srbiji, a koju vi zalivate godinama. Dok se svi u svetu bore da taj korov iskorene, samo u Srbiji se kriminal i korupcija zalivaju, navodnjavate i prihranjujete i time pokazujete da je u stvari mafija preuzela Srbiju i danas mafija upravlja Srbijom.

Imate medijske mafijaše u vidu Željka Mitrovića, „Hepi“ televizije, Peconija itd. Imate ove koji proizvode narkotike u Srbiji, rade šta god hoće. Imate putarsku mafiju u vidu Zvonka Veselinovića i ostalih. Imate elektroenergetsku mafiju u vidu Nikole Petrovića itd. Imate IT mafiju u vidu familije Brnabić, Siniše Malog itd, itd. To ste vi. Kokezu, da, hvala kolega, njega ste zaboravili. Mogu da nabrajam ovde danima, danima i onda kažete – nema odgovornosti. Slučajevi koji su se desili, tragedije koje su se desile – eto, splet okolnosti, niko nije kriv, mi smo uradili šta je do nas.

Građani su predali 108.000 komada oružja. Dobro, i? Jel to sve? Jel smo sada rešili sve probleme? Angažovaćemo 1.200 policajaca. Dobro, i? Jel smo rešili probleme? Ne, niste. Problem nije oružje, nisu ni policajci. Problem je ambijent u društvu. Problem je svest koju stvarate. Razorili ste za ovih 10, 11 godina sistem vrednosti u Srbiji, vrednost deci. Nisu više ljudi koji bi trebalo da budu, nisi ni profesori, ni lekari, sad su starlete i kriminalci. Nisu ni pisci, ni umetnici, nego su neke starlete, nego su neki promiskuitetni likovi, nego su neki nasilnici koji idu iz rijalitija u rijaliti da tamo promovišu svoje vrednosti, a među njima često i oni osuđivani za ubistva, za teška krivična dela, oni koji su činili nasilje kada su izašli odatle. Oni su na televizija sa nacionalnom frekvencijom, ali znate zašto?

Zato što je Srbija postala zemlja fantomki, fantomke vladaju Srbijom, fantomke ste uveli 2016. godine kada je srušena Savamala. Fantomske su vaša narodna nošnja i svuda na svakom događaju. Bili su ispred „Pinka“ da brane „Pink“ u subotu od građana Srbije. Fantomke su vam svuda. Uveli ste novu nošnju. Vlast fantomki ste vi, fantomska vlast. Sve radite noću, sve radite skriveno i tajno.

Znate, očekivao sam, iskreno, barem malo razuma od strane izvršne vlasti tokom ove sednice i ove rasprave. Nema ga. Smejete se, iživljavate se nad građanima Srbije, ignorišete zahteve, nastavljate da vređate, nastavljate da omalovažavate, nastavljate da se bahatite kao da ste privatizovali Srbiju.

Znate, dođe dan, pre ili kasnije, kada pravda pobedi. Ona jeste spora, ali uvek je dostižna, uvek dostižna, a pravda će stići vas koji ste zloupotrebili pravdu i vi koji ste uveli pravilo da je u Srbiji nepravda zakon, zakon vaš, zakon jačeg, ali znajte vrlo dobro da će otpor takvoj nepravdi biti sve veći i sve veći i to ćete videti vrlo brzo.

Pozivam vas sada da zbog ovih tragedija i svega što se desilo u ova dva meseca: nasilje u školama, vršnjačko, nasilnici, ne samo iz redova SNS poput ovog iz Negotina ili Bojovića ili Vlade Mandića, ima ih svuda, raznih, jer ste uveli takav poredak u društvu, onaj što je sa zoljom gađao nečiju kuću, ljudi koji se ubijaju, samoubistva itd. To se sve dešava u vašoj državi. Vi ste vlast. Uzmite se u pamet, stavite prst na čelo. Nemojte da se smejete, ministre Gašiću.

Bili ste, u raznim sektorima bezbednosti i vi i Nebojša Stefanović i Aleksandar Vulin i svi ispod vas. Tragedije su obuzele Srbiju. Teče krv ulicama. I u mafijaškim obračunima i u tragedijama koje su se desile. Stavite prst na čelo i snosite odgovornost, barem bi vas neko upamtio po tome da ste bili časni jer ste shvatili šta znači objektivna odgovornost i podneli ostavku.

Pošto neće da vas smene, evo ja vas pozivam, učinite ono što je učinio Branko Ružić. Pokažite dostojanstvo, pokažite odgovornost, pokažite moral i pokažite da ste čovek koji sme da donese odluku bez da mu Aleksandar Vučić dozvoli. Hvala.

PREDSEDNIK: Dvadeset i dva-tri minuta i ovlašćeni predstavnik predlagača o svom Predlogu ništa, ali baš ništa.

Pošto ste se obratili meni, a i drugima i pomenuli reč „sramota“, da vam kažem nešto. Niko od nas kojima ste se obratili nije došao na ideju da uradi ono što ste uradili vi, da takvu tragediju, tako besramno pokuša da zloupotrebi za sopstvenu političku promociju, kao što ste uradili vi zakazujući svoj politički skup u danima kada je proglašena žalost u ovoj državi.

Šta ste od svega toga napravili? Da li ste vi samo svesni šta ste od svega toga napravili? Gledam pre neki dan u direktnom prenosu novinar sa lica mesta one vaše televizije, saopštava: „Evo ide muzika pet zvučnika, ovde je počela svojevrsna žurka“, to je rekao čovek. To je vaš odnos prema toj tragediji. Svojevrsna žurka, po oceni ovih vaših i vi ćete da govorite nekome o sramoti? Razmislite ponovo, pre nego što tu reč upotrebite ikada.

Neću da vam pričam o ne dolaženju na sednice, o tome da niste glasali za dnevni red koji ste predložili, o vašem ponašanju i o svemu drugom, ali samo o ovome u šta ste pretvorili taj događaj.

(Srđan Milivojević: Rušenje režima.)

Šta viče Milivojević? Rušenje režima? Kako ste rekli Milivojeviću, „svojevrsna žurka“. E, to je sramota kakvu verovatno niko u ovoj zemlji ne pamti. I to je vaša sramota.

Pravo na repliku, Milenko Jovanov.

MILENKO JOVANOV: Prvo, moram da kažem da je došlo vreme da u ovoj zemlji čovek mora dva puta da razmisli pre nego što umre, jer čim neko umre, tu je Aleksić i njemu slični da zloupotrebi tu smrt. Pa su tako i smrt čika Đorđa zloupotrebili oni isti koji se nisu udostojili ni da ga prime, ni da mu daju državljanstvo.

On je državljanstvo Srbije dobio pre tri godine. Kada vam je toliko bilo stalo do njega, što nešto niste učinili za njega dok je bio živ? Treba da vas je sramota. Da li može neko da ode sa ovog sveta, a da vi to ne pokušate da zloupotrebite politički?

I vi ćete da postrojavate ovde kada će da se ustane, a kada će da se sedne. Pa, neka vam ustaju i sedaju ovi vaši iza vas, ako hoće da vas prate, pošto ste se izgleda doživeli, da ste vi stvarno neki lider. To što vam je Šolak uvrteo u glavu, što ste se malo umili i očešljali, malo pustili bradu i vezali kravatu, vi stvarno mislite da ste vi neki lider? Hajde da vidimo kako ćete da pobedite Vuka Jeremića, za početak. Hajde „polovni buntovnik“ da umukne više.

Pričate o nekom Cicoviću. Kom Cicoviću? Vi ne znate ni kako se čovek zove koga hoćete da branite. Nije Cicović, Cicvarić. Promašili ste prezime. Bili ste s njim u emisiji pre dva dana, ne znate kako se preziva. I, onda, najluđe od svega, čovek je uzeo ovo, ovako, što su bacali prošli put, ne da je bacio, nego je bacio i gazio dvadeset minuta i Ustav i Poslovnik i sve moguće zakone ove zemlje.

On, čovek sudi, on presuđuje, on će da odluči. A, evo i komunistički gonič se smeje, njemu je nešto smešno. On presuđuje, on će da odluči ko je kriv, ko nije kriv. I to ko? Valjda na iskustvo računa, pošto je on dok je bio predsednik opštine Trstenik povredio, odnosno prekršio Zakon o budžetskom sistemu, Zakon o budžetu, Zakon o platama u državnim organima i javnim službama, Zakon o javnim nabavkama, Zakon o lokalnoj samoupravi, Zakon o finansiranju lokalne samouprave, Zakon o planiranju i izgradnji, Zakon o zaštiti životne sredine, Zakon o poljoprivrednom zemljištu, Zakon o komunalnim delatnostima, Zakon o udruženjima, Zakon o sportu, Zakon o javnom dugu i druge podzakonske akte. Sve zakone koji se odnose na lokalnu samoupravu je kao predsednik opštine povredio i on nama drži predavanje? On je simbol slobode, on je simbol pravde? Čovek koji je priznao da je lopov, a sud ga osudio da je lažov i to vam je lider? Alal vam lider.

(Radomir Lazović: Poslovnik.)

PREDSEDNIK: Povreda Poslovnika, Radomir Lazović.

RADOMIR LAZOVIĆ: Hvala, predsedavajući za reč.

Ako možemo ovaj sat da resetujemo, ne bi bilo loše, mada vidim da vi ovde reč dajete kako hoćete i koliko hoćete vašim partijskim drugovima da koriste koliko žele pravo na repliku i sad sam ja u rebusu na koji član da ukažem.

Ukazaću na taj član 100. kako bi građani znali, dakle član 100. Poslovnika kaže da ako želi da učestvuje u pretresu, predsednik Narodne skupštine prepušta predsedavanje jednom od potpredsednika Narodne skupštine, tako da bih ja hteo da vam ukažem, dragi građani, da ovo što radi vaš predsednik ovog najvažnijeg doma demokratije u našoj zemlji nije po propisima.

Zašto se on toliko ustručava da ni jedan sekund ne sme da prepusti predsedavanje nekom drugom. Imamo, koliko? Sedam potpredsednika. To je dobro pitanje. Znam, i vi se za to pitate.

On bi trebalo ako ima, njegovi stavovi su naravno važni, on bi trebalo da ih iznosi često, to je sve u redu, ali sa mesta narodnog poslanika, ne sa mesta predsedavajućeg.

Zato vas molim gospodine, kako da vam nazovem u ovom slučaju, inače ste predsednik, ali kada koristite ovo pravo koje vam ne pripada, kako da vas nazovem? Komentator? Jeste li vi komentator neki? Šta ste vi ovde?

PREDSEDNIK: Ne čuje se.

RADOMIR LAZOVIĆ: Jeste li komentator možda?

PREDSEDNIK: Ne čuje se, morate glasnije.

RADOMIR LAZOVIĆ: Neka, neka, ne moram glasnije, mislim da me čuju građani.

Dakle, koristite neko pravo koje vam ne pripada, pa vas molim, apelujem, zahtevam, šta god hoćete, izaberite sami, siđite dole pa nas obradujte svojim mišljenjima, stavovima, šta god da imate, ali sklonite se sa tog mesta zato što vam to pravo ne pripada dok na njemu sedite.

Što ste se toliko uplašili da slučajno neko drugi ne predsedava, jer onda Milenko Jovanov ne bi mogao tako da dobija reč po pet minuta, iako mu pripada dva. Hvala.

PREDSEDNIK: Znate li koliko vama pripada kada ukazujete na povredu Poslovnika?

RADOMIR LAZOVIĆ: Molim vas da mi ne replicirate, nemate pravo na to.

PREDSEDNIK: Ne, samo vas pitam, da li, pošto štopujete vreme. Da li znate koliko vam vremena pripada da ukažete na povredu Poslovnika?

RADOMIR LAZOVIĆ: Nemate pravo da mi odgovarate… (Isključen mikrofon.)  
 PREDSEDNIK: Evo, ja ću da vam pomognem. Taj Poslovnik koji volite da podignete, ali ne volite da pročitate kaže – dva minuta. Vi govorili više od tri. Toliko na temu ko šta može, šta ne može, ko se čega i koga plaši, eto.

Sve vam je stalo…

(Miodrag Gavrilović: Zašto to radite?)

Što vi Gavriloviću vičete?

(Miodrag Gavrilović: Zašto to radite? To nije tačno.)

Što vi vičete sada? Kakav vi sad problem imate?

(Miodrag Gavrilović: Borim se za istinu.)

Borite se za istinu? Opet neke tegobe osećate? Hajde budite pristojni, nemojte da dobacujete sa mesta. Lazović je ukazivao na povredu Poslovnika, a ne vi. Vi kada budete hteli, vi podignite Poslovnik kao Lazović.

Šta je bilo, nemate Poslovnik?

(Miodrag Gavrilović: Dođite da vidite da li imam Poslovnik.)

Od onog dana kada ste ga bacali ovde, ne možete da ga nađete više, jel?

(Radomir Lazović: Evo ja ću mu pozajmiti.)

Opet nešto galamite? Slušajte, dogovarajte se vi i Lazović šta god hoćete, samo u tišini da ne smetate ostalima kojima se ovde nešto radi.

Šta ćemo, Lazoviću, za član 100? Hoćete da se izjasni Skupština?  
 (Radomir Lazović: Nema potrebe.)

Nije ni važno, ionako ne znate ni šta piše, pa da, vama je svejedno.

(Dejan Bulatović: Poslovnik.)

Dejan Bulatović, povreda Poslovnika.

DEJAN BULATOVIĆ: Poštovani predsedniče Skupštine, ukazujem na povredu Poslovnika, član 106. i član 107.

Dakle, gospodine predsedniče, ovde smo doživeli i kad govorimo da se preti iza leđa, da prekidam govore, tu ste videli, najveći kukavičluk u Srbiji koji je viđen smo videli kada kolega pokušava da me prekida, da me napada sa leđa, a to je građani Srbije samo, pogledajte kako se Poslovnik krši na sve načine i pogledajte ovu vrstu demokratije, kako predsednik Skupštine ne da je tolerantan, nego je neverovatno tolerantan. Ja ne znam kako to više da nazovem. Hvala vam, evo i opozicija je to shvatila.

Mislim da ni gospodin Marijan Rističević ne bi shvatio ovaj stepen demokratije.

Gospodine Marijane Rističeviću, vi ste više puta ukazivali na neke elemente, neke medije koje podržavaju ove stvari, molio bih da to malo pojasnite. Nisam to razumeo kako to mediji funkcionišu u nezavisni u Srbiji, a gospodina koji mi sa leđa prilazi i rekao mi je, zamislite građani Srbije - ja ću doći ispred tebe, samo malo ja ću doći ispred tebe. A građani Srbije, to vam je to nasilje, to je ono što oni rade a govore da se bore protiv nasilja.

Sad zamislite da sam ja reagovao na način kako to oni rade i onda bi ispalo Dejan Bulatović je imao pravo da se odbrani. Ja shvatam da nemam pravo na odbranu. Ja moram da ćutim da me vređaju i da mi prete, da čak i da me tuku ovde u Skupštini, ali ja nemam pravo. Evo vidite kako dobacuju, građani Srbije, pogledajte šta rade.

Ali, dragi građani Srbije ovu povredu Poslovnika baš upućujem i vama da čujete kako se ponašaju. Ne daju dan da govorimo. Ne daju mi pravo da kažem ono što mislim i da zastupam svoje političke stavove, jer pobogu to nije… Ono što se desilo meni iza leđa to su radili fašisti, ubijali sa leđa i tukli sa leđa.

Nažalost, imamo u Skupštini priliku da vidimo kako nas sa leđa napadaju, prete da nas tuku. Hvala.

(Aleksandar Jovanović dobacuje.)

PREDSEDNIK: Šta je sad Jovanoviću?

Opet mora još nešto da se dobaci i da se vikne. Pustite druge da govore. Dobro. Pokušao sam malopre da reagujem, utičem na Jovanovića da se vrati na svoje mesto, a vidite i sami, gospodine Bulatoviću, nije to baš previše hrabro. Tako da nije to baš tako opasno kao što deluje kad se viče i kad se na buku i galamu pokušava da izazove efekat. Uvek se ovako završi.

Treba li da glasamo za 106?

Ne treba.

Povreda Poslovnika.

VLADIMIR ĐUKANOVIĆ: Zahvaljujem predsedavajući, i naravno član 107. Član 104. Ja sam vas i prošli put upozorio, predsedavajući, to je da Skupština Srbije nije mesto gde se presuđuje, niti je mesto gde se vode krivični postupci.

Ako mi dozvolite, ja ću vam pročitati član 3. Zakonika o krivičnom postupku - svako se smatra nevinim, inače odnosi se na prezumpciju nevinosti, svako se smatra nevinim sve dok se njegova krivica za krivično delo ne utvrdi pravosnažnom odlukom suda. Državni i drugi organi i organizacije, sredstva javnog obaveštavanja, udruženja i javne ličnosti dužni su da se pridržavaju pravila iz stava 1. ovog člana i da svojim javnim izjavama o okrivljenom i krivičnom delu u postupku ne povređuju prava okrivljenog.

Mi ovde imamo flagrantno kršenje, mi imamo vođenje kampanje od strane jednog nervoznog poslanika, gospodina Aleksića koji očigledno je došao u situaciju da mu se arhitektura, odnosno koncepcija kampanje koju je vodio sa pojedinim ljudima iz dela vlasti i pojedinim ljudima koji predstavljaju strani faktor, a to je u ovoj situaciji "Jovanjica", ruši i on je svestan svoje odgovornosti i smeši mu se zatvor, to je očigledno, zato što je ljudima tovario krivicu i tolikim ljudima nažalost uništio im živote.

Ali, znate šta mi ne možemo sebi da dopuštamo da slušamo presuđivanje. Ovde se ne vodi krivični postupak, vodi se u sudu. Znam da gospodin Aleksić koji je jedva sa srednjom školom pokušava da nešto postane, da bude lider, znam da pokušava u svojoj političkoj partiji da bude lider, ali ne može se na grbači drugih ljudi, tako što drugim ljudima tovarite nesreću da dolazite da postajete politički lider i ja bih vas zaista zamolio ubuduće da ne dozvolite da se ovde bilo kakvi krivični postupci vode, već da se to ograniči na sud, a medijsku kampanju koju oni vode, jasno vam je, pokazetelj je da su nervozni, da se tresu da ih boli istina i zato što im se svakako smeši zatvor. Zahvaljujem.

PREDSEDNIK: Glasali se za 104?

Ne treba.

Primenjujemo 103. Vi ste već bili.

Reči ima Nebojša Cakić.

NEBOJŠA CAKIĆ: Dame i gospodo, građani Srbije, zaista se osećam uskraćeno, jer zaista ne možemo da vidimo raskoš političkog talenta ministra unutrašnjih poslova. Kao da mu je zabranjeno da govori više, pa me to malo motivisalo da pobrojim šta je on to rekao prethodnih dana u diskusijama, pa da analiziramo malo to šta je rekao.

Najpre, rekli ste, gospodine ministre, da smo svi odgovorni, a sami ste se pohvalili da ste prvi u istoriji Srbije na sramotu Srba bili ministar odbrane i direktor BIA i ministar policije. Dakle, nismo mi svi krivi, ministre, za situaciju u zemlji. Upravo kada sam pobrojao sve ove funkcije na kojima ste bili ste vi lično, personalno najodgovorniji. Neću da brojim šta se sve dešavalo za vreme vašeg mandata, a vi da imate malo morala ne bi raspravljali, vi bi dali ostavku.

Zašto ste to radili? I to ste rekli sami, jer ste rekli da ste tu postavljeni zahvaljujući šefu i partiji, što bi jedna moja koleginica rekla – partiji bratiji i radite u njihovom interesu. Rugate se građanima, da, da, rugate se građanima, jer im kažete – niste me vi postavili, ne radim u vašem interesu, radim u interesu partije i bratije i tako se i ponašate. I to ste takođe rekli kada ste rekli – ja sam 34 godine privatni preduzetnik. Očigledno da i vaše ministarske funkcije su za vas privatno preduzetništvo i očigledno da dobro zarađujete od toga.

Takođe ste dali izjavu vezano za odnose sa Nemačkom. Pokvarili ste odnose sa najmoćnijom zemljom EU samo da bi partiju i bratiju opravdali da nije kriva za ono što i ptice na grani znaju da su krivi.

Sada bih ja pošto su svi pričali o ovim beogradskim temama da vas malo vratim u realnost kako ste bili i kada ste dolazili u Leskovac. Neću da vas podsećam na vrele noći u diskoteci sa gospodinom Cvetanovićem, a neću ni da vam govorim o tome ni kako ste zaposlili njegovog sina, a niste znali ko je, ali ste bili na njegovoj svadbi. Mogli ste da dođete, bio je tog dana protest u Leskovcu, da vam ljudi poruče šta misle o svemu tome.

Ono što je za mene bitno – 1. septembra 2017. godine ste, gospodine ministre, bili u Leskovcu kada je gospodinu gradonačelniku zapaljena vikendica na Vlasini. To je klasična mafijaška poruka. Ja ne znam kome upućena poruka – vama, njemu ili vama zajedno? Zamislite kada neko izabere da se zapali vikendica onog dana kada ste vi zajedno sa njim u Leskovcu i ovde kada nekog pogledamo mediji krenu u napad, napad, napad i tada član predsedništva SNS, gradonačelnik, upaljena je vikendica, trunka jedna u medijima srpskim se nije pojavila. Znate zašto? Zato što ste vi verovatno na vreme shvatili poruku…

PREDSEDNIK: To je bilo kompletno vreme poslaničke grupe.

NEBOJŠA CAKIĆ: Završavam.

Samo još jednu rečenicu. Iako vi kao direktor BIA niste bili sposobni da nađete onog ko je to uradio dovoljno govori o vašoj sposobnosti.

PREDSEDNIK: Dobro.

Reč ima Aleksandra Tomić.

ALEKSANDRA TOMIĆ: Uvaženi predsedavajući, poštovani ministri, kolege poslanici, 3. i 5. maja Srbija je doživela veliki šok, ali i veliko otrežnjenje, pogotovo kada govorimo o politici, jer država je u tom trenutku prontno reagovala i na zahteve roditelja koji su izgubili svoju decu u tragičnom piru koji je bio 3. maja i 5. ali i donela prontno 10 mera kojima je trebalo u stvari da odreaguje, pre svega da se ožale žrtve, da pomogne roditeljima u tom trenutku i na kraju krajeva da učini sve da se tako više nikad ne ponovi.

Ono što je hronologija događaja pokazala i ovih poslednjih mesec dana koje imamo prilike u parlamentu da razgovaramo to je da su negde maske pale kada pričamo uopšte o tome zašto su počeli protesti, šta su razlozi, ko su inicijatori protesta, jer kada vi pozovete ljude koji su potpuno u šoku, skrhani bolom, koji se ne mire jednostavno sa nedostatkom svojih najbližih, onda kreće taj osećaj krivice, pokušaj opozicionih lidera tzv. da izmanipulišu taj osećaj ljudske krivice i samokrivice, možda smo mogli i nešto više da uradimo, je prebačaj bio na Aleksandra Vučića i na politiku Vlade Republike Srbije.

Dosta je ljudi izašlo upravo zbog toga, tog osećaja krivice i šoka, ali niko nije izašao zbog toga što je zaista u tom trenutku podržavao Bakića, Vidojkovića i Brkića, koji su pozivali u tom trenutku, trećeg dana žalosti u Srbiji, na konkretno nasilje, počev od porodice Aleksandra Vučića, pa na dalje. To je jednostavno nedopustivo.

Na kraju krajeva, i premijerka je ovde u parlamentu rekla da kada su došli stručnjaci iz Norveške da su glavom bez obzira pobegli jer su rekli da je prva stvar da bi se lečilo društvo od velikih ovakvih masovnih ubistava je jednostavno ne politizovati ovu temu.

Sad ja vas pitam – ako je 2002. godine u Leskovcu stradalo sedmoro ljudi u tragičnom masakru, 2007. godine u Negotinu devetoro, jel za to bio kriv gospodin Tadić? Da li je trebao narod onda da izađe na ulice, i tadašnje opozicione stranke?

Kada je orman pao na dete kada je gradonačelnik Beograda bio gospodin Đilas, u jednom beogradskom vrtiću koji je renovirao grad Beograd, jel tada trebala opozicija da izađe na ulice i politički to da kapitalizuje? Naravno da se mi time nikada nismo bavili i da to nikada ne treba da bude uopšte princip i da to treba da bude jedna sramota sa kojom jednostavno politička scena više nikada ne treba da se susretne.

Mi treba u društvu da sprovedemo jedna konsenzus u kome treba da razgovaramo o ovakvim temama. Pre svega na mnoge stvari, na mere niste odgovorili kao opozicija. Niste dali, pod jedan, na tim protestima ni roditeljima da uzmu reč. Pod jedan. Pod dva – niste se uopšte osvrnuli na to, na inicijativu građana da se ugasi Tik Tok, nego ste brže bolje uplatili reklame vaših političkih lidera da se reklamiraju na tim društvenim mrežama. Čak i te društvene mreže i dan danas zloupotrebljavate i držite, otprilike, tenziju da biste što više ljudi pozivali na proteste.

Znači, jednostavno imate tu političku potrebu da kapitalizujete tuđu nesreću i da tu političku nekrofiliju svakodnevno plasirate ovde u parlamentu. To smo videli i danas. Verujte mi da ta morbidna politika nikada nikome ništa dobro nije donela. Neće ni vama doneti zato što narod prepoznaje suštinu i ciljeve bilo kojih protesta.

Bitno je da kada pričamo o zahtevima i današnjoj tački dnevnog reda moramo da ponovimo da su ovi zahtevi isključivo politički, iako se mnogi politički lideri ovde kriju iza naroda, pod znacima navoda, i ne smeju da izađu da budu ispred tog naroda kad vode te proteste upravo zbog toga što shvataju da taj narod njih i ne podržava.

S druge strane, kada govorimo o političkim protestima i kada govorimo o političkim zahtevima, prvo smena REM-a bi bilo jedno pravno nasilje. Vi vrlo dobro znate da se REM bira ovde u parlamentu, da ima 13 članova REM-a. Samo dva idu na predlog poslanika i Odbora za kulturu, 11 se bira na osnovu udruženja, svako udruženje bira svog predstavnika. Zamislite kada bi sada mi kao poslanici uzeli da rušimo, praktično, predloge tih udruženja, pa ko smo mi da to radimo? Znači, mi bi vršili jedno pravno nasilje kada bi na ovaj način, kako ste vi to predložili, radili. Praktično je nemoguće to uraditi.

Kada govorite o uređenju medijskog prostora, o cenzuri, mi smo imali prilike ovih mesec dana da vidimo da suština gašenja, vašeg zahteva gašenja tv „Hepi“ je u stvari u tome da se, kako vi kažete, smanji ruski uticaj, a na svim tim televizijama ove desničarske partije su za prošle izbore svakodnevno se pojavljivale da bi ušle ovde u Skupštinu. Sada ćute o tome.

S druge strane, kada pričamo o televiziji „Pink“, pa mi smo juče čuli, u stvari, da gospodin Željko Mitrović jako dobro sarađuje sa gospodinom Šolakom, da je, u stvari, prodao za 30 miliona evra „Pink“ Bih i Crne Gore, da je otkupio od Đilasa ovde da bi postao većinski vlasnik televizije „Pink“ ovde. Znači da je u pitanju, očito, neka konkurencija i da ste vi u stvari zastupnici te konkurentske prednosti koju bi Šolak trebao da ima.

Znači, uopšte se ne radi ni o televiziji „Pink“, ni o televiziji „Hepi“, ni o Aleksandru Vučiću, ni o politici SNS, nego isključivo interesima koje vi ovde zastupate, određenih centara moći.

Kada govorimo uopšte o ostavci gospodina Gašića, pa vrlo je simptomatično da na vašim protestima se pojavljuju ljudi koji su funkcioneri, odbornici Skupštine grada Zagreba. Na kraju krajeva, imate posle toga jedan tvit NATO lobiste Felingera, koji kaže: „Došlo je vreme za srpsko proleće, došlo je vreme za revoluciju u Srbiji“.

Na kraju krajeva, imate pozdrav Kurtija koji se raduje takvim protestima. U tom trenutku vi tražite ostavku ministra unutrašnjih poslova. Znate, mnogo je slučajnosti na jednom mestu i takve slučajnosti Srbija prepoznaje. Predsednik države i Vlada Republike Srbije traže jednostavno stabilnost, sigurnost i mir upravo u trenutku kada Srbi na KiM su pod najvećim terorom Aljbina Kurtija. One proteste koje treba podržati danas u Srbiji su protesti koje Srbi sprovode u Mitrovici i kojima se bore za svoja prava da žive koliko-toliko u miru i da se formira ZSO da bi mogli da osiguraju svoj normalan koliko-toliko život u svojim ognjištima.

Na kraju krajeva, zaista predaja nije opcija i ono zbog čega Srbija treba da se bori, to je zaštita srpskih nacionalnih interesa. Hvala.

PREDSEDNIK: Hvala.

Ministar Gašić. Izvolite.

BRATISLAV GAŠIĆ: Gospodine predsedniče Narodne skupštine, dame i gospodo narodni poslanici, smogao sam snage da se obratim danas. U ovih, koliko premijerka bolje vodi evidenciju od mene, desetak dana rasprave u ovoj Skupštini po ovoj tački dnevnog reda, čuo sam mnogo toga danas, pored onoga što ste izrekli pokušavajući da što više bacite kamen i na SNS, i na predsednika Vučića, i na mene i na sve ove časne ljude i članove SNS, danas ste dodali i to da sam sramota. Bio sam taličan, bio sam baksuzan, bio sam bez karme, e sada sam na kraju i sramota. Dobro, vaše pravo. Onda ste mi rekli da li imam čast, pa ste mi rekli da trebam da se stidim nečega na šta sam i ja i moja porodica jako ponosan.

To je da nam je na prvom mestu Srbija i građani Srbije i da nam to niko od vas ne može uzeti ni na koji način, bilo kakvim napadima. Patriotizam je ono što krasi moju porodicu i ono što krasi mene. Možda nisam ni najbolji, ni najobrazovaniji, ni najčasniji, ali znam da sam jedan od onih koji mnogo voli svoju zemlju i trudim se da koliko mogu pomognem i svojoj zemlji i svom gradu i svim građanima Srbije. naravno u domenu i moći koju imam.

Zato vas molim, pustite, nek rezultati sude o nama. pogledajte rezultate koji su učinjeni za ovih deset godina u Srbiji. Odite u moj prelepi Kruševac pa vidite, i hvala vam gospodine Verko na lepim rečima pre desetak dana, drago mi je kada to čujem od vas, čoveka koji iza sebe ima toliko godina gradonačelničkog mandata, koji to može da vidi za razliku od nekih drugih, koji nikad nisu znali šta je i kakav je to mukotrpan posao, biti gradonačelnik jednog velikog grada, a moj Kruševac je veliki grad. Odite, pričajte sa ljudima i ne treba ja da pričam, vojsci. Pričajte šta je to za vreme mog mandata od dve godine učinjeno u Vojsci Srbije.

Odite pričajte sa ljudima iz BIA, šta je to za šest godina mog mandata učinjeno u BIA, šta je to dobro učinjeno, a šta nije. Naravno, nemam problem da čujem i svaku kritiku da nešto nije urađeno, jer time ćemo da ispravimo sve greške koje imamo.

Kaže narodna poslanica, i krenuću od tih pitanja koja su mi postavljena – vi ih niste uhapsili, citiram, trebali ste da se trudite da ih sprečite. Kako sprečiti nekoga ko ima nelegalno oružje, ko ima verovatno neki, ja nisam stručan da to kažem, prekid svesti, da tako nešto uradi u svojoj sredini, u svojoj školi, u svom selu, svojim prijateljima, svojim školskim drugovima, svojim komšijama. Kako sprečiti, jutros je, nažalost, juče, prekjuče u Sisku, bio takav jedan isti napad na građane, pa i jutros u Americi vest da je 29. put od početka godine bilo masovno ubistvo.

(Radomir Lazović: To je skoro normalno, očekivano.)

PREDSEDNIK: Bez dobacivanja, Lazoviću i Cakiću.

BRATISLAV GAŠIĆ: Navikli ste na taj način da se obraćate i to je u redu, nema problema. Da, policija Srbije je jedan… Dali ste sebi za pravo čak i da akciju koju su sprovodili, nije je vodio Bratislav Gašić te noći. Bratislav Gašić je i tog jutra u „Ribnikaru“ i te noći u Mladenovcu i u Smederevu bio kao podrška svojim saradnicima, ali su je vodili profesionalci. Pa ste onda sebi dali za pravo, pa da li je trebalo da bude 600 policajaca, pa da li je trebalo da bude tako, pa da li ste tamo u Kragujevcu, pa da li ste ovamo, pa zašto je helikopter išao po gorivo. Kako mislite, taj helikopter radi sa nekim gorivom, mora da se vrati. Šest sati su bili momci u vazduhu, a niko od vas nije hteo da kaže – pa bravo, momci, bravo što ste šest sati pretraživali termovizijskim kamerama i helikopterskim čitav teren.

Ne, nego vi znate koliko je trebalo ljudi da bude na terenu, vi znate koliko treba desetine i desetine kilometara da se prođe i prečešlja kompletan teren. Vi znate sve to. I to je u redu, nema problema, vi znate, ja ne znam. Tu noć su akciju vodili profesionalci, komandant SAJ-a, komandant Žandarmerije, komandant Policijske uprave za grad Beograd, ljudi koji su završili Srednju policijsku školu, završili Kriminalističko-policijsku akademiju, ljudi koji su po 20 i više godina u MUP-u.

Kažete, pogubili smo se zbog krize. Sve mere koje je i predsednik Republike izneo i Vlada Republike Srbije i mi zajedno u Vladi Republike Srbije su dale rezultate. Dale su rezultate. Kažete – pa ništa niste uradili sa dva policajca u školama. Vi ste juče pričali da ne želite policajce u školama. Neki od vas sada žele policajce u školama. Želite li ili ne želite? Odredite se jednom i recite želimo ili ne želimo. Kako će ta deca da se obuče ili ti mladi policajci da bi mogli da rade u školama? Pa mi sada nemamo poverenje ni u njihov nastavni kadar, koji godinama unazad radi sa njima. To nije izmislio Bata Gašić, pa da napadate te nastavnike njihove da ne znaju da ih obuče da bi radili u školama.

PREDSEDNIK: Jesmo rekli bez dobacivanja?

BRATISLAV GAŠIĆ: Pa ste rekli – pa kako ćete da nađete 1.300 policajaca? Onda kada smo pročitali u ovoj godini samo broj lica koja će biti obučena u našem centru za osnovnu policijsku obuku i koliko će njih mladih da bude primljeno do oktobra meseca, onda ste prestali o tome da pričate.

Kada pričate o prevenciji, pa kod ovog ubice u Mladenovcu, ovog monstruma iz Mladenovca je sve učinjeno. Svaki njegov prekršaj je sankcionisan. Sve je predato tužilaštvu, Centru za socijalni rad, kao mlađi punoletnik, kao punoletnik. Policija je sve uradila. Kada su osnovne i srednje škole u Beogradu i širom Srbije, prevencija je urađena. Pročitao sam vam, ali vi nećete da čujete. Kako da vam pričam, kad vi nećete da čujete? Koliko smo preventivnih edukacija imali sa tom decom. Svake godine ih radimo. Pa to ne radimo sad zato što sam ja, zaboga, ministar. Ma ne, to ti ljudi profesionalci rade unazad desetak i više godina. Pa nemojmo njih da vređamo. Pročitao sam vam svako dete koje je bilo na toj edukaciji. Pričao sam vam kako detektujemo probleme u tim školama, zajedno sa direktorima škola, sa školskim odborima. Sve vam je to i čitano ovde. Niko reč nije slagao. Ali ako nećete da čujete, nego ponavljate mantru koja vam se čini da je bogougodna, da možete sa njom da dobijete neke jeftine političke poene, pa nastavite dalje, nemam nikakav problem.

Kažete – nestručna lica postavljena na, ne znam konkretno, gospođo, o kome ste pričali. Ja verujem, pošto niko nije smenjen za ovih osam meseci otkad sam ministar, niko nije pomeren sa svog mesta tamo gde je bio na tom načelničkom mestu na kom je bio. Pa šta je tu sad problem? Tamo ima ljudi koji su na tim rukovodećim mestima u MUP-u po desetak i više godina, za vreme i bivšeg režima. Znači, sad i oni ne valjaju. Odlično, onda znači potvrđujete da treba neki od njih da budu sklonjeni.

Odgovoriću vam, samo očekujem da mi dostave izgovorenu rečenicu da je tamo neki policajac koji je revnosno, citiram, gospodo, bio demonstrante kada su upadali, napadali Narodnu skupštinu, ukrao 100.000 evra iz nekog sefa u MUP-u. Šta vi mislite da je MUP? Time pokazujete šta mislite o tim ljudima koji su vrsni profesionalci, koji su divni ljudi, bre, koji su patriote, koji se bore za ovu zemlju svakog dana, koji ne znaju nekad ni kad im je dan i kad im je noć.

Vezano za ovo što ste probali da omalovažite 600 policajaca koji su tu noć, čitavu noć, bili u Kragujevcu i u Mladenovcu i u Smederevu, ljudi, ti momci i devojke su u 19.00 časova imali utakmicu „Partizanovu“ u Areni. Sa utakmice su otišli direktno za Mladenovac, ma nisu čekali jednu sekundu, nego su seli u svoje vozilo i došli u Mladenovac. Pa došli su nepunih 20 minuta posle prijave događaja, zaprečili sve. Pa hajde makar da im malo poštovanja damo, i ljudima iz SAJ-a, i   
Žandarmerije i Policijske brigade.

Pala je olovka, ne brinite, neće drugo ništa da padne.

(Narodni poslanik Aleksandar Jovanović dobacuje.)

PREDSEDNIK: Samo bez dobacivanja.

BRATISLAV GAŠIĆ: Mene ne morate da poštujete. Ja i ne očekujem vaše poštovanje i ne treba mi vaše poštovanje. Takvih mi ne treba poštovanje. Ali tražim poštovanje za pripadnike Ministarstva unutrašnjih poslova. Ništa drugo.

(Aleksandar Jovanović: Pa i oni vas ne poštuju.)

PREDSEDNIK: Jovanović, Manojlović, bez dobacivanja.

BRATISLAV GAŠIĆ: Kažete – odjednom ste krenuli sa pričom, znate, više puta sam ponovio i u ovih deset dana, vi imate pravo iz vaših klupa kao narodni poslanici da kažete šta god želite, a ja moram da vodim računa o tome šta ću da kažem. I sada, kažete – želite da s tri godine, citiram, hoćete da smenite Milenkovića sa ovog mesta. Prvo, pa mi imamo 27 takvih načelnika širom Srbije. Šta je različit PU za grad Beograd? Niko ga ne menja. Tri godine je načelnik tog odeljenja, Četvrtog odeljenja PU za grad Beograd. Pa šta je odjednom? Želite sad i da vi budete ti koji će da postavljaju, koji će da komanduju ko, gde, šta treba da radi? Bavite se kadrovskom politikom sada. E pa, dok sam ja ministar, ja ću da se bavim kadrovskom politikom u interesu Ministarstva unutrašnjih poslova, u interesu Srbije.

Dok sam ja ministar, ja ću da se bavim kadrovskom politikom, u interesu MUP-a, u interesu Srbije.

Kažete – ko njega dira. Koju podršku kome dajete? Za šta podršku? Rezultati su ti koji će njima da daju ili uzmu podršku. Koliko ste droge na teritoriji grada Beograda zaplenili u prethodnom periodu – to je jedino merilo, to je nešto što će da bude ono što će da ih ostavlja na mestima šefova ili neće.

Kažete – optužio sam policajce. Ne. I lažno svedočenje je krivično delo. Svedok kada dođe se zaklinje da će da govori istinu i samo istinu.

Kad kažem da vi možete da kažete mnogo toga, ja ne smem, e, to je problem, gospodo moja. Da bi razobličili zašto je ta priča oko „Jovanjice“ njima tako bitna, pa zato što su prvog dana krenuli da pričaju da iza toga stoji Aleksandar i Andrej Vučić. U jednom trenutku, kad je osuđen pravosnažno za laž i za neistinu, tog trenutka više oni nestaju. Ali, moramo da se držimo te teme.

Mnogo pitanja ja imam da postavim, i za broj značke koji je nađen kod Koluvije i šta traži beogradsko Četvrto odeljenje u Jagodini, šta oni tamo traži, i zašto je Odeljenje četvrto za droge u Sremskoj Mitrovici ili tamo gde se već nalazi teritorijalno ta plantaža radilo taj slučaj?

Drugo, ko je uhapsio sve njih? Ko ih je pohapsio, iste te ljude koje danas napadate? Ko je zaštićen od tih ljudi? Niko. Da li je bio pripadnik BIA, MUP-a, svi su uhapšeni i sprovedeni kod tužilaštva.

Kažete mi – ja izdavao naredbu „Sedi“. Očigledno da mnogo slušate opet neke bivše koji su zbog zloupotreba, krađa i svega u MUP-u isterani iz Ministarstva, a onda sad formiraju raznorazne neke sindikate u kojima ih je šest samo, jer prepoznajem ovu rečenicu – predsednik, četiri potpredsednika i sekretarka. To je ceo sindikat koji se zove kako se zove i koji zarad svojih interesa, a isterani su zbog kriminala, sektor unutrašnje kontrole ih je isterao zbog kriminala, i to ne juče, ne dok sam ja ministar, nego pre toga. Ja komandovao – Sedi! Ljudi moji, veće gluposti nisam mogao da čujem.

Izmišljena mesta koordinatora. Izmišljena su 2008. godine, gospodo, u vaše vreme. Vi ste tada bili na vlasti kada ste doneli taj zakon i izmislili mesta koordinatora, da bi smenjene načelnike policijskih uprava koje niste znali gde da stavite stavljali na mesta koordinatora u Beogradu. I svako od njih je imao kancelariju, sekretaricu, službenu „Škodu“, platu pukovničku. Od tad su koordinatori tamo. U ovom trenutku ih u MUP-u ima 443. Ima tamo i divnih ljudi među tim koordinatorima, stručnih ljudi, koji su zato što ih nije voleo tadašnji neki ministar ili neko drugi pomereni. U redu, to je bilo kako je bilo. Upravo me jedna od koordinatorki stalno pita i bombarduje nekim pitanjima, a to su mesta koja su 2008. godine izmišljena.

Kaže narodna poslanica – nećemo da sačekamo novi zakon da postavimo direktora. Kako da ga sačekamo? Mi smo u početku godine predali zakon, najveći otpor i najveći pritisak od tih medija upravo njihovih je bio i od strane te narodne poslanice kako, eto, mi hoćemo da ulazimo u stanove bez naloga suda, bez ovoga, bez onoga. A osnov tog novog zakona o unutrašnjim poslovima jeste upravo rad i radni odnosi i sređivanje radnih odnosa u MUP-u, pa i postavljanje direktora. Šta je tu problem?

Takođe je rečeno, citiram – Najveća fabrika droge u Evropi. Ja imam jedan tekst ovde gde je ta ista narodna poslanica tvrdila da je najveća fabrika droge u Evropi „Morović“. Ali, samo da vam kažem da su koke napravile problem, najveći narko dileri.

Što se tiče situacije oko „Morovića“, za vreme bivšeg režima doneta je odluka da nabavku svežih konzumnih kokošijih jaja nabavljamo na tenderu po ceni od 30 dinara a da naša proizvodnja koja je u „Moroviću“ fenomenalna, tamo radi jedan jako dobar broj predanih ljudi, prodajemo po 10 dinara i tako smo kao pomogli vojsci.

PREDSEDNIK: Bez dobacivanja, Lazović!

Ćuto Jovanoviću, hoćemo na prvu opomenu danas? Jel vreme za prvu opomenu danas? Mislite da je vreme, krajnje vreme?

Nastavite, gospodine ministre.

BRATISLAV GAŠIĆ: I onda dođemo do toga da tamo neko izjavi da smo Koluvija i ja bliska prijateljska veza. Opet kažem – izvolte, tužilaštvo imate. Pred čitavom Srbijom vam kažem, imate jednu poruku, ako je to, pa onda ste vi svi moje bliske prijateljske veze, svi vi koji meni šaljete poruke skoro svakog dana, i levo od mene i desno od mene. Ne razumem?!

Idemo dalje.

PREDSEDNIK: Lazović, Cakić i Jovanović, ko će prvi da dobije opomenu danas?

BRATISLAV GAŠIĆ: Vi ste sebi dali za pravo, i to je vaše pravo, da možete iz klupe i da osudite i da presudite, a ja bih pustio da to uradi tužilaštvo i da onako kako je po zakonu donese sutradan presude. Ko je zgrešio, taj će da odgovara. I taj će da odgovara za svoja zlodela, ali nemojte i ja ne želim sebi da dam za pravo da ja budem taj koji će da sudi bilo kome. Sud i tužalaštvo su tu.

Krenuli ste i osećao sam se jako neprijatno iz razloga što ću opet, ne pravdajući se, pokojnog deda Đorđa sam mnogo puta, vi znate, pojedinci ovde koji sede u ovim klupama a znaju me toliki broj godina, da sam živeo u Grčkoj i da sam vrlo ponosan kada pogledam „in memoriam“ njegov ovih dana, uniformu u kojoj se kreće, ja sam mu je odneo kao ministar odbrane i nije je skidao do smrti. Niko se od bivšeg režima, bivših ministara, do 2012. godine nije setio da mu je odnese. Dobio je zadnji put 1998, 1999. godine onu šarenu vojnu uniformu i u njoj je bio do 2014. godine.

Znači, pričamo o deda Đorđu. Ko mu je uručio orden za zasluge? Predsednik Aleksandar Vučić. Ko mu je dao državljanstvo? Što mu niste makar dali državljanstvo, kad se sad odjednom toliko brinete za njega? I sad vi želite počast. Nema problema, lep je i to gest.

Kažete – ćutimo mudro. Pa ste dodali posle toga – smejete se, ministre Gašiću. Ja stvarno ne znam, na toliki broj izgovorenih neistina, šta bi bio bolji odgovor nego moj osmeh? Šta da odgovorim na toliki broj neistina, izmišljenih priča?

Ponavljam po ko zna koji put, ja znam da vi trenirate taj glumački stav, da to pokažete ovde ispred ogledala, i sve je to u redu i da ponavljate stalno istu priču da bi laž postala istina nekome u glavi, ali ne ide vam ljudi. To je upravo ono što nam smeta u našoj komunikaciji. Ne znam šta da vam drugo odgovorim. Očekujete verovatno da budem drugačiji ne mogu, želim da vam kulturno odgovorim na svako vaše pitanje.

Atak na zdrav razum građana Srbije. To je isto nešto što citiram, pa upravo je ovo atak zamena teza, izgovaranje laži za lažima. Odjednom su se sada izgubila i dva minuta sa naplatne rampe. Dobili ste dva minuta i šta je sad problem? Šta je sad problem? Naravno, mentori stalno kažu - samo vi ponavljajte i za helikopter i za dva minuta na naplatnoj rampi i za ovo i samo ponavljajte, samo to nek vam bude mantra i matrica po kojoj ćete da se vladate i ništa vi ne brinite. Nažalost, građani Srbije su to prepoznali, pa kad dođu izbori, nešto ne ide sa tom matricom i mantrom.

Fantomke, kažete, uveli smo novu narodnu nošnju. Bravo, gospodo. Bravo. Da vas pitam – pa zar vi niste nosili fantomke 5. oktobra ili neki od vas? Zar vi niste nosili fantomke kad ste otimali bivšeg predsednika Slobodana Miloševića? Zar vi niste nosili fantomke kada ste ubili Ranka Panića? Zar vam nisu ubili u vaše vreme premijera? Što se vi smejete slatko na sve ovo što vam ja pričam? Zar vam nisu ubili generala policije fantomkama, Boška Buhu? Zar vam nisu ubili radnika BIA, Gavru, takođe fantomkama, a mi uveli novu narodnu nošnju?

Pročitaću vam, evo mi ovakvi, glupi, baksuzni, kaže premijerka smeta mi, ne smeta mi, to mi baš onako lepo da čujem sa njihove strane, rezultate rada od 1. januara 2023. do 30. juna 2023. godine.

Suzbijanje kriminala. Ukupno su evidentirana 33.860 krivična dela, što je smanjenje za 3,9% u odnosu na komparativni period 1. januar 2022. godine, 36. Krivične prijave su podnete protiv 26.523 učinioca. Evidentirano je 15.287 krivičnih dela sa N.N. učiniocima, što predstavlja smanjenje od 9,9%.

Droge. U 5.199 realizovanih zaplena oduzeto je 2.763 kilograma droge, a od toga 2.482 kilograma marihuane, 14,5 kilograma heroina, 36,7 kilograma i 5,1 litar amfetamina, 27,2 kilograma kokaina, 1,8 kilograma MDMA, ne znam šta znači ova droga, i oko 201 kilogram ostalih droga.

Opšti kriminal. Evidentirano je 30.666 krivičnih dela opšteg kriminala, što je manje za 3,9%. Krivična dela opšteg kriminala predstavljaju 90,5% ukupnog broja krivičnih dela. Prijavljena su 24.105 učinioca ovih krivičnih dela od ukupnog broja krivičnih dela opšteg kriminala, 14.746 krivičnih dela izvršeno je od strane N.N. učinioca, rasvetljeno 7.767 krivičnih dela ili 52,7%.

Trgovina ljudima. Podneto je 12 krivičnih prijava protiv 17 lica zbog 13 krivičnih dela trgovine ljudima. U komparativnom periodu podneto je osam krivičnih prijava protiv 15 lica zbog osam krivičnih dela.

Krivična dela protiv života i tela. Izvršeno je 1.079 krivičnih dela protiv života i tela u okviru kojih je najveći broj lakih telesnih povreda 477 i teških telesnih povreda 397. Izvršeno je ubistava 20 i teških ubistava 24, ubistva u pokušaju 61, kao i teških ubistava u pokušaju 16. Rasvetljena su sva teška ubistva u pokušaju, što je istorijski rezultat. Ne zamerite mi, malo ću da budem duži, ali ovo MUP i policija Srbije zaslužuje da građani Srbije čuju šta je urađeno u odnosu na prethodne periode i kakvi su to rezultati, jer su to njihovi rezultati, to nisu moji kao ministra, nego njihovi, naših vrednih policajaca. U komparativnom periodu izvršeno je 1.024 krivična dela protiv života i tela, i to lakih telesnih povreda 440 i teških 379.

Organizovane kriminalne grupe. U samo šest meseci ove godine, da ne smetam narodnog poslaniku dok razgovara telefonom, pošto ga očigledno ne interesuje oko škola i oko svega ovoga, procesuirano je devet organizovanih kriminalnih grupa i uhapšeno je 90 lica – dva zbog visokotehnološkog kriminala, dva zbog nedozvoljenog prelaska državne granice i krijumčarenja ljudi, dva zbog droga i jedno zbog privrednog kriminala i jedno teško ubistvo u pokušaju i izazivanja opšte opasnosti i jedno zbog prostitucije, gospodine narodni poslaniče.

Krivična dela protiv polne slobode. Izvršeno je 348 krivičnih dela protiv polne slobode, a od čega je broj silovanja 31 i šest silovanja u pokušaju.

Nasilje u porodici. Prijavljena su 2.254 krivična dela nasilja u porodici. Evidentirano je 23 slučaja lišavanja slobode u okviru porodičnih i partnerskih odnosa sa ukupno 24 žrtve – 16 lica ženskog pola i osam muškog pola. Na osnovu Zakona o sprečavanju nasilja u porodici izrečeno je 15.269 hitnih mera, a od čega 10.514 mera privremene zabrane učiniocu da kontaktira žrtvu nasilja i da joj prilazi. Ukupan broj produženih hitnih mera iznosi 10.372.

Krivična dela protiv imovine. Broj krivičnih dela protiv imovine manji je za 11,3%, 13.998. Smanjenje beleže krađe za 16,4%, teške krađe za oko 3,6%, kao i razbojništvo za 3%.

Nedozvoljena proizvodnja, držanja i nošenja, promet oružja, eksplozivnih materijala. Otkrivena su 677 krivičnih dela nedozvoljene proizvodnje, držanja, nošenja i prometa oružja i eksplozivnih materijala ili za 17,5% manje.

Maloletnički kriminal. U oblasti maloletničkog kriminala evidentirano su 2.003 krivična dela izvršena od strane maloletnih učinioca, što je manje za 2,7%.

Privredni kriminal. U oblasti privrednog kriminala otkrivena su 2.092 krivična dela, a evidentirano je 1.861 učinilac.

Visokotehnološki kriminal. Otkriveno je 555 krivičnih dela visokotehnoškog kriminala, što je za 8,4% manje u odnosu na komparativni period.

Ekološki kriminal. Otkrivena su 534 krivična dela ekološkog kriminala, a u komparativnom periodu prošle godine 319 krivičnih dela.

Poslovi policije opšte nadležnosti. Javna okupljanja. Na teritoriji Republike Srbije očuvan je stabilan javni red, potrebne mere bezbednosti preduzete su prilikom održavanja 18.402 javna okupljanja, a među kojima je 16.510 ili oko 90% sportskih. Registrovano je 211 ne prijavljenih javnih okupljanja, najviše u Beogradu 46.

Blokiranje saobraćajnica. Građani su u 113 slučajeva blokirali saobraćajnice, i to u 12 slučajeva auto-put, u 38 gradskih saobraćajnica, a u 64 ostale puteve. Osim toga, registrovane su 82 obustave rada u kojima je učestvovao 15.351 radnik, a pri čemu je u tri slučaja došlo do izlaska iz kruga preduzeća.

Škole. U školama su krivične prijave podnete zbog 479 krivičnih dela. Zahtevi za pokretanje prekršajnog postupka zbog 134 prekršaja, a tužilaštvu su dostavljena 222 izveštaja. Registrovano je 3.867 ostalih događaja koji se tiču bezbednosti učenika, zaposlenih i školske imovine za koje nisu utvrđene krivične, prekršajne odgovornosti. U komparativnom periodu podnete su krivične prijave zbog 390 krivičnih dela, 107 zahteva za pokretanje prekršajnog postupka, tužilaštvu je podneto 176 izveštaja, a registrovano je 3.199 ostalih događaja.

Oko 70% procenata krivičnih dela i prekršaja izvešeno je u objektima škola. Do 3. maja 2023. godine u školama je bilo angažovano 373 školska policajca koji su pokrivali 648 škola za koje je procenjeno da su bile bezbednosno ugroženije, dok su ostale škole pokrivene kroz redovnu službu.

Nakon 3. maja pojačan je pristup policije svih linija rada na javnim prostorima i objektima, 96.756 angažovanja u obezbeđenju 1.832 škole.

Broj prekršaja protiv javnog reda i mira manji je za preko 19%, sa 10.085 na 8.141. Najviše prekršaja, 4.701 ili blizu 58%, izvršeno je vređanjem, vršenjem nasilja, pretnjom, izazivanje tuče i tučom, taj broj u odnosu na komparativni period smanjen je za blizu 22%.

Zatim, nepristojnim i drskim ponašanjem 1.550, što je u odnosu na komparativni period smanjenje za 11% i svađom i vikom 535, gde je registrovano smanjenje u odnosu na komparativni period za oko 10,7%.

Granična bezbednost, nezakoniti prelazak državne granice. Na državnoj granici ostvareno je stabilno stanje bezbednosti. Ukupno 15.206 lica je sprečeno u nezakonitom prelasku državne granice, od čega je 2.903 lica uhvaćeno u nezakonitom prelasku, a 12.303 je odustalo od prelaska preventivnim delovanjem.

Državna granica sa Severnom Makedonijom je najčešći pravac ulaza migranata na teritoriji Republike Srbije i sprečeno je 8.375 lica.

Krivična dela učinjena od strane migranatra i na njihovu štetu u posmatranom periodu 101 ilegalni migrant na teritoriji Republike Srbije izvršio je 102 krivična dela, među kojima su i dva krivična dela ubistva, a trećinu od ovog broja čine krivina dela neovlašćenog držanja opojnih droga i na štetu 13 ilegalnih migranata izvršeno je 12 krivičnih dela.

Bezbednost saobraćaja. U posmatranom periodu u odnosu na komparativni period na putevima Republike Srbije stepen bezbednosti saobraćaja je poboljšan. Ukupan broj saobraćajnih nezgoda je smanjen za oko 7,1% u odnosu ka komparativni period sa 15.882 na 14.746. Poginulo je 211 lica ili za 29 lica manje u odnosu na komparativni period kada je bilo 240, što je smanjenje za 12,1%. Broj povređenih lica je takođe manji. Povrede je zadobilo 8.864 lica ili za 14%.

Nakon donošenja zaključka Vlade od 4. maja 2023. godine, ministar je naložio da se preduzmu sve mere u cilju provere ispunjenosti zakonskih uslova svih vlasnika za dalje držanje oružja. Naložena je kontrola rada svih streljana u cilju provere ispunjenosti uslova za bezbedan smeštaj i čuvanje oružja, kao i vođenja evidencija. Do 30. juna 2023. godine izvršena su 44 nadzora u streljanama.

Dana, 5. maja 2023. godine takođe je naloženo naredbom o predaji neregistrovanog oružja, koje je produženo do kraja juna. Od početka primene naredbe, predata su ukupno 78.382 komada oružja i 26.170 minsko-eksplozivnih sredstava.

Prema strukturi predato je 38.702 kratkog, 3.783 komada automatskog oružja, 28.705 komada različitog lovačkog oružja i ukupno predato četiri miliona 89 hiljada 470 komada municije.

Vanredne situacije. Evidentirano je 13.083 vanrednih situacija, što je za petinu manje, od čega požara i eksplozija 8.616. U svim vanrednim događajima spaseno je 935 lica, a iz požara i eksplozija 225. Poginulo je oko petinu manje lica, 170 lica u požarima i eksplozijama, poginulo je 50 lica. U komparativnom periodu bilo je 16.595 vanrednih događaja u kojima je spaseno 671 lice.

Reagovanje Sektora za vanredne situacije. Zbog posledica nevremena u periodu od 26. maja do 30 juna ove godine, ukupno je bilo 1.006 intervencija, na kojima je izvršena evakuacija 319 lica i ni jedno lice nije nastradalo.

Sektor unutrašnje kontrole, podneo je 56 krivičnih prijava i dva izveštaja kao dopune krivičnih prijava protiv 95 lica, od kojih 66 policijskih službenika i drugih zaposlenih u MUP, a 29. građanina zbog osnova sumnje da su izvršili ukupno 166 krivičnih dela. Policijski službenici su izvršili 137 krivičnih dela, od kojih 120 sa elementima korupcije. Zloupotreba službenog položaja 78, primanje mita 23 i trgovine uticajem jedan.

Sektor unutrašnje kontrole naložio je da se preduzmu mere prema 201 policijskom službeniku i drugim zaposlenima u MUP-u i to pokretanjem disciplinskog postupka zbog teške povrede službene dužnosti protiv 176 policajaca, zbog lake povrede protiv 25, kao i da se za 119 obavi službeni razgovor u cilju upozoravanja.

Iskoristiću priliku kasnije kada budem ponovo smogao snage da vam se obratim i dobijem, kako to kažu, odobrenje, da vam pročitam rezultate PU za Grad Beograd koji ima fantastične rezultate i čestitam im na tome. Zahvaljujem.

PREDSEDNIK: Povreda Poslovnika, Tatjana Manojlović.

TATJANA MANOJLOVIĆ: Ukazujem na povredu Poslovnika, član 106. stav 1.

Nama je jasno da poslanicima SNS nije u interesu da se ovde vodi argumentovana rasprava o razlozima za smenu ministra policije, ali to što ste vi poverovali da je Bratislav Gašić svetac zato što se njegov lik nalazi… (Isključen mikrofon)

PREDSEDNIK: Ne, vi niste razumeli da vaša poslanička više nema nikakvo vreme i da ako bih ja i hteo da vam dozvolim sada da zloupotrebite povredu Poslovnika, vi nemate odakle. Tako da to bi bilo to.

(Milenko Jovanov: Poslovnik.)

MILENKO JOVANOV: Član 107, dostojanstvo Narodne skupštine.

Zaista je povređeno dostojanstvo, gospodine predsedniče, i dobro je da ste reagovali, ali trebali ste odmah na tu rečenicu da nam sada lekcije dele oni koji nisu bili u stanju da se okupe ovde da daju kvorum da počne uopšte ova sednica.

Sa druge strane, ja ne znam, danima odugovlače, danima odugovlače da bi onda posle nas optuživali da mi zapravo nešto ne želimo, da mi ne znam ni ja šta i da vodimo, kaže, argumentovanu raspravu.

Ja ću samo podsetiti još jednom na argumente koje smo čuli. Bratislav Gašić nije kriv, ali jeste kriv i ako nije kriv treba da podnese ostavku, ima lošu karmu, taličan je, baksuzan je. To je argumentovana rasprava koja je dolazila sa one strane.

Molim vas samo da ubuduće kada krenu sa one strane da vam drže te lekcije reagujete odmah i da poštedite i Skupštinu i sve nas takvih lekcija, jer zaista, siti smo toga već posle ovih dugih nekoliko nedelja. Hvala.

PREDSEDNIK: Vala, da. Precizno. Bio je „taličan, malerozan i loša karma“, tako je.

(Milenko Jovanov: Ne treba da se glasa.)

Ne treba da glasamo. Hvala.

Reč ima predstavnik predlagača.

MIROSLAV ALEKSIĆ: Zahvaljujem, predsedniče.

Kratko samo da nešto odgovorim ministru. Prvo, ministre, da, danas ste rekli ispravno vezano za to da svedok u slučaju ne sme da laže. Prošli put, prošle nedelje ste rekli da policajci imaju pravo da lažu kada su vas okrivili i doveli u vezu sa Koluvijom.

Ja sam vas tada upozorio i rekao da okrivljeni može da laže u svoju korist, ali da svedoci to ne mogu i da je to krivično delo i sada ste to potvrdili, složili smo se oko toga. Dakle, policajci ne lažu. Govore istinu. Ukoliko ne govore istinu, snosiće odgovornost.

Drugo, što se tiče Andreja, Aleksandra i svih ostalih, polako, istraga još traje, nije ovo završen slučaj, ima vremena. Ide Jovanjica 3, pa ćemo da vidimo šta će da bude do kraja i sa tim telefonima i sa svim ostalim stvarima, tako da o tome će se tek govoriti.

Što se tiče ove stvari vezano za smenu policajaca, rekli ste da još 2008. godine je promenjena sistematizacija i uveden sistem koordinatora, ne znam ko vam je dao tu informaciju. Kao prvo, tada je bio ministar Dačić 2008. godine, a kao drugo - tu novu sistematizaciju je uveo Nebojša Stefanović 2015. godine, 2016. godine, a prvi koordinatori su postavljeni 2017. godine, 2018. godine posle te sistematizacije.

Pre toga su bili savetnici, savetnička mesta, tako da nije baš tako da je to 2008. godine. To je takođe povod vaše politike u službama bezbednosti. Isti ovaj Nebojša Stefanović kome je Dijana Hrkalović bila glavna saradnica.

Pogledajte sada tu slučajnost. Na „Hepiju“ gostovala Dijana Hrkalović, da brani režim i Aleksandra Vučića. Ista ona Dijana koju ste optuživali da želi da ubije predsednika Vučića, njegovu porodicu, govorili o njoj sve najgore, gostovala na „Hepiju“. Evo sada i sam Koluvija sinoć gostovao. Ostavo vam je samo još Veljko Belivuk da gostuje na „Hepiju“. Kako ste krenuli, verujem da će i on jednog dana, kada se dogovori i krene da napada opoziciju da su ga oni stvorili, smislili, pa ćete i njemu da zakažete termin da gostuje, a pre toga, naravno, mora sa vašim advokatom da prođe emisiju jednu, na nekom portalu da se kvalifikuje za „Hepi“, jer ne može odmah na „Hepi“. Tako je bilo i sa Dijanom. Prvo portal sa advokatom i advokat da ga zastupa, pa tako Koluvija - portal i zastupanje.

E, sada je ostao Belivuk. Očekujem da i Belivuka krene da zastupa ovaj vaš glavni advokat i onda posle toga slede emisije i sve u redu. Dakle, to je taj redosled stvari kako se odvija.

Što se tiče zamena teza i laži, to je tek problematična stvar. Znate, sve to što govorite da je oko „Jovanjice“ zamena teza se nalazi u spisima tužilaštva, odnosno optužnice. Te dve optužnice je sud potvrdio.

Dakle, policajci podneli prijave, tužilac podneo tu optužnicu, sud potvrdio obe i vi sada kažete da je zamena teza. U tim optužnicama mogu da vam čitam sve ono što javnost zna šta se tu dešavalo i zašto je Koluvija i njegova organizovana kriminalna grupa optužena za proizvodnju narkotika, ko je štitio, kako je štitio itd. itd.

I kada kažete zamena teza, nema tu zamene teza. To stoji u sudskim spisima i nema nikakve zamene teza.

Što se fantomki tiče, da jesu one narodna nošnja vaša. Možda su nekada neki drugi koristili, ja zaista ne znam, ali znam da ste vi jedini koji ste počeli da nagrađujete one koji nose fantomke. To govori o tome da je to vaša narodna nošnja, jer one koje su organizovali sa fantomkama da se ruši Savamala sada su počeli da dobijaju priznanja od MUP-a. Hvala.

PREDSEDNIK: Šta je sve Poslovnik?

Ajmo redom.

MARIJAN RISTIČEVIĆ: Dame i gospodo narodni poslanici, poštovani predsedavajući, ja reklamiram član 107. povredu Poslovnika. Mogu da reklamiram i povredu Ustava i mnogih zakona.

Dakle, gospodine predsedavajući, vi ste dopustili da na ovoj sednici ljudi koji su prekršili sve ustavne odredbe, odbacili sve ustavne odredbe, na kraju bacili i Ustav ovde pred vašu predsedavajuću klupu, dopustili ste da danima pričaju ono što je protivustavno.

Gospodine predsedavajući, mi kao narodni poslanici smo dali zakletvu na taj Ustav koji neprestano krši. On ovde danima govori o tome kako neke medije treba zabraniti. Ustav, član 50. garantuje slobodu medija, garantuje slobodu osnivanja medija,

a on non stop govori o tome kako treba zabraniti neke medije. On non stop govori, gospodine predsedavajući, i krši Ustav, naravno i Poslovnik, o tome kako treba uređivati programe određenih medija.

Na kraju, gospodine predsedniče, vi ste dopustili da on ovu Skupštinu pretvori malo i u sudnicu. On danima priča o postupku koji je u toku, koji je na suđenju. Malopre je govorio o tome da je neka istraga u toku. Koliko se ja razumem u pravosuđe, doduše nisam studirao kao on 250 godina, ili kao onaj tamo sa bradom crnom, dakle, koliko se ja razumem, u sudu više nema istrage, istraga je završena, lice optuženo. Kakva će odluka suda biti – to nije na nama.

On se zalagao, gospodine predsedavajući, vi ste dopustili da se dignu protesti protiv referenduma za nezavisno pravosuđe i vi non stop dopuštate da on ovde nešto sudi.

Ovo nije sudnica, ovo nije ni ludnica, pa se pitam šta ludak radi ovde? Hvala.

PREDSEDNIK: Da. Ne treba da se glasa. To sam razumeo. Hvala. Nisam hteo da intervenišem, ali ona priča – postupak u toku, a znamo i vi i ja da nije, presuđeno je za to, presuđeno da je bila laž u pitanju i za to je priznao da je platio. Ali, šta ćete? Svaki put slušamo sve ispočetka. Po 100 puta ukrug i ispočetka.

Ovako, opet povreda Poslovnika. Ima više prijavljenih.

RADOMIR LAZOVIĆ: Hvala predsedavajući za reč.

Ja bih reklamirao član 105. – niko ne sme da priđe govornici dok mu predsednik Narodne skupštine to ne odobri, a upravo smo mogli da vidimo da se advokat Dijane Hrkalović i gospodina Koluvije… (Isključen mikrofon.)

PREDSEDNIK: Ni vi niste razumeli da ni vaša poslanička grupa više nema vremena i vaši pokušaji da budete duhoviti ili zanimljivi u prenosu nemaju uporište u vremenu koje biste mogli za to da koristite.

Član 105 – hoćete da se glasa?

Nećete. Odlično.

Jel isto povreda Poslovnika, Đukanović?

Želite povredu Poslovnika?

VLADIMIR ĐUKANOVIĆ: Replika.

Zahvaljujem se, predsedavajući.

Evo ovako, dragi građani, čuli ste malopre u izlaganju gospodina … Repliku imam. Samo ako možete da mi omogućite. Predsedavajući, ako možete samo da mi vratite vreme, ako nije problem?

(Radomir Lazović: Na šta replika?)

PREDSEDNIK: Jel može bez galame?

VLADIMIR ĐUKANOVIĆ: U svakom slučaju, dragi građani, mogli ste da čujete malopre, imali smo prilike da kolega poslanik izgovori kako on zna da ima nešto u spisima predmeta.

PREDSEDNIK: Lazoviću…

VLADIMIR ĐUKANOVIĆ: Da, dobro ste čuli, dragi građani. Čovek je rekao – zna, ima nešto u spisima predmeta. Ja sada postavljam pitanje – a, odakle vi znate da ima u spisima predmeta? Ko ste vi da imate uvid u spis predmeta kada vi jednostavno niste ništa u tom postupku? Ko to vama iz tužilaštva ili policije ili odakle tako nešto dostavlja? To je najgora moguće zloupotrebe. Tako oni zamišljaju pravosuđe. Tako vrše i pritisak na sud. Tako traže kako da se presuđuje.

Da li ste svesni šta je čovek malopre rekao? On zna šta ima u spisima predmeta. Znači, ja koji sam tamo kao advokat, a inače moram da kažem vezano za taj postupak da ja kao advokat sam kasnije dobijao stvari iz predmeta, čak i optužnicu kasnije nego što su mediji dobijali. Mediji objave celu optužnicu, a mi dobijemo kasnije. Takve su zloupotrebe inače vršene u tom postupku.

Ali, ovo je nešto najstrašnije i mi sada vidimo kako se ovde vršila čitava priprema, a najstrašnije od svega je što on dolazi sa ovim prepariranim svedocima u sud i tamo ih priprema i bodri i kaže kako da svedoče i hoće čak i da prisustvuje samom postupku iako je on pozvan kao svedok da bude tamo. Ja jedva čekam da mi njega tamo izrešetamo pošto smo ga pozvali da bude svedok u tom postupku.

Inače, obmanjuje, u pravu ste, gospodine Rističeviću, kompletnu javnost. Nema više nikakve istrage. Istraga je završena. Optužnice podignute. Mi očekujemo „Jovanjicu“ tri, gde će on odgovarati i otići u zatvor. To će biti prava „Jovanjica“ tri i ja ga samo nešto savetujem – ne moraju ti ljudi da dolaze kod mene u neku emisiju. Evo, vi izađite konačno Predragu Koluviji na TV duel pa ga probajte da ga pobedite, pošto vas je prozvao na Tviteru. Zahvaljujem.

PREDSEDNIK: Sada reč ima ministar, dr Aleksandar Martinović.

ALEKSANDAR MARTINOVIĆ: Gde vam je, gospodine Aleksiću, Vuk Jeremić, vaš predsednik? Pitam vas to zato što nisam sasvim siguran da li je ovo tužilaštvo, da li je ova institucija sud ili mi sada prisustvujemo pripremi za izbornu skupštinu ili za glavni odbor Narodne stranke.

Pošto građani Srbije u stvari treba da znaju šta je politička pozadina cele ove sednice, gde je samo formalno na dnevnom redu zahtev za smenu Bratislava Gašića, a ustvari tri nedelje, ako se ne varam, predsedniče Narodne skupštine, traje sednica Narodne skupštine, da bi jedno krilo Narodne stranke pobedilo u oktobru mesecu, kako sam informisan, drugo krilo Narodne stranke, odnosno, da bi Miroslav Aleksić preuzeo Narodnu stranku od Vuka Jeremića.

Sada je Narodna skupština idealno mesto, pošto Vuk Jeremić nije poslanik, a Miroslav Aleksić je narodni poslanik, sada je ovde idealna prilika da čovek tri nedelje sebe promoviše kao budućeg kandidata za predsednika Narodne stranke. U suštini, niti ga zanimaju ubijeni đaci u Osnovnoj školi „Vladislav Ribnikar“, niti ga zanimaju ljudi koji ubijeni u okolini Mladenovca i Smedereva, niti ga bilo šta na ovom svetu interesuje. Njega interesuje da preuzme Narodnu stranku. Da li će mu to poći za rukom ili ne, ja ne znam.

Građani Srbije treba da znaju da sve ovo što gledaju tri nedelje se ustvari radi zbog unutarstranačkih obračuna unutar Narodne stranke, jer je neko rekao Miroslavu Aleksiću šta će ti sada Vuk Jeremić, ti si sada novi lider, ti si novi Karađorđe, ti si novi vođa Srbije, treba da smeniš Vuka Jeremića, a idealna ti je prilika. Svaki dan besplatan televizijski prenos, možeš da pričaš šta ti je volja, da optužuješ ljude bez dokaza, da svakoga dana iznosiš najgore moguće uvrede na račun Aleksandra Vučića, Andreja Vučića i drugih članova njegove porodice.

To ti je idealna prilika da stekneš veliki broj pristalica unutar Narodne stranke i da na jesen smeniš Vuka Jeremića sa mesta predsednika Narodne stranke. To je zapravo razlog zašto vi narodni poslanici i vi građani Srbije tri nedelje slušate jednog čoveka koji u suštini se ne razume ni u šta. Ne razume se ni u šta, ne razume se u podelu vlasti, nikada nije čuo i nikada nije pročitao ništa od Džona Loka, od Šarla Monteskeja, zato što oni govore o podeli vlasti.

Ja razumem zašto on to nije čitao. On je bio loš učenik, jako loš učenik. Sumnjam da i zna ko su ljudi koje ja spominjem. Znate, Miroslav Aleksić, koji sada treba da bude novi vođa Srbije, novi vođa srpskog naroda, je završio srednju školu na sledeći način, tako što je iz srpskog jezika i književnosti imao dovoljan – 2, iz ruskog jezika dovoljan -2, iz sociologije, e tu je bio dobar – tri, najbolji je bio u fizičkom, odličan – 5, matematika dovoljan – 2, merenja u elektronici dovoljan – 2, elektrotehnika dovoljan – 2, elementi automatizacije dovoljan – 2.

Kaže neka narodna poslanica, sram me bilo. Ja sam ovde čitao dok sam bio narodni poslanik ocene koje je na fakultetu dobio Aleksandar Vučić. Pošto ste vi tvrdili da nije tačno da je bio jedan od najboljih studenata Pravnog fakulteta u Beogradu, ja sam ga zamolio da mi da fotokopiju svog indeksa i da javno pročitamo njegove ocene. Ako sam smeo javno da čitam ocene svog predsednika, Aleksandra Vučića, valjda smem i da čitam ocene novog lidera Srbije, Miroslava Aleksića.

Mislim da ovde građani Srbije treba da znaju ko je novi vođa, koji se priprema da zameni Aleksandra Vučića. Građani treba da znaju ko je alternativa Aleksandru Vučiću. Onome koji, kada čitate ocene 10, 10, 10, 10, 9, 9, 9, 10, 10, 10, ovde 2, 2, 2, doduše iz fizičkog odličan – 5, super, digitalna elektronika dovoljan – 2, praktična nastava dobar – 3, elektronski računari i programiranje nedovoljan – 1, vladanje dobro – 3. Znači, čovek je išao na popravni u srednjoj školi u Trsteniku. Ja nemam ništa protiv toga.

Meni je potpuno jasno da kao takav nije mogao nikada da čuje za načelo podele vlasti, da postoji zakonodavna vlast, da postoji izvršna vlast i da postoji sudska vlast i da narodni poslanik nije sudska vlast i da to što se protiv nekoga vodi istraga, ne znači i da je i kriv. To ko je kriv, a ko nije, o tome će se izjasniti sud. Ali, ono što želim da naglasim, budući da su nam u poseti dva visoka predstavnika dve države kojima je jako stalo do vladavine prava. Jako im je stalo do poštovanja nezavisnosti sudova. Bilo bi dobro da malo pogledaju sednicu Narodne skupštine na kojoj govori novi lider Srbije već tri nedelje i da malo vide kako se njihovi puleni ponašaju ovde u Narodnoj skupštini. Predstavnici pojedinih država sa zapada stalno spočitavaju Aleksandru Vučiću kako mi iz vlasti vršimo pritisak na pravosuđe, kako sudije donose presude po diktatu Aleksandra Vučića, po diktatu ministara u Vladi, po diktatu visokih stranačkih funkcionera SNS, tri nedelje možete da slušate kako čovek koji je, doduše novi lider Srbije, ali za sada još uvek samo narodni poslanik, čita materijale, odnosno čita sudske spise, spise iz tužilaštva, on zna ko je kriv, on zna ko je prav, on zna ko je pakovao, za koga je bila namenjena droga i onda se postavlja pitanje – zašto ovi sa zapada koji dolaze u Srbiju kritikuju Aleksandra Vučića. Što ne kritikuju svoje pulene, što im ne kažu – e, ajde sačekaj malo da sud kaže svoje, pa da onda vidimo ko je zaista kriv, a ko nije kriv.

Da sada ne ulazim u to, sud će na kraju krajeva da kaže svoje. Članovi Glavnog odbora Narodne stranke će da kažu svoje, da li žele da ih vodi čovek koji je magistar fizike, a ne zna kako glasi Drugi Njutnov zakon, to je Vuk Jeremić ili žele da ih vodi ovaj 2, 2, 3, 5 iz fizičkog, 2, 2, 2, 2, 3, 1, vladanje dobro 3. Dakle, to je sada na članovima Narodne stranke, neka odluče ko hoće da ih vodi, ali da znaju narodni poslanici, da znaju građani Srbije da je ovo zapravo sve neka vrsta kondiciono političke pripreme za sednicu Glavnog odbora ili Izborne skupštine Narodne stranke koja bi trebala da bude na jesen pa ćemo da vidimo da li će Vuk Jeremić da pretekne ili će ga pobediti ovaj 2, 2, 2, 3, 5 iz fizičkog, pa 2, 2, 2, 1 itd.

Marinika Tepić me je prozvala jutros kako sam ja targetirao studenta Pavla Cicvarića, dozvolite mi narodni poslanici da vam nešto kažem na tu temu, pošto se ne radi ni o kakvom targetiranju studenta, nego se radi o tome da građani Srbije moraju da znaju kakva je opet, politička pozadina celog tog isfabrikovanog slučaja oko ovog studenta. Vidite, ovo je fotografija Marinike Tepić i tog studenta Pavla Cicvarića na dan kada sam ja u četvrtak govorio ovde u Narodnoj skupštini o tome da je Pavle Cicvarić, doduše student, ali politički angažovani student. Dakle, kada neko govori na političkom skupu, kada neko napada vlast, kada neko napada Aleksandra Vučića, onda on postaje politički aktivista. To da li je student, da li je sveštenik, da li je obućar, da li je nešto drugo, to je njegova privatna stvar, ali on je politički angažovan građanin Republike Srbije.

Ja mu želim pre svega da uči, da bude ipak malo bolji od ovih koji pokušavaju da ga vode, od ovih, dva, dva, dva, tri, tri, pet iz fizičkog, pa dva, dva, dva, dva, da bude malo bolji od njih, da završi studije na vreme. Da li će biti uspešan političar, to će takođe vreme da pokaže. Što se mene tiče, nemam ništa protiv da bude uspešan političar, ali ako bude primao instrukcije od Miroslava Aleksića i od Marinike Tepić, teško da će od njega nešto da bude.

Ali nešto drugo sam hteo da vam kažem. U odbranu, inače, bez ikakve potrebe, pošto nikoga nismo napadali, u odbranu Pavla Cicvarića, politički angažovanog građanina Republike Srbije, koji govori na skupovima koje organizuju ljudi koji na tim istim skupovima ne smeju da govore, jer se plaše sopstvenih pristalica, ako ih uopšte imaju, pa onda poturaju Pavla, pa onda poturaju Seku Sabljić, pa onda poturaju Nikolu Koja, pa Dragana Bjelogrlića itd, a niko od njih na tim političkim skupovima nema hrabrosti da govori, stigla je u Vladu Srbije inicijativa za održavanje hitne sednice Saveta za mlade Vlade Republike Srbije. To je bilo 3. jula, dakle, juče, sa predlogom da se na dnevni red sednice Saveta za mlade stave dve tačke, 1. tačka – Zaštita mladih aktivista i aktivistkinja da mirno izražavaju svoje stavove, a 2. tačka je Predlog mera za unapređenje bezbednosti i mentalnog zdravlja mladih, presek stanja.

Sad se tu, između ostalog, da vam ne čitam sve, u obrazloženju predloga navodi kako sam ja izneo uvrede na račun jedne mlade osobe, studenta Univerziteta u Beogradu, da sam doprineo njegovoj, kako se ovde kaže, citiram: „nebezbednosti“, iznosio sam u javnost podatke o imovini njegovog oca, samo zato što je, kaže, njegov sin javno govorio na jednom od protesta „Srbija protiv nasilja“. Zašto vam sve ovo govorim? Zato što je ovu inicijativu potpisalo 15 stranački angažovanih aktivista, ovih koji ne smeju da govore na skupovima koje sami organizuju. Između ostalog, pod brojem osam, ovu inicijativu je potpisao izvesni Ivan Bjelić.

E sad ćete da vidite, građani Republike Srbije, i vi poštovani narodni poslanici, koliko smo mi jedna autokratska vlast, jedna represivna vlast, jedna vlast koja ne da da se diše i da žive ljudi koji su naši politički protivnici. Ivan Bjelić, naravno, ima svoj „Tviter“ nalog, i kaže, na svom „Tviter“ nalogu on je predstavnik mladih u Savetu za mlade Vlade Republike Srbije. Sad vidite, na tom njegovom „Tviter“ nalogu imate sve ove političke poruke koje oni šalju: „Sistem je zakazao“, „Aleksandar Vučić je kriminalac“, „Andrej Vučić je kriminalac“ itd.

E sad, taj gospodin Ivan Bjelić ima jednu nevladinu organizaciju. Samo da nađem, tu su mi papiri, ima ih dosta, ali je dobro da građani Srbije znaju. Dakle, Ivan Bjelić juče, 3. jula, traži sednicu Saveta za mlade Vlade Republike Srbije, inače, ova Vlada koju vi toliko napadate je formirala, po prvi put u istoriji Srbije, Savet za mlade i u taj savet izabrala, između ostalog, i ljude koji su njeni politički protivnici. E sad, zašto spominjem ovog Ivana Bjelića? On je, čovek, 3. jula, dakle juče, podneo inicijativu Vladi Republike Srbije da se sazove sednica Saveta za mlade. To je, dakle, čovek koji kaže: „Sistem je zakazao“, „Vučić je lopov“, „Vučić stoji iza Jovanjice“, Vučić je ovakav, „Vučić je izdajnik, izdao je Srbe na Kosovu“ itd, sve to stoji na njegovom „Tviter“ nalogu, da ja sad sve to ne čitam.

Međutim, gle čuda, ta naša autoritarna vlast, na čelu sa najvećim diktatorom u istoriji Srbije Aleksandrom Vučićem, na čelu sa Anom Brnabić, za koju nema šta u poslednje tri nedelje niste rekli, tom istom Ivanu Bjeliću daje 1.566.000 dinara njegovoj nevladinoj organizaciji Forum civilne akcije „Forca“ Požega. Tako mu se zove nevladina organizacija, a projekat se zove „Ka Evropi – sa znanjem i saznanjem“. Hoću da vam kažem nešto drugo. Kažite mi – kako smo mi to autoritarni, kakvi smo mi to diktatori, kako smo mi to bahati, kako mi to gazimo mlade ljude, kako mi to ponižavamo njihove porodice, kako mi to samo uzimamo pare za sebe, kako to da je Aleksandar Vučić lopov, da je Andrej Vučić lopov, a onda damo 1.566.000, dakle Vlada Srbije da 1.566.000 dinara Ivanu Bjeliću, direktoru nevladine organizacije „Forca“ Požega za projekat „Ka Evropi“?

Zašto sam ovo pročitao? Pa kao dokaz više o tome kakvi ste vi licemeri i koliko ste spremni da idete u iznošenju neistine.

(Tatjana Manojlović: Molim da nam se malo vaspitanije obraćate.)

Pa govorim vrlo vaspitano, gospođo. Za razliku od vas koji mi sve vreme dobacujete, ja govorim na bazi činjenica.

Dakle, sad ja pitam vas – zamislite u njihovo vreme, dame i gospodo narodni poslanici, pa niste smeli popreko da ih pogledate, a kamoli da govorite na političkim skupovima koji su organizovani protiv njih. Jel bilo moguće da se zamisli da u njihovo vreme govorite na nekom političkom protestu opozicije 2001, 2002, 2004, 2005, 2008, 2012. godine itd, a da onda od te iste vlasti dobijate pare za neke projekte? Vidite, u naše vreme je to moguće. U naše vreme je to moguće i mi ovim mladim ljudima ne zameramo što su oni politički angažovani, ali ovde se radi o tome da građani Srbije moraju da čuju i jednu i drugu stranu, a ne samo vašu stranu, zato što ste vi navikli, kao što sam vam rekao i u četvrtak, da se boksujete sa džakom. Džak ne može da vam uzvrati udarac, ali živ čovek može da vam odgovori na vaše neistine.

Dakle, građani Srbije treba da znaju da oni koji svaki dan pozivaju na proteste, i taj Ivan Bjelić juče dok šalje zahtev za sazivanje sednice Saveta za mlade, poziva na novi protest u subotu itd, ali pazite, nije gadljiv na novac koji dobija iz budžeta Republike Srbije za neke svoje nevladine organizacije. I pazite, kad god malo pročačkate po svim tim njihovim aktivistima, raznim vođama kojekakvih nevladinih organizacija, tu u stvari dolazite do toga da su sve to jako bogati ljudi. To su ljudi koji na mesečnom nivou dobijaju desetine miliona dinara. Neki čak i više miliona evra. To su prebogati ljudi.

To su ljudi koji kupuju stanove u „Beogradu na vodi“, a od 2014, 2015. godine vode kampanju protiv projekta „Beograd na vodi“. To građani Srbije treba da znaju.

(Tatjana Manojlović: Da biste vi držali predavanje.)

Ne. Ne, da bih ja držao predavanje, nego da bi građani Srbije znali.

PREDSEDNIK: Manojlović, bez vikanja.

ALEKSANDAR MARTINOVIĆ: Da bi građani Srbije znali da ih vode, odnosno da pokušavaju da ih vode oni koji od te iste države dobijaju veliki novac.

E sad, čekajte samo da se završi performans, pa ćemo da nastavimo dalje.

(Aleksandar Jovanović: Evo na dan bombardovanja dovodite Šredera! Ovo je vaš patriotizam? Kako vas nije sramota?)

PREDSEDNIK: Šta opet izvodite, Jovanoviću?

Vratite se gore, na svoje mesto. Ceo dan prilazite drugima, unosite se u lice, vičete nešto, pretite.

(Aleksandar Jovanović: Sram vas bilo.)

Jovanoviću, poslanik Bulatović je izašao. Ako ste prikupili hrabrost posle dva sata da mu se revanširate za ono od pre dva sata, zakasnili ste. Zakasnila vam je ta hrabrost. Sedite i u miru slušajte.

ALEKSANDAR MARTINOVIĆ: Čekajte…

PREDSEDNIK: A, Zelenović nam se pridružio.

Posle koliko? Posle četiri sata od jutros, Zelenoviću. Fantastičan ste napor uložili.

Nemojte da vičete, ni vi, ni Jovanović.

Ako poželite da se ikada obratite onako kako Poslovnik nalaže, onda dođete na vreme, Zelenoviću, prijavite se za reč i dobijete reč.

I, za vas i za Ćutu Jovanovića važi isto.

Sedite dole i slušajte mirno.

Da ne izvodite.

Jovanoviću, jeste li zaključili da je sada došao krajnji trenutak da izreknemo prvu meru?

Šta je bilo sada? Progutali jezik?

Sedite samo i u miru i u tišini slušajte. U miru i u tišini slušajte.

ALEKSANDAR MARTINOVIĆ: Da, da. Samo se malo smirite, pošto nisam siguran da li su vam mentori otišli iz Beograda ili nisu. Možda vas gledaju, pa mogu sutra da vam zamere i da vam malo zavrnu slavinu.

Zbog, dakle, Izborne skupštine ili Glavnog odbora, ne znam šta je u pitanju, Narodne stranke na jesen, i to građani Srbije treba da znaju, Narodna skupština u stvari ne može da radi svoj osnovni posao, a to je da donosi zakone koji su u interesu građana Srbije. Između ostalog, ne možemo da donesemo zakon o privremenom registru majki i drugih lica kojima se uplaćuje novčana pomoć.

Taj predlog zakona smo kao Vlada uputili u skupštinsku proceduru 16. juna 2023. godine. Njime se predviđa ciljana pomoć, namenjena pre svega majkama dece predškolskog i školskog uzrasta. Dakle, upravo one grupe mladih ljudi koja prethodnim merama nije bila direktno obuhvaćena. Isplata će biti 10.000 dinara jednokratno za svako dete u mesecu septembru, kada se javljaju uvećani izdaci za ovu grupu lica.

Zbog Glavnog odbora, odnosno Izborne skupštine Narodne stranke, zbog toga što ne znamo da li će Narodnu stranku da vodi Vuk Jeremić ili Miroslav Aleksić, Narodna skupština ne može da donese zakon koji je tako predložila Vlada Republike Srbije, a to je zakon o izmenama i dopunama Zakona o finansijskoj podršci porodici sa decom, koji smo predložili još 19. maja 2023. godine.

Ovim predlogom zakona nastavljamo sa podrškama majkama preduzetnicama. Predloženim izmena predviđeno je da očevi koji su u radnom odnosu, a čije su supruge preduzetnice nakon tri meseca od rođenja deteta mogu da koriste pravo na plaćeno sa rada umesto njihove supruge. Izmena ovog zakona izjednačava se status majki preduzetnica, budući da je previđeno ostvarivanje prava vezanih za odsustvo sa posla za treće i svako naredno dete u trajanju od dve godine.

Dakle, ovo su važni zakoni, važni za građane Republike Srbije. Znaju oni da ne mogu da smene Bratislava Gašića zato što nemaju skupštinsku većinu, to im je bilo jasno na samom početku, ali je važnija Izborna skupština Narodne stranke. Važnije je to da li će Narodnu stranku da vodi magistar fizike koji ne zna Drugi Njutnov zakon ili će da je vodi onaj koji ima ocene dva, dva, dva, tri, dva, dva, dva, jedan. To je važnije od ovih zakona koje je predložila Vlada Republike Srbije i koji su upravo u interesu majki, očeva, dece, mladih ljudi o kojima se navodno oni toliko brinu.

Znate, nema svako dete, nema svaki student roditelja koji ima nevladinu organizaciju, a da mu na račun pitaj Boga iz kojih izvora legne 10, 20, 30 miliona dinara. Ima mnogo dece, ima mnogo roditelja koji žive pošteno od svog rada, između ostalog očekuju pomoć od države, od nas, od Vlade Republike Srbije, od Narodne skupštine da bi mogli da izdržavaju svoju decu i da bi mi kao nacija mogli da imamo što više dece.

PREDSEDNIK: Prva opomena za Aleksandra Jovanovića.

ALEKSANDAR MARTINOVIĆ: Ali, šta to njih briga, oni imaju ne vladine organizacije. Malo daju Holanđani, malo daju Nemci, malo daju Amerikanci, malo daje, doduše, i Vlada Srbije, ovima koji hoće da je ruše. Nije bitno ko daje pare, bitno je da su oni bogati, da su im novčanici puni. To što zakoni u Narodnoj skupštini stoje i to što vi narodni poslanici ne možete da radite posao koji je u interesu građana Srbije. Šta to njih briga, važniji je interes Narodne stranke, da li je Vuk Jeremić ubacio novih 80 članova u Glavni odbor da bi pobedio Miroslava Aleksića ili će ovaj to da mu vrati na jesen na taj način što će tri nedelje u Skupštini da sebe promoviše kao novog lidera Srbije i novog borca protiv kriminala i korupcije, tako što će lažno da optužuje Aleksandra Vučića i Andreja Vučića za trgovinu narkoticima.

Ima još nekoliko zakona koji stoje ovde u proceduri Narodne skupštine, koje ne možemo da usvojimo, a koji su jako važni za građane Republike Srbije. Mislim da je građanima važno da čuju makar za neke od ovih zakona.

Dakle, u pitanju je zakon kojim se omogućava nastavak finansiranja Projekta „Izgradnja saobraćajnice Ruma – Šabac – Loznica“, izmene Zakona o vazdušnom saobraćaja, izmene Zakona o energetici. Oni se, inače, jako brinu o energetici, jako se brinu o zaštiti životne sredine.

Ne mogu građani Republike Srbije da imaju potvrđen Sporazum između Vlade Republike Srbije i Vlade Republike Italije o uzajamnom priznavanju i zameni vozačkih dozvola, IPARD za seljake, tako je Marijane, koji stoji. Ne možemo da usvojimo izmene i dopune Zakona o planiranju i izgradnji, ne možemo da usvojimo izmene Zakona o posebnim uslovima za realizaciju projekta izgradnje stanova za pripadnike snaga bezbednosti. Dakle, za naše, kao što je rekao kolega Gašić hrabre policajce, inspektore, pripadnike Sektora za vanredne situacije koji su uspeli u toku mesec dana poplava, neviđenih poplava koje su zadesile Republiku Srbiju da evakuišu na hiljade lica i da nemamo nijedno nastradalo lice u Republici Srbiji. Za razliku od njih koji pojma nemaju kakvo je stvarno stanje na terenu. Ministri u Vladi Republike Srbije su svakoga dana prisutni na terenu i razgovaraju sa građanima.

Ja sam neki dan bio u Vrnjačkoj Banji, na pojedinim mestima je palo 190 litara kiše po kvadratnom metru za sat vremena. To je nezabeleženo u istoriji. Ljudi se zahvaljuju, ne ljudi koji vode opštinu Vrnjačka Banja, pa da kažete oni su iz SNS, ne, posetio sam čoveka koji živi ispod jednog brda koje se obrušilo od silnih kiša i čija je kuća spašena da ne uđe voda, da mu ne nastrada nijedan član porodice, upravo zahvaljujući Sektoru za vanredne situacije koji su od prvog dana sa tim ljudima na terenu.

Pričaju ljudi iz Vrnjačke Banje, pričaju ljudi iz, a juče sam bio u Medveđi, pričaju ljudi iz Trstenika, pričaju ljudi iz Kruševca, pričaju ljudi iz Šapca, iz Koceljeve, da su ljudi iz Sektora za vanredne situacije po tri dana bili u vodi do pojasa, neki do grla. I, sada ne možemo da donesemo zakon o izmenama Zakona o dodeli, izgradnji stanova za pripadnike snaga bezbednosti za te ljude zato što je najvažnija stvar na svetu da li će na jesen Narodnu stranku da vodi jedan ili drugi.

Zahvaljujući jednom su Šiptari dobili pravni osnov da donesu deklaraciju, jel tako, Marijane, o priznanju nezavisnosti Kosova i slave ga kao sveca na Kosovu i Metohiji ili će Narodna stranka dobili novog predsednika dva, dva, dva, tri, pet iz fizičkog, dva, dva, dva, jedan. Dakle, to je sve mnogo važnije od ovih zakona, a onda ćemo da čekamo na Zakon o interoperabilnosti železničkog sistema, onda ćemo da čekamo na izmene i dopune Zakona o ljudskim ćelijama i tkivima, na izmene i dopune Zakona o državljanstvu Republike Srbije. Kao što je rekao Bratislav Gašić, zahvaljujući njemu je pokojni Đorđe Mihajlović dobio državljanstvo Republike Srbije, a ne zahvaljujući vama koji o istoriji pojma nemate, jer ste imali ocene dva, dva, dva, dva, tri, pet iz fizičkog, dva, dva, dva, jedan. Vi o Prvom svetskom ratu pojma nemate. Niste pročitali nijednu knjigu. Vi se informišete sa interneta, sa jutjub portala itd.

(Borislav Novaković: Zašto dozvoljavate ovo? Obraća se narodnim poslanicima. Zašto tolerišete?)

Ne možemo da donesemo… Neko je danas polako, mnogo ste nervozni…

PREDSEDNIK: Što vičete?

ALEKSANDAR MARTINOVIĆ: Jedna koleginica iz opozicije kaže, jutros sam sedeo u kancelariji predsednika Narodne skupštine i gledao postavljanje poslaničkih pitanja, i ustane jedna narodna poslanica iz ove stranke za koju ne znamo da li će da je vodi ovaj što je svetac na Kosovu kod Albanaca ili će da je vodi ovaj dva, dva, pet iz fizičkog, dva, dva, jedan i ustane gospođa narodna poslanica i kaže – kada će da bude završena obilaznica, odnosno deonica puta Požarevac – Golubac…

(Marina Lipovac Tanasković: Radite bez građevinske dozvole!)

… ne može da se dobije…

PREDSEDNIK: Nemojte da vičete.

ALEKSANDAR MARTINOVIĆ: Polako, polako. Nemojte da dobacujete.

(Marina Lipovac Tanasković: Sram vas bilo!)

PREDSEDNIK: Manojlović i Lipovac, nemojte da dobacujete.

ALEKSANDAR MARTINOVIĆ: Sram vas bilo! Sram vas bilo! Sram vas bilo!

(Borislav Novaković: Ne možeš tako.)

PREDSEDNIK: Jeste li svesni da je to nasilje?

ALEKSANDAR MARTINOVIĆ: Dakle, dame i gospodo narodni poslanici, ustanu i postave pitanje - gde je građevinska dozvola, zašto se ne izdaje građevinska dozvola…

PREDSEDNIK: Nemojte da dobacujete.

ALEKSANDAR MARTINOVIĆ: … a od 7. aprila 2023. godine u Narodnoj skupštini se nalazi predlog zakona vezan za projekat citiram: „izgradnje brze saobraćajnice, deonica Požarevac – Golubac, u zagradi Dunavska magistrala“.

Ako postavljate pitanje zbog koga ne može da se izda građevinska dozvola, pa zbog vas, zbog vas, zato što nije bitna Dunavska magistrala, dame i gospodo narodni poslanici, bitno je da li će da Narodnu stranku vodi čovek koji je dao pravni osnov da Šiptari donesu deklaraciju o proglašenju nezavisnosti Kosovova i Metohije 2008. godine ili će Narodnu stranku da vodi ovaj dva, dva, dva, pet iz fizičkog, dva, dva, dva, jedan. To je važnije od Dunavske magistrale, i to građani Srbije treba da znaju.

(Narodni poslanik Borislav Novaković dobacuje iz klupe.)

PREDSEDNIK: Zašto vičete?

(Borislav Novaković: Zato što je plagirao naučni rad.)

Šta god da hoćete da kažete, vi imate način da to kažete. Ne morate da vičete iz klupa.

(Borislav Novaković: Svi u Novom Sadu znaju da je plagirao.)

Novakoviću, vi ne znate kako se javlja za reč, jel ne umete da se javite za reč, Novakoviću? Šta je sad?

(Borislav Novaković: Plagirao je naučni rad. Možete li to da zamislite?)

ALEKSANDAR MARTINOVIĆ: Dobro, nervozni su.

PREDSEDNIK: Šta je sad, jel treba svi da se takmičite sa Ćutom Jovanovićem ko će da bude bahatiji, ko će da bude agresivniji, ko nepristojniji. Ne možete da se pomirite sa tim da je on dobio opomenu danas, a vi niste. Našli ste u čemu ćete da se takmičite. Najpametnija disciplina koju ste mogli da nađete da se nadmećete međusobno.

Hajde saslušajte do kraja, a posle toga imate reč vi.

ALEKSANDAR MARTINOVIĆ: Gospodine predsedniče Narodne skupštine, vi znate da meni ne smeta kad oni dobacuju, jer time samo potvrđuju da su nervozni. Ja sam na fakultetu imao predmet koji se zove psihologija krivičnog postupka i iz tog predmeta sam naučio, između ostalog, i neke dosta korisne stvari koje su upotrebljive u praksi. Čim je čovek nervozan, čim mlatara rukama, čim dobacuje, čim vređa, to znači da ima neko osećanje krivice za nešto što je uradio. Oni se upravo ponašaju na takav način. Pustite ih slobodno, neka dobacuju.

Ovaj što mi dobacuje je inače pravosnažno osuđen, a podržava ovog u Narodnoj stranci što ima ocene dva, dva, dva, pet iz fizičkog, dva, dva, jedan. Ta njihova unutar stranačka borba je vrlo živa, vrlo dinamična. Oni su vrlo temperamentni u toj unutar stranačkoj borbi. Imajte malo razumevanja za njih. Oktobar je na pragu, treba da se preuzme Narodna stranka. Ima tu mnogo para, pa malo daju Nemci, pa malo legne 200.000 evra iz ove ambasade, pa malo legne odavde za neku nevladinu organizaciju. Ima tu para. Nije tu samo u pitanju ko će da vodi stranku. To su velike pare u pitanju. Ja imam razumevanje za to što su oni nervozni.

U Narodnoj skupštini u proceduri je Zakon o zapošljavanju stranaca. Jako važno, pre svega, za našu građevinsku industriju. Stoji zbog toga što ne znamo ko će da vodi Narodnu stranku. Zakon o strancima stoji zato što ne znamo ko će da vodi Narodnu stranku. Stoji Zakon o kulturi, Zakon o kinematografiji, Zakon o filmskom i ostalom audio-vizuelnom nasleđu. Zašto je ovo bitno? Zato što oni na svoje skupove dovode, između ostalog, pojedine dramske umetnike koji su za vreme Aleksandra Vučića, bilo kao predsednika Vlade, bilo kao predsednika Republike, dobili nikad više novca za filmove, za serije i sad mi ovim zakonima omogućavamo da ti isti ljudi nastave sa dobijanjem velikih količina para zato što im omogućavamo novo snimanje filmova, novo snimanje serije itd.

Ja ne mogu da bude glumac, ali ovi koji govore na njihovim skupovima su već glumci. Oni dobijaju ovaj novac iz budžeta Republike Srbije, i to oni treba da znaju…

(Narodni poslanik Tatjana Manojlović dobacuje iz klupe.)

Znači, Dragan Bjelogrlić…

PREDSEDNIK: Manojlović, ponovo.

ALEKSANDAR MARTINOVIĆ: … Nikola Kojo itd. treba da znaju da njihov novac njih čeka, ali samo da se ovi dogovore ko će da vodi Narodnu stranku. Pripremljeni su zakoni, ima para, država Srbija nije više onako siromašna kao što je bila kada ste je vi vodili. Ima para i za vaše glumce. Ima para i za vaše reditelje. Ima para za sve. Ima para za ljude koji vode vaše nevladine organizacije koje finansiramo i mi iz budžeta Republike Srbije. Ima para i za Vuka Jeremića. Ima para i za ovog dva, dva, dva, pet iz fizičkog, dva, dva jedan. Ima, ljudi, para za sve, ali nam samo omogućite da Narodna skupština radi svoj posao, a vi se unutar Narodne stranke dogovorite ko će da vam vodi stranku, da li mr fizike koji je omogućio Šiptarima da proglase nezavisnost 2008. godine, a ne zna kako glasi Drugi Njutnov zakon ili će da ih vodi novi Karađorđe sa ocenama dva, dva, dva, pet iz fizičkog, dva, dva, dva, jedan.

PREDSEDNIK: Jovanoviću, šta je sa vama? Jel razumete da ste već u prednosti u odnosu na sve ostale sa te strane? Vi imate jednu opomenu, a oni nemaju niko nijednu. Ne treba vam da idete u toliku prednost da vi dobijete dve, u ovom trenutku, barem, sačekajte malo. Strpite se svi.

(Nebojša Zelenović: Poslovnik.)

Primetili smo, Zelenoviću, da ste se pridružili. Samo se nadam da neće danas da vam bude opet jedan od onih dana kada ste ukupno 15 minuta u sistemu, da ćete biti tu i kada nastavimo sa radom danas.

Da pročitam nešto, prvo, saglasno članu 27. i članu 87. st. 2. i 3. Poslovnika, obaveštavam vas da ćemo danas raditi i posle 18.00 časova.

Drugo, gospodine ministre, vi ste se u jednom trenutku obratili meni i mislim da je tu malo komplikovanija situacija. Nisu to dva tabora. Lipovac Tanasković koja je upadljivo nervozna i žustra je rekla da podržava i treću stranu tokom unutar stranačkog obračuna u Narodnoj stranci, ali gde vam je kandidat? Nema Jovanovića, nije tu.

Kao što vidite, stvari su značajno komplikovanije nego što to deluje, mada i ovako kako deluje nije sjajno.

Određujem redovnu pauzu, nastavljamo za 60 minuta, i očekujem da će Zelenović neizostavno da bude prisutan, da neće opet da ode kući posle petnaest.

(Posle pauze)

PREDSEDNIK: Nastavljamo sa radom.

Reč ima Dejan Ignjatović.

DEJAN IGNjATOVIĆ: Hvala, poštovani gospodine predsedniče Orliću.

Poštovani ministre Martinoviću, koleginice i kolege narodni poslanici, poštovani građani Srbije, dragi moji južnjaci, Nišlije, Zaplanjci, evo već skoro mesec dana ovde vodimo raspravu o inicijativi za smenu ministra policije, gospodina Bratislava Gašića.

Nismo čuli adekvatna obrazloženja u vezi ovih nemilih događaja koji su zadesili zemlju Srbiju, ova dva ubistva, tako da poslanička grupa Jedinstvene Srbije na čelu sa Draganom Markovićem Palmom neće glasati za smenu Bratislava Gašića, iz razloga što ste, poštovana gospodo kolege iz opozicije, neki koji organizuju šetnje, vi na šetnji tražite ostavku, ovde tražite smenu.

Velika većina narodnih poslanika nije dala obrazloženje zašto je Bratislav Gašić direktno kriv za ova ubistva. Ne dao bog da se nikada više to u Srbiji desi, bilo ko da bude bio ministar, mi ćemo da se bavimo politikom još dugi niz godina, tako da ne okrivljujemo mi sad Bratislava Gašića za ova dva ubistva, već da kažemo to što je dobro uradio, a ako ima neki propust, da se kaže.

Po meni i po poslaničkoj grupi Jedinstvene Srbije Bratislav Gašić radi odlično svoj posao. Za jednu veliku pohvalu je što su u malim lokalnim samoupravama, iz lokalne samouprave iz koje ja dolazim, iz Gadžinog Hana i u Trgovištu skoro su otvorene i vatrogasne jedinice, to nije bilo nikada do sada, renovirane su policijske stanice, tako da nema ni jedne jedine primedbe o smeni Bratislava Gašića. Naravno da ste i vi svesni da postoji apsolutna većina koja će glasati protiv smene Bratislava Gašića. Zahvaljujem.

PREDSEDNIK: Reč ima Marina Lipovac Tanasković.

MARINA LIPOVAC TANASKOVIĆ: Zahvaljujem, predsedavajući.

Pre ove pauze ministar Martinović je imao svoje izlaganje od oko 40 minuta. Niste mi dali repliku posle tog izlaganja, a mislim da sam imala pravo na repliku, pa ću ja iskoristiti samo par minuta da kažem ministru Martinoviću – sram vas bilo! Sram vas bilo za sve ono što ste izgovorili u ovoj Skupštini.

Vi ste svakom vašom rečenicom, slažete se sa mnom, hvala vam na tome, svakom rečenicom koju ste rekli vi ste unizili Dom i ovaj parlament. Vi niste uopšte pročitali Poslovnik. Vi ste svaki član tog Poslovnika povredili. Vi ste pričali o životu i privatnim stvarima jednog poslanika. Pričate o nekom „223“. Taj „223“ vas je izuo iz cipela ovde. Postavio vam je pitanja na koja ne znate da odgovorite. Bavite se Narodnom strankom zato što ne znate da odgovorite ni na jedno pitanje koje vam je taj, kako ga nazivate, „223“ odgovorio.

Ali, znate šta, ministre. Za razliku od mnogih koji se nalaze u Srpskoj naprednoj stranci, on nije kupio diplomu, on nije plagirao doktorat, on nije plagirao ni naučne radove. Pa, zapitajte se da li i koliko vredi „223“ i plagijati u Naprednoj stranci.

Pričali ste i o televizijama. Rekli ste kako se mi obraćamo televiziji. Pa, sve televizije sa nacionalnom frekvencijom pripadaju vama. Vi ste ti koji svuda pričaju na nacionalnoj frekvenciji. Smeta vam što imamo jednu, dve televizije na kojima možemo da kažemo nešto, da građani Srbije mogu da čuju i neko drugo mišljenje od tog vašeg koje se prezentuje na nacionalnim frekvencijama. Zaista, sram da vas bude.

Htela bih, naravno, ako mi dozvolite, da kažem nekoliko reči o osećaju odgovornosti. Odgovornost potiče od osećaja časti i čestitosti, iz kućnog vaspitanja. Ono je kod takvih ljudi prisutno i onda kada ga niko ne traži.

Naravno da ministar saobraćaja nije direktno odgovoran kada iskoči voz iz šina koji prevozi opasane materije, recimo kod Pirota. Nije on taj koji se uspavao u lokomotivi, nije on taj koji je izvršio lošu procenu šina i skretnica, nije on taj koji je pretovario teret, ali je odgovoran, objektivno je odgovoran, zato što sistem tako funkcioniše.

Nije ministar unutrašnjih poslova vozio 130 km na sat i bio pijan kada stradaju deca na pešačkim prelazima u gradovima Srbije, ali je svojim sistemom i odsustvom sistema omogućio da pijan vozač bahatom vožnjom ubije dete na pešačkom prelazu. Dete vam postaje samo broj. Saobraćajnu nezgodu nazivate nesrećom, ali ministar vam i dalje nije odgovoran.

U nekim geografskim područjima gde se neguje kult časti i odgovornosti ministar bi se ubio. Hvala bogu, to nije u Srbiji, jer da je tako, svakog dana bi imali jednu ministarsku sahranu.

Niko od ministra ne očekuje sepuku ili harakiri, ali se od čoveka ktitora i zadužbinara, od lika sa freske koji je sebe skromno stavio pred Hrista i Bogorodicu, očekuje da sam prepozna vlastitu odgovornost, a ne da se zaklanja, kako on kaže, iza svog šefa, svog predsednika njegove stranke i njegove zemlje. Taj čovek jeste njegov šef, bez obzira što je podneo stranačku ostavku, ali nije moj. Srbija jeste moja i pripada meni, makar onoliko koliko pripada ministru.

Dužan je ministar da nam kaže koliko je bilo prijava protiv mladenovačkog ubice, koliko postupanja, koliko se puta reagovalo, šta je policija radila povodom činjenice da u krugu od nekoliko kilometara od ubicine kuće nije bilo ni jednog psa? Koliko je puta bio privođen pa puštan povodom napada na ljude, traktorom, motornom testerom, oružjem? Koliko je puta napadao policajce? Zašto je ubica uhvaćen 80 km od mesta na kome je učinjen zločin tek nakon građanske prijave?

Da li policija samo stavi oznaku na izveštaj - i pre je bio poznat policiji. To je fraza koju toliko često čujemo kad god se desi neka tragedija. Taj ubica koji je i pre bio poznat policiji nosio je tablu na kojoj je pisalo – Ja sam budući ubica, za one koji su znali to da prepoznaju, posebno ako se tome doda i fascinacija i druženje sa opskurnim likovima iz raznih rijalitija.

Koliko god ministar ne snosi odgovornost za strahotu koju proizvodi tamna dubina duše jednog deteta i njegova psihopatološka strana ličnosti, ministar je odgovoran za ubistvo u Mladenovcu. Malo li je osećaj ljudskosti i hrišćanske odgovornosti da podnese ostavku, ktitor i ministar? Hvala.

Ako mogu još nešto da dodam, pošto ste mene prozvali za moje poslaničko pitanje. Vi ste pravnik, zar ne? Da li pravnik zna kada i zašto treba da se poštuje Zakon o planiranju i izgradnji? Da li zna da kada se radi bez građevinske dozvole da se radi protiv zakona ove države.

Kažete da radimo opstrukciju ove Skupštine zato što neki zakoni ne ulaze u proceduru? Taj zakon koji ste spominjali, to je zakon da se odobri dodatni kredit, a kredit nema nikakve veze sa dozvolom, naročito ne sa građevinskom dozvolom.

Kakav li ste vi to pravnik, jadne li te vaše desetke, ako su uopšte bile vaše.

PREDSEDNIK: Nema više? Pošto je bilo uz tri dopune pa moram da pitam.

Samo jedna stvar pošto ste na samom početku rešili da se obratite ministru i da mu kažete da je navodno prekršio sve članove Poslovnika i zamerili ste da nije pročitao Poslovnik, niste ga pročitali vi. Jel znate koji jedini može da prekrši Poslovnik, bilo koji član?

(Marina Lipovac Tanasković: U pravu ste. Već sam se složila.)

Javlja vam se. Dobro.

Pravo na repliku Milenko Jovanov.

MILENKO JOVANOV: Ovo sad već, ušli smo u novu fazu koja stiže iz ove stranke. Dakle, prvo smo imali karmu i natalne karte, ali sad smo došli dotle da ministar dobija direktan poziv na samoubistvo. Znači gde ona kaže da bi ministar trebalo da se ubije, da je u nekoj zemlji ministar bi se ubio i to je sramota jedna, ali od ove gospođe nas ništa ne može iznenaditi.

Gospodine Martinoviću, pošto verovatno ne znate s kim imate posla, ja ću vas ukratko upoznati sa tim šta smo imali u poslednjem napadu histerije ove žene, koja je ovde u stanju lakog nervnog sloma urlala jedno 15 minuta prilikom čega je rekla da naša deca nisu kao njena deca, da njena deca osećaju bol i patnju, a da naša to ne osećaju, jer ja sam pitao šta to znači da naša deca to ne osećaju, a ona viče - ne sa druge strane, tako da znate, da je to osoba koja je na brutalan način koristila celu ovu tragediju oko „Ribnikara“ da bi onda utvrdila da ona zna kako izgleda Knjiga žalosti u „Ribnikaru“ i da se Aleksandar Vučić nije upisao u tu knjigu…

(Marina Lipovac Tanasković: Nije.)

… i evo ponovo kaže - nije, iako je dokazano sa više fotografija, ali to ne vredi, tu racio ne pomaže. To je stvar vere i kao što ne možete nekome veru da osporavate ona veruje žena u ne ono što vidi, nego ono što ona oseća valjda.

Sada kada vidite sa kakvom se osobom mi ovde raspravljamo i sa kim vodimo raspravu, onda vam je jasno kakve frustracije rađa sukob u Narodnoj stranci o kojoj ste govorili.

Vidite, teško se oni nose sa tom unutarstranačkom borbom, sad se treba opredeliti, pa ako promaši šta će biti, hoće li dobiti novi mandat, da li će Aleksić dati mandat ili će Vuk dati mandat ili neće dati nijedan mandat i to rađa frustracije da ljudi ovakve bljuvotine bez ikakve ograde, bez ikakve granice iznose kao dobar dan i još se smeškaju na sve to.

E, vidite to je dno koje će ostati i u toj stranci i kod osobe koja je govorila bez obzira bio predsednik Aleksić ili Jeremić, jer to više nije ni do stranke, to je do ličnosti, a ličnost je dokazala i poziva na samoubistvo.

Ja se samo pitam - da li bi se u tim zemljama u kojima važi kodeks časti ubio i poslanik koji je brutalno slagao da se predsednik države nije upisao u Knjigu žalosti ili bi ostao da se smeje sutradan i da kaže - pa i nije? Hajde da o tome raspravljamo? Hvala.

PREDSEDNIK: Predstavnik predlagača.

MIROSLAV ALEKSIĆ: Zahvaljujem, predsedniče.

Imali smo priliku da na kraju prvog dela sednice vidimo sliku i priliku naprednjačke radikalske vlasti, da čujemo ministra na koji način razgovara sa političkim neistomišljenicima, da se pokaže onako u pravom svetlu i da pokaže da nema dna taj isti čovek, koji je targetirao studente, mene je ovde opsovao na jednoj od prethodnih sednica. Za to ga niste opomenuli tada, dva puta me je opsovao, ovde je sedeo gde sedi, za to postoje svedoci.

(Aleksandar Martinović: Kada?)

Sećate se kada smo došli ovde ispred, poslanici koji su prekinuli sednicu tada zbog psovke, a vama su u glavi Jehovi svedoci vidim ja to, očigledno, ali moram da vas se zahvalim…

PREDSEDNIK: O čemu pričate sad?

MIROSLAV ALEKSIĆ: Odgovaram ministru. Kako o čemu pričam? Jeste li pitali njega o čemu priča?

PREDSEDNIK: Ko je vas psovao ikada? O čemu pričate?

MIROSLAV ALEKSIĆ: Ja znam da je vama kratka pamet, ali zbog toga ste dali opomenu.

PREDSEDNIK: Ako dobijate reč da govorite kao ovlašćeni predstavnik predlagača, to ne znači da izmišljate nešto što se nije desilo.

Šta je sa vama, Novakoviću?

Vi ste vikali danas, ali nisam čuo da ste psovali danas ni vi ni drugi.

O čemu pričate, Novakoviću? O čemu pričate?

(Borislav Novaković dobacuje.)

O čemu sad? Jel ovo u sklopu one kampanje koju vodite kada vi podržavate Aleksića u novinama, pa onda Sanda Rašković Ivić kritikuje i jednog i drugog, a Marina Lipovac Tanasković predlaže trećeg? Jel ovo u sklopu te kampanje?

Šta god da je ajde samo nemojte da izmišljate. Ponašajte se pristojno, ako je moguće ikako.

MIROSLAV ALEKSIĆ: Dakle, da nastavim. Nije ni bitno. Ne ljutim se ja. Navikao sam.

PREDSEDNIK: Bitno je. Nemojte da izmišljate. Niko od vas.

MIROSLAV ALEKSIĆ: Navikao sam na psovke, navikao sam na uvrede, na omalovažavanja, ali nema veze. To je moj posao. Ja primam platu od građana Srbije i svestan sam toga, za razliku od vas, pa sam spreman i da trpim i vas. I trpeću vas.

Ali, bez obzira na to, gospodine Martinoviću, ja moram da se vama zahvalim najiskrenije da vam se zahvalim, jer odavno nam niko nije odradio takav marketing kao što to radite vi i to besplatno. Hvala vam. Neću da vam plaćam ništa. Nastavite da govorite i o Narodnoj stranci, nastavite da govorite i o meni što češće, što više i to je dobro.

Jedino je loše što to govorite vi. Bilo bi idealnije da to govori neko ozbiljniji, jer mnogo je važnije ko govori, nego šta govori. Ali, ajde kad je od vas neka bude.

Što se tiče vas koji ovde nekome držite i delite lekcije o moralu, o poštenju, o doslednosti, držanju reči, bojim se da ste isključili vas kada ste sada sagledavali situaciju. Isključili ste vas koji je govorio za SNS, koju sada branite, da je to mafijaška organizacija koju finansira Stanko Subotić, koja nema odakle da se finansira već od kriminalnih para. Govorili ste da su to mutljavine sa Borisom Tadićem koji pomaže Tomi Nikoliću i Aleksandru Vučiću da unište SRS, da su se povezali sa Miškovićem koji im je dao novac.

Znate, izgleda da vam je bilo krivo što tada vi niste bili u podeli tog kolača i to je rekla jedna vaša koleginica, za to, isto je bila u radikalima pa u naprednjacima. Toliko o tome.

Dakle, ono što ste pljuvali, sada ližete. Tu ste, došli ste i sada ste vi eto ni manje ni više nego ministar u toj, kako ste rekli, mafijaškoj stranci, SNS, koju je pravio izdajnik Aleksandar Vučić, koji je izdao Vojislava Šešelja, oteo mu stranku, okrenuo se EU. Sve ste to napričali, a onda op, ušli u tu istu stranku i seli u ministarsku fotelju.

Tako da, što se vas tiče ne bi imao šta više da vam dodam kada govorite vi o bilo čemu i bilo kome. Tu najviše pogledajte sebe u ogledalu.

Dalje, vi tako prepošteni, gospodin Martinović koji ovde deli lekcije nama, primate pet plata u državi Srbiji ili je primao. Znate, nije to toliko strašno. Svi vi primate. Imate upravne odbore itd. ali vi primate u pet gradova – u Rumi, Novom Sadu, Beogradu, Kosovskoj Mitrovici i Ćupriji. Svuda ste tu negde po neku vašu funkciju osmislili.

Sada, ajde na fakultetu jedna, dve, tri, ajde, ne znam, u Skupštini, ministarstvu itd. ali je problem, gospodine Martinoviću, što ste ostavili bez posla profesorke u Ćupriji. Znate, ostavili ste bez posla da biste vi i vaše kolege, jedan evo ga sedi iza vas, Vladimir Orlić, da biste vi bili zaposleni fiktivno na Višoj medicinskoj školi u Ćupriji. Vi, Ivan Bošnjak, Darko Laketić, Vladimir Orlić.

Ne znam da li se sećate toga. Znate kada je to bilo? Onda kada vam je jedini student na predavanju bio Balša Božović. Jel se sećate toga? Otišli ste da držite predavanje, a u učionici sedi samo Balša Božović. Vi došli i predajete na Višoj medicinskoj školi u Ćupriji.

I vi sada imate obraza da bilo kome šta spočitavate, pa treba da se stidite toga, pa treba da vas bude sramota, da je sreće vi nikada ministar ne bi ste mogli da postanete. Kao i što ne bi mogli da budete ni profesor, jer ste plagirali vaše naučne radove. Znate, vama je to postalo svojstveno, da svi plagirate i da svi kradete naučne radove. Imate ministara koliko god hoćete, dokazanih plagijatora, ali vi niste samo plagijator i kradljivac intelektualne svojine, vi ste otišli korak dalje, vi ste gospodine Martinoviću autoplagijator. Dakle, čovek je jedan isti rad menjao naslove tog rada i predavao svuda i tako ste varali i obmanjivali građane i akademsku zajednicu, što znači da ste gospodine Martinoviću, pored toga što ste plagijator i prevarant, jer ste ljude varali i to treba da se zna.

Dalje, kažete vi gospodine Martinoviću, tu čitate moje ocene iz treće godine srednje škole i to mi je jasno zašto to radite, jer vi ne možete ni sa čim drugim da upredite vašeg lidera osim sa osim sa ocenama, jer čovek nikada ništa u životu nije radio. Ne postoji ni jedan radni dan upisan u radnoj knjižici pre politike Aleksandra Vučića, on je završio fakultet i sisa krv građanima Srbije decenijama od 90-ih preko 2000-ih, do dana današnjeg. I sada kažete…

PREDSEDNIK: Aleksiću, kao što vidite, niko nema problem da sluša kakve god gluposti i izmišljotine da izgovarate na naš račun, ali vodite makar malo računa o dignitetu mesta na kome se nalazite. Birajte bar malo reči, ako vam već uopšte nije važno ni što ste tražili ovu sednicu, ni zbog tragedije koja se desila, ne osećate ni trunku odgovornosti da govorite o onome što se desilo, o onome što vam je navodno tema, a kamoli da birate reči. Jer, je kako je to rečeno pre neki dan, za vas je to neka vrsta žurke, jel tako bilo rečeno u subotu. Sve je ovo za vas neka vrsta žurke.

MIROSLAV ALEKSIĆ: Ne znam o čemu govorite i o kakvoj žurci pričate, ja samo odgovaram ministru. Ministar je taj koji je otvorio ove teme i napao mene i moje kolege iz Skupštine.

PREDSEDNIK: Ne znate? Pogledajte snimak onog vašeg skupa u subotu.

MIROSLAV ALEKSIĆ: Ja mu sada odgovaram. Prema tome, kako je on govorio, ja mu istom merom odgovaram. Hajde sada malo strpljenja.

PREDSEDNIK: Ne, niko ne govori na taj način kao vi.

MIROSLAV ALEKSIĆ: Ma kako da ne.

PREDSEDNIK: Dakle, o pozivima na samoubistvo govorili su iz vaše poslaničke grupe, sada vi o krvi. Hajde vodite računa makar minimalno. Nije to valjda toliko napor da svako od vas razmisli pre nego što neku rečenicu izgovori.

MIROSLAV ALEKSIĆ: Vidite gospodine predsedniče, nisam hteo da čitam kolika su primanja gospodina Martinovića iako ih imam tu. Upravo nisam hteo zbog toga što vodim računa šta govorim, za razliku od njega koji nije svestan šta radi i koju funkciju obavlja.

PREDSEDNIK: Govorim vam o vašima rečima, o ubistvima, samoubistvima i o krvi. O tome vam govorim. Ne o ovim tviter glupostima i prežvakanim izmišljotinama koje slušamo godinama. Znate vi na šta vam ukazujem. Hajde vodite računa malo ljudi. Nekada ako nemate šta da kažete, bolje vam je da preskočite nešto, pa razmislite.

MIROSLAV ALEKSIĆ: Dakle, kao što rekoh, nisam hteo da pobrojim kolike su zarade gospodina Martinovića iako nisam tako obrazovan kao on, nisam pravnik da bih znao šta može da se govori, šta ne može, ali eto, naučio sam. Takođe sam naučio i to što mu je rekla gospođa Tanasković, a to je da izdavanje građevinske dozvole ne zavisi od toga da li je odobren kredit ili nije, ali to vama ne predstavlja nikakav problem, jer vi nikad niste ni navikli da radite išta pošteno i po procedurama, nego radite na silu, onako kako što ste inače navikli da radite.

Što se tiče mojih ocena iz srednjeg škole, iz treće godine, napominjem, pošto ste samo to našli, to vam odgovara, nije ni bitno, dakle, one su moje i takve su kakve su. A vidite, ovo su ocene vašeg predsednika koje je on objavio na svom instagram nalogu. Do duše, ovo je kada je upisao Višu trenersku školu pošto je maštao da postane košarkaški trener, pa je sada naveo da je položio neke kolokvijume 9.11, 23.12, 9.2. Sve je ispolagao kolokvijume i pazite sada. Bilo je nekih ljudi koji nisu lenji pa su pogledali gde je bio predsednik tih dana.

Pa kaže, kada je polagao kolokvijum 9.11 učestvovao je na konferenciji Mali šengen. Kada je polagao 23.12 kolokvijum bio je u celodnevnoj poseti Golubincima. Kada je polagao 9. februara 2021. godine učestvovao je na samitu Kine i zemalja centralne i istočne Evrope, a jedan kolokvijum je polagao u nedelju. Toliko o vama. Možda nisam toliko dobar đak i pametan kao vi, ali niti sam plagirao, niti sam krao, niti sam muljao. To je vaših ruku delo i kada prvi čovek ovako polaže ispite, onda ne čudi što ste vi plagijator, što je Siniša Mali plagijator, što svi radite to što radite.

E sada, pošto kažete gospodine Martinoviću da sam ja tako nepismen i neuk, ne možemo svi da budemo tako pametni kao vi, odlikaš kao vi, ne mogu ni da budem plagijator kao vi, nisam ni pročitao toliko knjiga i autora. Eto, sami ste rekli da verovatno ja ne čitam knjige, to samo vi radite, ali čini mi se gospodine Martinoviću da vi niste pročitali ni dovoljno enciklopedija, jer da jeste čuli bi ste za „Enciklopediju loših đaka“.

U toj „Enciklopediji loših đaka“ piše se o svim velikim umovima koji su kroz istoriju čovečanstva ostavili iza sebe velika dela. Bili su oni i ponavljači i loši đaci itd. Reći ću vam neke, a shvatićete zašto vam to govorim. Od Agate Kristi, Volta Diznija, Pabla Pikasa, Alberta Ajnštajna, Leonarda da Vinčija, Vinstona Čerčića, Tomasa Edisona, Linkolna, ali najvažniji je Čarls Darvin.

Nisam baš bio pobornik i verovao u njegovu teoriju kao poznatog biologa, ali kada vidim vas i vaše ponašanje, počinjem da shvatam da je teorija Čarlsa Darvina potpuno na mestu.

PREDSEDNIK: Samo kada čujem svakog od vas da govori o tome da je nečim uvređen u ovoj sali, a onda uporedim sa vašim ponašanjem i rečima.

Reč ima ministar, dr Aleksandar Martinović.

ALEKSANDAR MARTINOVIĆ: Zahvaljujem se gospodine predsedniče.

Dame i gospodo narodni poslanici, ja sam razumeo ono što je gospodin Jeremić hteo da kaže. On je hteo da kaže u stvari da on …

Jel Aleksić ili Jeremić, ne znam ko je predsednik Narodne stranke. Izvinjavam se, u pravu ste, moja je greška. Dakle, Aleksić.

(Tatjana Manojlović: Ko je vama predsednik?)

PREDSEDNIK: Manojlović i Novaković.

ALEKSANDAR MARTINOVIĆ: Moj predsednik, a i vaš predsednik je Aleksandar Vučić, hteli vi to da priznate ili ne. Zato što je pobedio na izborima tako što je dobio više od dva miliona glasova. Tako da je on predsednik i moj, kao što je i vaš predsednik. Biće predsednik sve dok ga narod bude hteo.

Razumeo sam šta je gospodin Aleksić hteo da kažem. On je u stvari hteo da kaže da je on genije i da on u stvari može da se poredi sa Agatom Kristi, Tomasom Edisonom, sa Ajnštajnom, sa Darvinom itd. On je u stvari nama hteo da kaže – ljudi, ne morate vi da imate završen fakultet da biste bili genije, evo pogledajte ja sam genije, jeste da sam imao loše ocene u srednjoj školi, ali loše ocene su imali i Agata Kristi i Darvin i Tomas Edison i koga ste još sve nabrojali. Dakle, jasno mi je da ste genije, niste morali sva ta imena da nabrajate. Jasno mi je da ste genije.

Ono što želim da kažem, ni danas, niti na bilo kojoj drugoj sednici vas, gospodine Aleksiću, nisam opsovao. Evo, prisutni su narodni poslanici vlasti, prisutni su narodni poslanici opozicije, da li sam vas danas na bilo koji način opsovao, uvredio, bilo šta? Dakle, apsolutno ništa od toga se nije desilo.

PREDSEDNIK: Manojlović, ponovo, hajde upristojite se.

ALEKSANDAR MARTINOVIĆ: Što se tiče ocena Aleksandra Vučića, vi zaboravljate jednu stvar. Za razliku od vas kojima radni dan počinje u dvanaest, u dva, završava oko tri, četiri, itd, radni dan Aleksandra Vučića nekada počinje u pet ujutru, nekad u šest, nekad u sedam, nekad se završava u ponoć itd. I kada čovek mnogo radi, onda u toku radnog dana može mnogo toga i da uradi i mnogo toga da završi. Ali vi ste navikli da ustajete u devet, da ustajete u deset, da ustajete u jedanaest, u dvanaest, da radite do tri, do četiri, i tako svaki dan.

Pa vi ovu sednicu niste mogli da počnete zato što vam je bilo teško da ustanete ujutru i da dođete na sednicu Narodne skupštine, koju ste vi tražili, da biste smenili ministra unutrašnjih poslova Bratislava Gašića. I sednice tog dana nije bilo, nego je sednica počela sutradan, kada su vam kvorum za ovu sednicu dali poslanici pre svega SNS i poslanici naših koalicionih partnera.

Dakle, vama je teško da ustanete ujutru, i to ne baš rano ujutru. Znate, kada čovek ustane u devet ujutru, a sednica počinje u deset, priznaćete, to nije baš neki veliki napor. Ali, za njih jeste, i oni ne mogu da razumeju da postoji čovek koji može da radi 12, 14, 16 sati u toku dana itd. Postoji. Taj čovek se zove Aleksandar Vučić. Zato ga je narod i izabrao. I vi me pitate ko je moj predsednik? Pa onaj za koga je glasalo više od dva miliona ljudi. Ne možete vi ceo …

(Tatjana Manojlović: Sram vas bilo.)

Sram me bilo. Evo, kaže narodna poslanica – sram me bilo. Sram me bilo što je Aleksandar Vučić na izborima za predsednika prošle godine dobio više od dva miliona glasova. I još kaže – nije on moj predsednik. Pa moj jeste. I predsednik je svih građana Republike Srbije. I dok ga vi ne smenite ili neko drugi, on će biti predsednik. Ja sam ponosan na to što je Aleksandar Vučić i moj predsednik. I ako me pitate ko je moj predsednik, moj predsednik je Aleksandar Vučić.

Kažete – a šta je to?

(Narodni poslanik Nebojša Zelenović dobacuje.)

PREDSEDNIK: Zelenoviću.

ALEKSANDAR MARTINOVIĆ: Stići ćemo i do Voje, samo polako. Ne plašim se ja nijedne teme. Pričaćemo mi o Voji, o Voji Šešelju. Znam ja na kog Voju vi mislite. Okej, samo polako. Samo polako.

(Narodni poslanik Nebojša Cakić dobacuje.)

PREDSEDNIK: Cakiću, jeste li govorili vi danas?

ALEKSANDAR MARTINOVIĆ: Kaže gospodin koji za sebe tvrdi da je u istom rangu sa Agatom Kristi, sa Edisonom, sa Ajnštajnom itd, kaže – koja su to dela Aleksandra Vučića, šta je on to uradio? Auto-putevi kojim se vozite su dela Aleksandra Vučića. Železnice kojima se vozite su dela Aleksandra Vučića. Bolnice nove su dela Aleksandra Vučića, klinički centri novi su dela Aleksandra Vučića. Stotine i stotine novih fabrika su dela Aleksandra Vučića, stotine hiljada novih radnih mesta su dela Aleksandra Vučića. Za razliku od vas, on nije sproveo nijednu pljačkašku privatizaciju, on nije zatvorio nijednu fabriku, on nije nikoga otpustio.

(Narodna poslanica Tatjana Manojlović dobacuje.)

PREDSEDNIK: Manojlović, sledeće dobacivanje vam je opomena.

ALEKSANDAR MARTINOVIĆ: Radio je sve suprotno od vas. Eto, to su njegova dela. A vaša nedela, ja mislim da bi 10 knjiga bilo malo da stanu sva vaša dela, a pogotovo vaša nedela, jer ste samo u periodu od 2008. do 2012. godine više od 400.000 ljudi ostavili bez posla, a najgore privatizacije koje su mogle da se dese, ne u Srbiji, nego u Evropi i u svetu, desile su se onda kada ste vi bili na vlasti. I o tome građani Srbije znaju sve.

Pošto vi mislite da ja ne smem da govorim o Voji…

(\_\_\_\_\_\_\_\_\_\_\_\_\_\_\_\_: To nije tema.)

… pa tema je, zato što vi stalno dobacujete, a tema je, tema je.

PREDSEDNIK: Veselinoviću, Manojlović, Novakoviću, Zelenoviću, svi, konstantno dobacujete iz klupa. Konstantno dobacujete.

ALEKSANDAR MARTINOVIĆ: Za razliku od vas koji dobacujete, za mene nema teme koje se plašim. Dakle, ne plašim se ja teme Vojislava Šešelja i baš sam hteo na tu temu nešto da vam kažem. Vidite, dame i gospodo narodni poslanici, na čemu se zasniva…

(Narodna poslanica Tatjana Manojlović dobacuje.)

PREDSEDNIK: Tatjana Manojlović, prva opomena.

ALEKSANDAR MARTINOVIĆ: Ne smeta meni, neka dobacuju. Pa ništa drugo i ne umeju da rade.

PREDSEDNIK: Bez brige, čuli ste me.

ALEKSANDAR MARTINOVIĆ: Dakle, na čemu se zasniva njihova teza da je Bratislav Gašić objektivno kriv za ono što se desilo u Osnovnoj školi „Vladislav Ribnikar“ pre dva meseca i za ono što se desilo u okolini Mladenovca i Smedereva? Od koga su oni pozajmili tu tezu o objektivnoj krivičnoj odgovornosti? Od Haškog tribunala. Dakle, to je teza koja je preuzeta od Haškog tribunala. Zašto je preuzeta? Zato što ništa pametnije niste mogli da smislite. Kao što ni Haški tribunal, pa samo se vi smejte, ovo što ja govorim je apsolutno tačno, kao što Haški tribunal, kada je osnovan, 1993. godine, od strane nenadležnog organa, Saveta bezbednosti Ujedinjenih nacija, a ne Generalne skupštine, kao što piše u Povelji Ujedinjenih nacija, pošto nije mogao da dokaže odgovornost pre svega srpskog rukovodstva za građanski rat koji se desio u bivšoj Jugoslaviji od 1991. godine, onda je Haški tribunal uveo princip objektivne krivične odgovornosti ili, kao što kaže advokat Vujačić, komandne odgovornosti. To je ono na čemu vi bazirate i odgovornost Bratislava Gašića. I ako je neko plagijator, vi ste plagijator, jer ste vi plagirali Statut Haškog tribunala i vi ste plagirali Pravilnik o postupku i dokazima Haškog tribunala. Sada ću to da vam eksplicitno i dokažem.

Posle Drugog svetskog rata Amerikanci su ustanovili da su pojedine njihove jedinice izvršile krivično delo ratnog zločina pre svega u određenim delovima Azije u odnosu na japanske ratne zarobljenike. Ali su rekli – za ratne zločine može da bude odgovoran komandant te jedinice koji je komandovao vojnicima koji su učestvovali u izvršenju ratnog zločina. Šta radi Haški tribunal? On tu odgovornost diže do neba i kaže – za svaki zločin koji se desio u Hrvatskoj, u Bosni i Hercegovini, na Kosovu i Metohiji, odgovoran je, ko? U to vreme Slobodan Milošević. Pa su onda izmislili institut udruženog zločinačkog poduhvata. I to je jedna neverovatna konstrukcija koja ne postoji nigde. Ne postoji ni u američkom pravu, ne postoji ni u engleskom pravu, ne postoji nigde, postoji jedino u Statutu i u praksi Haškog tribunala. Kada ne možete da dokažete nečiju subjektivnu krivičnu odgovornost, a hteli su da dokažu da su Srbi odgovorni za raspad bivše Jugoslavije, onda su se dosetili da uvedu konstrukciju udruženog zločinačkog poduhvata.

Kada čitate optužnicu protiv Slobodana Miloševića, protiv Radovana Karadžića, protiv Ratka Mladića, protiv Vojislava Šešelja, itd, nailazite na potpuno istovetne formulacije. Kaže – krivi su Slobodan Milošević, Milan Martić, Milan Babić, Radovan Karadžić, Ratko Mladić, Vojislav Šešelj, pa se onda kaže – i druga znana i neznana lica, Veljko Kadijević, Blagoje Adžić, mnoge sam ispustio, oni su odgovorni jer su predstavljali udruženi zločinački poduhvat i oni su odgovorni za zločine koji su se desili na prostorima bivše Jugoslavije dok se vodio građanski rat.

Pri čemu je dokazano da nikada ti ljudi koji su navedeni u optužnicama Haškog tribunala nikada nisu sedeli svi zajedno u istoj prostoriji, a kamo li da su planirali bilo kakve zločine i bilo kakve zločinačke poduhvate. I na toj konstrukciji udruženog zločinačkog poduhvata vam se zasniva optužnica protiv svakog Srbina koji je optužen u Haškom tribunalu, Slobodana Miloševića, Vojislava Šešelja, kao što vidite ne bojim se da govorim o Voji, Radovana Karadžića, Ratka Mladića itd.

Oni nisu mogli da dokažu da je Slobodan Milošević, da je Radovan Karadžić, da je Ratko Mladić, da je Vojislav Šešelj konkretno naredio ili učestvovao u izvršenju bilo kog ratnog zločina, zločina protiv čovečnosti, bilo kog krivičnog dela koji je naveden u članu 5. Statuta Haškog tribunala. U nemogućnosti da dokažu subjektivnu krivičnu odgovornost onda su rekli – e, dobro nisu subjektivno odgovorni, ali su objektivno odgovorni preko udruženog zločinačkog poduhvata. Na tim tezama se zasniva krivica tobožnja Miloševića, Šešelja, Karadžića, Mladića itd.

Naravno, taj princip je važio samo za Srbe. Taj princip nije važio za Franju Tuđmana, taj princip nije važio za Aliju Izetbegovića, taj princip nije važio za komandante OVK, taj princip je važio samo za Srbe. Zahvaljujući primeni principa, odnosno te konstrukcije udruženog zločinačkog poduhvata Srbima je u Haškom tribunalu izrečeno preko 1.000 godina zatvora. Zašto? Da bi se dokazala teza koja i dan danas važi, a koji i mnogi od vas zastupaju, da su bivšu Jugoslaviju i da su ratove na teritoriji bivše Jugoslavije ustvari otpočeli Srbi, rukovodstvo Srbije, jel tako Milivojeviću, to vi tvrdite, na čelu sa Slobodanom Miloševićem, a ideološku podlogu za zločine koji su se desili dala je Srpska akademija nauka i umetnosti, preko tzv. memoranduma, dala je SPC, dalo je Udruženje književnika Srbije. To su teze, to su zvanične teze službenog Zagreba, službenog Sarajeva, službene Prištine, ali nažalost, na našu srpsku žalost to su zvanične teze i jednog dobrog dela tzv. građanske, odnosno evropske opozicije.

Sada kada su se desila ova monstruozna ubistva u Beogradu, u okolini Mladenovca, u okolini Smedereva, onda su se oni dosetili onoga što piše u Statutu i u Pravilniku Haškog tribunala i onoga što piše u presudama Haškog tribunala. Znaju oni da nije Bratislav Gašić, da Aleksandar Vučić, Ana Brnabić, bilo ko subjektivno odgovoran zbog toga što je dete uzelo pištolj od svog oca, došlo u školu i pobilo svoje školske drugove. Znaju oni da nema subjektivne odgovornosti. Nema subjektivne odgovornosti.

Ali, onda su se dosetili, e pa neko pre nas, neko malo pametniji, neko vispreniji, neko malo bolji pravnik od nas, dosetio se još 1993. godine kada je formiran Haški tribunal, možete čoveku da dokažete da je kriv preko instituta objektivne odgovornosti. To je ono što vi radite. To je ono što građani Srbije treba da znaju. Cela vaša konstrukcija o odgovornosti ministra unutrašnjih poslova za ono što se desilo pre dva meseca u Osnovnoj školi „Vladislav Ribnikar“ i ono što se desilo u okolini Mladenovca i Smedereva, zasniva se na principu objektivne odgovornosti. Ali, niste vi to izmislili. Vi ste to plagirali, vi ste to preuzeli od Haškog tribunala.

Vi ustvari hoćete da tribunalizujete politički život u Srbiji, kao što ste svojevremeno pokušali da tribunalizujete srpsko pravosuđe, onda kada ste bili na vlasti. Stalno mi dobacuju Voja, Voja, kao da sam ja baš, priznajem da sam glup, nisam baš Edison kao ovaj dva, dva, pet iz fizičkog, dva, dva, jedan, to priznajem, ali nisam baš ni toliko glup. Kada god mi dobacuju Voja, Voja, ja znam da oni misle na Vojislav Šešelja. Pošto smo se Vojislav Šešelj i ja politički razišli, oni misle sada ja ne smem da govorim o Vojislavu Šešelju. Smem.

Dakle, oni stalnu Vojislavu Šešelju još dok je bio narodni poslanik stavljaju žig ratnog zločinca. Kažu, Vojislav Šešelj je ratni zločinac. I u kojoj god emisiji da se pojave. Evo kaže Srđan Milivojević, osuđeni ratni zločinac. I gde god se pojave u emisiji, kaže ratni zločinac Vojislav Šešelj. Evo sada kampanja protiv Aleksandra Vučića kaže – bio na svadbi sina, osuđenog ratnog zločinca Vojislava Šešelja. Pa je Aleksandar Vučić sada kriv što je u tom restoranu pevač pevao pesmu o vojvodi Pavlu Đurišiću. Kaže – evo ga zlikovac sedi pored osuđenog ratnog zločinca, sluša pesme u Pavlu Đurišiću, itd.

Vojislav Šešelj nije osuđen za ratni zločin, nego je osuđen za to što je navodno podstrekivao, sve je tema. Sve je tema, zato što ste vi sve te teme otvorili u Narodnoj skupštini, na vašim televizijama, u vašim novinama. Vi mislite da kada se pojave ministri u Vladi Srbije ne mogu da govore o tim temama. Mogu da govore zato što ste ih vi otvorili.

Vi mislite kada mi dobacujete Voja, Voja, da ja ne smem da spomenem ime Vojislav Šešelja. Dakle, Vojislav Šešelj nije osuđen za ratni zločin. Vojislav Šešelj je osuđen za podstrekivanje na deportaciju Hrvata iz Hrtkovaca. To nije ratni zločin gospodine Milivojeviću, zato što ni jedan Hrvat iz Hrtkovaca nije deportovan, nego su svi Hrvati iz Hrtkovaca, iz Golubinaca, iz Slankamena i iz drugih mesta u kojima su živeli zamenili svoje kuće koje su u to vreme koštale nekoliko hiljada nemačkih maraka, za srpske kuće koje su vredele nekoliko desetina, pa i nekoliko stotina hiljada maraka u Zagrebu, u Bjelovaru, u Osijeku, u Splitu, u Zadru, u Šibeniku, itd.

Sve te vaše deportovane, ubijene Hrvate iz Hrtkovaca, iz Slankamena, iz Golubinaca, itd, eno ih živi i zdravi, hvala Bogu, u srpskim kućama u Zagrebu, u Bjelovaru, u Splitu, u Zadru, u Šibeniku, itd. Eto, to je prava istina o temama koje vi konstantno otvarate u vašim medijima i ovde u Narodnoj skupštini. Mislite sada kada se pojavim ja ili neko drugi ko je bio u SRS, mora da propada u crnu zemlju zato što je to što vi govorite neka božanska istina. Nije. To što vi govorite je najobičnija laž, koju na kraju, krajeva niste smislili vi, nego vaši mentori koji su trebali da opravdaju rušenje Jugoslavije, sve ono što se desilo tokom građanskih ratova na prostorima bivše Jugoslavije i kao finale svega da opravdaju, preko vas između ostalog, NATO bombardovanje Savezne Republike Jugoslavije 1999. godine.

(Aleksandar Jovanović: Jel to ovaj? Jel ovaj?)

ALEKSANDAR MARTINOVIĆ: Tako je taj. E, taj.

PREDSEDNIK: Šta je, Jovanoviću?

ALEKSANDAR MARTINOVIĆ: E, taj.

(Aleksandar Jovanović: Jesi li bio?)

E, taj. Taj.

PREDSEDNIK: Nezadovoljni ste što je još neko dobio opomenu.

(Aleksandar Jovanović: Ti ćeš da pominješ bombardovanje.)

ALEKSANDAR MARTINOVIĆ: E, taj.

PREDSEDNIK: Jovanoviću, vratite se u svoju klupu da se vratite, rekao sam vam.

(Aleksandar Jovanović: Jesi li bio?)

ALEKSANDAR MARTINOVIĆ: Taj, taj, taj.

PREDSEDNIK: Jovanoviću, jel čujete vi mene, Jovanoviću?

ALEKSANDAR MARTINOVIĆ: Dakle, narodni poslanik….

(Aleksandar Jovanović: Pričaš nekome o bombardovanju. O čemu govoriš?)

PREDSEDNIK: Aleksandar Jovanović, druga opomena, vratite se na svoje mesto.

ALEKSANDAR MARTINOVIĆ: Taj. Tako je. E, taj, taj, taj, taj.

PREDSEDNIK: Jovanoviću, vratite se gore na svoje mesto.

Da li vi znate šta vam je sledeća mera Jovanoviću? Hajde vratite se gore, prelistajte Poslovnik, pa pročitajte to.

Rekao sam da se vratite gore, Jovanoviću.

Izričem meru oduzimanja reči Aleksandru Jovanoviću.

E, to vam je bila ta sledeća.

Jeste čuli. E, sada pogledajte šta je sledeće.

Smirite se i sedite.

Vi ste, Jovanoviću, znači definitivno rešili danas da napravite nešto u ovoj sali. Dolazili kod narodnog poslanika Bulatovića, unosili mu se u lice, posle prilazili drugima ovde, mahali, gađali. Sad ste prišli ministru u Vladi Srbije da ga gađate papirima. Šta ćete da budete? Najveći junak "Tvitera" sa takvim ponašanjem, sa tim tako divljačkim i nasilnim ponašanjem. Hoćete da budete novi lider? Da prešišate i Aleksića i Jeremića? Šta vi radite, ljudi, i od sebe i od tih svojih stranaka, šta su već, šta radite od ove zemlje? Šta pokušavate? Jel treba neko da se potuče da biste vi bili zadovoljni? Jel treba nekoga da povredite da biste bili srećni, smatrali da ste uspeli u nečemu? Ponašajte se civilizovano, Jovanoviću, i vi i svi ostali.

Jovanoviću, jel možemo da nastavimo?

(Narodni poslanik Aleksandar Jovanović dobacuje iz klupe.)

Jel znate koja je sledeća mera, Jovanoviću, po redu?

Ako ne želite baš i ne insistirate, da pređemo i na tu sledeću. Pokušajte da se makar ponašate civilizovano.

ALEKSANDAR MARTINOVIĆ: Dame i gospodo narodni poslanici, narodni poslanik mi je prišao. Nije sporno. Ne, ne, nije sporno i kaže - jel taj, jel taj. Evo, ovo je fotografija Aleksandra Vučića. Gospodine narodni poslaniče, taj, taj, dakle, taj Aleksandar Vučić je juče na konferenciji za novinare između premijera Holandije i premijera Velikog vojvodstva Luksemburg prvi predsednik Republike Srbije od 2000. godine koji je pred njima dvojicom imao hrabrosti da kaže da je NATO pakt 1999. godine bombardovao protivpravno, protivno Povelji UN SRJ i pred njima dvojicom imao hrabrosti da kaže - gde je pravda za Srbiju, ako se borite za celovitost Ukrajine, za suverenitet i teritorijalni integritet Ukrajine, zašto tražite od mene da pogazim suverenitet i teritorijalni integritet države čiji sam predsednik. Tu fotografiju ste mi pokazivali i tu fotografiju ste ovako bacili pred mene i kaže - jel taj, jel taj. Taj. Taj. Evo, taj, taj, Aleksandar Vučić. Taj, taj i taj Aleksandar Vučić…

(Aleksandar Jovanović: Šta je sa ovim?)

PREDSEDNIK: Jovanoviću, vi da sednete a, Miketiću, vi da ne vičete više. Cakiću, i vi isto.

ALEKSANDAR MARTINOVIĆ: Jeste, taj, taj Aleksandar Vučić. Jeste.

(Narodni poslanik Đorđe Miketić dobacuje iz klupe.)

Taj Aleksandar Vučić čija je majka bila u zgradi RTS …

PREDSEDNIK: Izričem opomenu Miketiću.

ALEKSANDAR MARTINOVIĆ: … u Aberdarevoj ulici 16. aprila 1999. godine, a kada ju je NATO pakt srušio. Dakle, bila je njegova majka u toj zgradi i vi pitate - jel taj, jel taj? Taj i taj će da vas pobeđuje zato što voli svoju zemlju. Pitate me za dela - autoputevi, železnice, fabrike, nove fabrike, radna mesta, budućnost…

PREDSEDNIK: Izričem opomenu Lazoviću.

ALEKSANDAR MARTINOVIĆ: … za Srbiju, borba za Kosovo i Metohiju. Taj će da vas pobeđuje zato što je 100 puta bolji od vas, vredniji od vas, hrabriji od vas, zato što hiljadu puta više od vas voli Srbiju i pitate me - ko je moj predsednik? Ponosan sam što mi je taj, kako vi kažete, predsednik.

(Aleksandar Jovanović: Poslovnik.)

PREDSEDNIK: Jovanoviću, vi otvorite sad taj Poslovnik, pa pročitajte šta znači mera koju sam vam izrekao, šta znači mera koju sam vam izrekao, pročitajte to malo.

Ko je šta hteo?

Šta ste vi hteli, Cakiću?

(Nebojša Cakić: Poslovnik.)

NEBOJŠA CAKIĆ: Dakle, povreda Poslovnika, član 106. stav 1. Ministar je govorio o svemu i svačemu, između ostalog, dozvolite mi da kažem, već ste se spremili da mi uzmete reč, i o tome da je neko zaposlio stotine hiljada radnika. Samo da vas obavestim… (Isključen mikrofon.)

PREDSEDNIK: Cakiću, jeste li svesni da vaša poslanička grupa nema vremena?

(Narodni poslanik Nebojša Cakić dobacuje iz klupe.)

Cakiću, sedite dole i ponašajte se pristojno.

Te vaše izlive histerije sačuvajte za neko vreme izvan sale. Javili ste se da ukažete na povredu Poslovnika, nema vremena vaša poslanička grupa. Iskoristili ste ga. Ne možete ni da zloupotrebite više ništa, nema prostora za to. Dakle, taj bes kontrolišite, inače ćemo morati da ga tretiramo onako kako Poslovnik kaže, i vi i svi ostali.

Ko je hteo povredu Poslovnika, ali zaista? Nema više zloupotreba, nema nikakvih.

(Nebojša Zelenović: Gospodine predsedniče…)

Niko. Dobro.

Ako nije niko, reč ima Nevena Đurić.

(Đorđe Miketić: Na šta ovo liči?)

Slušajte, vi se zabavljate i zavitlavate ovde. Ja pitam ko hoće, neće niko, a kad dam reč, vi skačete.

(Nebojša Zelenović: Ceo dan tražim.)

Na šta vam liči to ponašanje? Na šta vam liči to? Jeste li mala deca, šta ste? Znači, to kako se vi ponašate, vidim da je u duhu onoga kako ste saopštili u subotu. To je za vas neka vrsta žurke, ali to, ljudi, više nikakvog smisla nema. Pokušajte dfa se ponašate kao odrasli ljudi.

Dao sam reč, saslušajte.

Izvinite, i nastavite.

NEVENA ĐURIĆ: Poštovani predsedniče Narodne skupštine, uvaženi ministri, koleginice i kolege narodni poslanici, poštovani građani Republike Srbije, na samom početku želim da istaknem da poslanici sa liste „Aleksandar Vučić – Zajedno možemo sve“ svakako neće podržati Predlog odluke o smeni ministra unutrašnjih poslova, Bratislava Gašića.

Ima jedna jako zanimljiva činjenica, da oni koji su tu tačku stavili na dnevni red i koji su na toj temi insistirali danas govore o tome kako rasprava nije argumentovana, a baš su oni ti koji ništa smisleno i konstruktivno nisu rekli.

Meni je pre svega u interesu, zarad građana Republike Srbije, da navedemo šta je to što ste svi vi koji sebi volite da tepate, pa se nazivate opozicijom istakli kao glavne argumente. Onda kažete ovako – Bratislav Gašić ništa nije kriv. Dakle, vi to kažete i uz to dodajete – ali, ipak treba, eto, iz nekog i vama nepoznatog razloga da bude smenjen.

Onda kažete – Bratislav Gašić nije mogao ni na koji način da spreči ovu strašnu tragediju, ali opet uz sve to navodite da, po vašem mišljenju, treba da bude smenjen.

Onda kažete – Bratislav Gašić je malerozan i taličan, sad se tu postavlja pitanje kako istovremeno te dve potpuno kontradiktorne stvari, ali ima i tu karmu koja nije dobra za sistem bezbednosti.

Ono što smo najnovije čuli je da je odgovoran za mentalno i duhovno nasilje. E, pa neće biti tako. Dakle, vi ste ti koji ste generatori flagrantnog nasilja. U svakoj vašoj reči i svakom vašem postupku se to direktno oseća. Onda kada pokušavate da se na ulici obračunavate sa svojim političkim protivnicima, pa kad građanima Republike Srbije blokadama onemogućavate normalan život, dakle i kada se na vašim protestima, koji su navodno, dakle pre svega političkim protestima, koji su navodno nastali nakon strašne tragedije koja je zadesila Republiku Srbiju, čuju se reči da deca uzmu oružje u ruke i da završe stvar. Dakle, to je nasilje.

Zatim se na tim istim vašim protestima preti vešanjem i pojavljuje se obešena lutka sa likom predsednika Republike Srbije. Na tim istim vašim protestima se ljudi tuku. U vašim redovima sede ljudi koji direktno pozivaju na ubistvo i brata i sina predsednika Republike Srbije, Aleksandra Vučića.

(Srđan Milivojević: Ko su ti, sram ih bilo.)

Ti lično.

PREDSEDNIK: Milivojeviću, poslednje upozorenje.

NEVENA ĐURIĆ: Što se tiče maleroznosti i te loše karme o kojoj govorite, pa ne bi bilo loše da o tome popričate sa Kruševljanima, odakle je i ministar unutrašnjih poslova, Bratislav Gašić, a odakle sam i ja, imajući u vidu da smo mi svedoci kako se danas živi u našem gradu, a svedoci su i svi oni koji duži vremenski period nisu dolazili u Kruševac, pa su danas u prilici da taj grad posete.

Kako vam nije palo na pamet da se samo zapitate kako, kad već pominjete da je malerozan, on nije malerozan za grad Kruševac, imajući u vidu da je od dolaska SNS na vlast i tada Bratislava Gašića na mesto gradonačelnika Kruševca praktično krenuo preporod carskog grada?

Danas možemo da se pohvalimo i brojnim investicijama. Mi smo samo pre nekoliko nedelju dana, dakle na Vidovdan, položili kamen temeljac za novu fabriku, što znači 500 novih radnih mesta. Nova fabrika je iz sektora tekstilne industrije.

(Nebojša Cakić: Hiljadu i dvesta ste izgubili.)

Dakle, to je samo jedna od investicija koje je obeležila prethodni period i sticajem okolnosti je baš u mom rodnom gradu.

PREDSEDNIK: Cakiću, isto poslednje upozorenje.

NEVENA ĐURIĆ: Grad Kruševac može danas da se pohvali činjenicom da ima Poljoprivredni fakultet, da ima nedavno otvorenu deonicu Moravskog koridora, da će imati jedan od najmodernijih industrijsko-tehnoloških parkova, da ima jednu od najsavremenijih postrojenja za prečišćavanje otpadnih voda u ovom delu Evrope. Sve su to rezultati ozbiljne i odgovorne politike i odnosa prema građanima.

Verujte da bih mogla da navodim i ne bi mi bilo dovoljno sve vreme današnje rasprave da navedem šta je to što je zapravo urađeno i u mom rodnom gradu, ali i u svim oblastima na čijem se čelu nalazio sadašnji ministar unutrašnjih poslova, Bratislav Gašić.

Kada govorimo o Kruševcu nema potrebe da govorim o tome čije su zasluge na prvom mestu svih ovih rezultate. Zna se, i Kruševljani to odlično znaju. To znate i vi, samo što ne želite to da priznate, da su to na prvom mestu direktne zasluge Bratislava Gašića.

Kada je reč o ovoj strašnoj tragediji, ja moram da napomenem da je ministarstvo na čijem je on čelu zapravo preduzelo sve konkretne mere neposredno nakon ove tragedije. Krenulo se sa razoružavanjem Srbije, sa rasporedom policajaca koji će brinuti o bezbednosti dece, ušlo se u proces izmene Krivičnog zakona i smanjenja krivične odgovornosti sa 14 na 12 godina. Čuli smo da će se i zabraniti ulazak maloletnim licima u streljane. Onda, izmena Zakona o oružju i moratorijum na držanje oružje i brojne druge mere. E, to su konkretni potezi. To su argumenti. To su konkretne mere.

To o čemu vi govorite i zašto ste zapravo insistirali da se i ova tačka o kojoj danas govorimo, ali i brojne druge tačke o kojima smo govorili u prethodnim danima nađu na dnevnom redu, još malo prostora za vašu predstavu i farsu i ništa osim toga.

Ono što možete da zamerite Bratislavu Gašiću jesu rad i rezultati. Sigurna sam da to zamerate, jer vi to iza sebe niti ste ikada imali, niti ćete ikada imati jer vam to prosto nikada nije bilo ni u sferi interesovanja.

Ono što je važno, zbog građana Republike Srbije, da znaju i da razumeju, jeste da je vaš jedini cilj da izazovete destabilizaciju Srbije. uradili ste ono što niko do sada nikada nije uradio, a to je zloupotreba strašne tragedije u političke svrhe i od toga ne odustajete i dan danas.

Ne postoji smrt na koju niste pokušali da politički profitirate. Sve što vama smeta jesu dela i samostalna, suverena i nezavisna politika koja se danas u Republici Srbiji vodi, ali protiv toga, gospodo, možete da se izborite samo na izborima i voljom građana. Zahvaljujem.

(Nebojša Zelenović: Poslovnik.)

PREDSEDNIK: Da čujemo sad Poslovnik.

Reč ima Nebojša Zelenović.

NEBOJŠA ZELENOVIĆ: Član 105, član 107. stav 2.

Dakle, ja ovde već nekoliko puta pokušavam da dobijem reč od vas, da ukažem na to da ste povredili Poslovnik i ne uspevam da ga dobijem.

Ne znam zašto ste mi ga sad dali kada niste dali prethodni put, ali kad ste već dali…

PREDSEDNIK: Jeste hteli reč ili niste hteli reč?

NEBOJŠA ZELENOVIĆ:… da kažem gde ste izvršili povredu Poslovnika.

Dakle, član 107. stav 2. kaže – na sednici Narodne skupštine nije dozvoljeno neposredno obraćanje i šta kaže da nije dozvoljeno? Ni iznošenje činjenica i ocena koje se odnose na privatni život drugih lica.

Kada sam se ja javio da ukažem na povredu Poslovnika, ministar Martinović je ovde iznosio podatke i činjenice o životu drugih lica, mladih ljudi, Ivana…(Isključen mikrofon)

PREDSEDNIK: Nije tačno.

Znači ovako, kada sam ja pitao ko hoće reč po Poslovniku, vi se niste javili. Kada sam ja dao reč poslanici Đurić, vi ste se onda javili, tako da je nemoguće da bude tačno ovo što sada pričate.

Da li vas zanima obrazloženje ili vas ne zanima? Onda vas verovatno ne zanima ni pitanje da li želite da se glasa. Samo sedite da ne mašete rukama i ne galamite pošto vam ne radi mikrofon.

Da li je još neko hteo povredu Poslovnika?

(Milenko Jovanov: Povreda Poslovnika)

Milenko Jovanov, povreda Poslovnika.

MILENKO JOVANOV: Član 106. stav 2. – Niko ne može da prekida govornika ni da ga opominje, osim predsednika Narodne skupštine u slučajevima predviđenim ovim Poslovnikom.

Mi smo ponovo imali eho sa „Gazele“. Dakle, istog onog poslanika koji nije smeo da pogleda u pravcu Bratislava Gašića kada je govorio u ime svoje poslaničke grupe, istog onog poslanika koji nije smeo da spomene Bratislava Gašića ni po imenu ni po prezimenu ni po funkciji. Kako je koleginica Đurić dobila reč, on je počeo da urla. Ovaj put nije groktao, doduše, i to je nešto ako može da se pohvali, eto to, ali je sve vreme dobacivao, sve vreme pokušavao da bude interesantan, sve vreme pokušavao da na neki način prekine njeno izlaganje.

Vi ste u jednom delu reagovali, u drugom delu niste, pa vas molim da reagujete svaki put iz prostog razloga što ako budete reagovali svaki put, onda će i te opomene koje zaista moraju konačno da dođu na dnevni red dolaziti mnogo brže, jer ovako oprostite 4-5 puta, onda peti put reagujete. Ja razumem toleranciju i prihvatam je, ali zaista ovo se sada pretvara u farsu.

Dakle, ovo što je danas radio Aleksandar Jovanović napadom na Bulatovića, šetanjem po sali, ovo stvarno ni u birtijama više nema.

Ja vas molim i obezbeđenje da reaguje, dajte tog čoveka više, vodite ga negde na lečenje, na trežnjenje, na šta god bilo, ali mi se sada zaista osećamo kao poslanici da smo kao zarobljeni u onim disfunkcionalnim porodicama, nažalost, koje postoje, u kojima neki otac alkoholičar maltretira ženu i decu. Tako nas 200 ovde maltretira jedan alkoholičar, koji dođe pijan ovde i pravi cirkus.

Dakle, dajte to više da se reaguje, oduzeta reč, to je u redu. Izbacite ga više sa sednice na prvu narednu potrebu da ovo radi. Molim vas reagujte. Hvala.

PREDSEDNIK: Ja se iskreno nadam, gospodine Jovanov, da toga neće doći, ali vidite i sami, nekim ljudima koliko god puta da kažete, koliko god lepo da kažete, ne vredi ništa.

Tu mislim pre svega na Aleksandra Jovanovića zbog ovog danas. Hajde bude svega i svačega na sednicama, ali ovo danas stvarno pas s maslom pojeo ne bi.

(Nebojša Zelenović: Član 104.)

Zelenoviću, vi ste govorili sada, spustite ruku. Da, dobićete reč svi koji niste dobili reč, ali nemojte to da zloupotrebljavate.

(Đorđe Miketić dobacuje.)

Miketiću, da ne vičete. Nemojte to da zloupotrebljavate.

Zašto je sada ponovo u sistemu Aleksandar Jovanović? On i nije tu uopšte. Hajde sada kažite i sami, na šta liči ovakvo ponašanje. Ne, samo da vas pitam - na šta vam liči ovakvo ponašanje. Znači, znate i vi i on šta znači mera oduzimanja reči i onda se namerno javi da bi izazvao problem, i uopšte nije tu. Ali, čovek uopšte nije tu. Da ne izvrćem?

(Nebojša Zelenović dobacuje.)

Slušajte sada ovako, samo me slušajte dobro. Znači, ovako, ako se on javio za reč, ako se prijavio.

(Nebojša Zelenović: Ja sam tu. Ja sam šef poslaničke grupe.)

Zelenoviću, ne vičite, ako se prijavio za reč ja ću sada moći da mu reč dam, ako pritisnem ovde dugme, jel tako, jel tako? Gledajte sada u njegov mikrofon tamo, gledajte da li će sada da se uključi.

Vidite šta se dešava. Jel se javio za reč, Zelenoviću? Jel vidite da je tamo njegova kartica aktivirana, vidite njegovo ime gore. Znači da se jeste javio za reč. Znači, da ste lagali da se jeste javio za reč. Kako vas nije sramota da se ponašate na taj način? Kako vas nije sramota da se ponašate tako svi zajedno? Bezobrazluk. Bruka i sramota.

Ko je hteo još povredu Poslovnika?

(Nebojša Zelenović: Daj mi reč. Na šta ovo liči?)

Nemojte da vičete Zelenoviću i vi, Miketiću. Prekinite da vičete. Prekinite da vičete.

(Nebojša Zelenović dobacuje.)

Dobro. Dobro, hoćete i vi da budete jedan od heroja dana? Jel hoćete da budete jedan od heroja dana?

(Nebojša Zelenović i Đorđe Miketić dobacuju.)

Ko će da bude veći heroj od vas dvojice Miketić ili Zelenović?

Šta ne?

Slušam vas.

(Nebojša Zelenović: Koga?)

Ovlašćenog predstavnika. Koga?

(Nebojša Zelenović: Šta ti znači ovo? Kakvo je ovo ponašanje?)

Dobro. Jel vi nećete?

(Radomir Lazvović dobacuje.)

Lazoviću, sledeći put kad se tako obratite dobićete drugu opomenu.

RADOMIR LAZOVIĆ: Gospodine predsedavajući, imaju neka pravila ovde. Piše sve ovde šta treba da radite. Dragi građani, povređen je član 105. stav 1. 106. stav 3.

PREDSEDNIK: Na taj član je ukazano.

RADOMIR LAZOVIĆ: 107. stav 1.

Dakle, gledajte ljudi, ovo ne treba ovako da izgleda građani. Znam da niste videli drugačiju sliku, osim ovoga što sada radi predsednik Skupštine. (Isključen mikrofon.)

PREDSEDNIK: Na te članove je prethodno ukazano. Pročitajte tamo negde piše da se ne može ukazati na onaj član na koji je prethodno ukazano.

(Radomir Lazović: Znaš dobro da je stav u pitanju.)

Jel ne znate to? E, pročitajte to, saznajte, pa, utvrdite.

Vi do sada niste. Izvolite.

Stalno blokirate sistem kada se prijavi po vas šest u isto vreme.

Sačekajte.

Jovanoviću, nemate pravo na reč više.

(Nebojša Zelenović dobacuje.)

Jovanoviću, ako nastavite da se izmotavate, preći ću na sledeću meru.

Znači, to kako se vi ponašate, Zelenoviću, na šta liči, pa objasnite se vi i Jovanović na šta to liči. Kako ste to ponašate? Na šta to liči?

Znači, ja koliko god hoću da imam razumevanja, ja stvarno, ljudi, nisam ovo u životu video.

(Nebojša Zelenović: Što ste mu dali reč ako nema pravo? Dajte mu reč.)

To kako se vi ponašate to Skupština nije videla.

(Nebojša Zelenović: Nemate ni trunke razumevanja. Ništa mi ne treba od vas.)

Zelenoviću, jel me slušate sada? Imam ovde tri imena na displeju. Nijedno nije vaše. Znači da se niste prijavili za reč, Zelenoviću.

Znači, to što vi sada radite je bezobrazluk.

Izričem vam opomenu, Zelenoviću.

To što sada radite je bezobrazluk. Da.

Hoćete da dozvolite da još neko govori ovde ili da slušamo vas kako urlate iz klupa, sa mesta ceo dan?

Tatjana Jovanović se prijavila za reč pristojno i čeka strpljivo da se vi siti nadivljate.

Prijavite se još jednom, gospođo Jovanović, molim vas.

TATJANA JOVANOVIĆ: Ako možete vreme samo, zamolila bih vas.

Zahvaljujem predsedavajući.

PREDSEDNIK: Znači, vama nećemo računati vreme uopšte. Sada počinjete.

TATJANA JOVANOVIĆ: Zahvaljujem vam predsedavajući.

Poštovani ministri, poštovani građani Srbije, uvažene koleginice i kolege narodni poslanici, istorija višestrukih ubistava u Srbiji vezuje se za relativno skoriju prošlost.

Prvo masovno ubistvo dogodilo se upravo u Leskovcu, gradu iz koga ja dolazim, u noći između 27. i 28. juna 2002. godine. U masakru koji je počinio par minuta pre ponoći naizgled tih i povučen porodični čovek, veterinarski tehničar koji je prodavajući švercovanu robu na leskovačkoj pijaci prehranjivao porodicu, počinio je nezapamćeni masakr koji je trajao nepunih 20 minuta. Automatskom puškom usmrtio je sedam osoba, suprugu sa kojom je bio u postupku brakorazvodne parnice, njene dve rođene sestre, tetku i dvoje prijatelja pokojne supruge i uz to ranio još četiri osobe.

Policija je naredne dve nedelje uzaludno tragala za počiniocem, a njegovo beživotno telo sasvim slučajno pronašli su otac i sin u ataru sela nadomak Leskovca.

Obdukcijom je utvrđeno da je Dragan Čedić sam sebi oduzeo život. Rodbina koja mu je pomagala u bekstvu dobila je novčane kazne i slučaj je time zatvoren.

Za ovaj zločin niko nikada nije pozvan na odgovornost iako je naknadnom rekonstrukcijom utvrđeno da postoji velika verovatnoća da je počinilac imao mentalne smetnje, ali je odbijao po navodima preostalih članova porodice da se leči u matičnoj ustanovi, već je zatražio pomoć u nekoj od psihijatrijskih ustanova u glavnom gradu.

Činjenica je da je tokom mobilizacije 1999. godine Čedić vraćen sa Kosova nakon samo dvadesetak dana i to potkrepljuje sumnju da je počinilac imao ozbiljne mentalne probleme.

U naknadnoj rekonstrukciji predeliktne situacije ispostavilo se da se supruga Dragana Čedića u više navrata obraćala Centru za socijalni rad u Leskovcu u nadi da će dobiti pomoć, posebno nakon što je donela odluku da se razvede jer je trpela različite vrste nasilja od strane supruga.

Kada je predložila sporazumni razvod počele su i pretnje smrću. Pokojna Biljana i tada pisano je predložila, odnosno obratila se tadašnjem načelniku policijske uprave Leskovac sa apelom za pomoć, ali od strane policije nisu preduzete nikakve radnje preventivnog karaktera kojima bi zločin možda mogao biti sprečen.

Ostalo je i potpuno nejasno kako je pokojni Čedić došao do oružja kojim je počinio ovo strašno krivično delo i da li je uopšte imao dozvolu za nošenje oružja.

Istog datuma sedam godina kasnije ponovio se masovni masakr ovog puta u selu Jabukovac. Nikola Radosavljević, meštanini sela, nakon prebijanja supruge i pokušaja samoubistva skakanjem u bunar i spasavanjem od strane komšije u krvavom piru koji je usledio lovačkom puškom usmrtio je najpre tri, a potom još šest osoba.

Tokom psihijatrijskog veštačenja utvrđeno je da je počinilac u trenutku činjenja dela bio u stanju psihičkog rastrojstva, kao i da su dela bila motivisana psihopatološkim razlozima usled čega je njegova sposobnost značaja shvatanja dela i upravljanja sopstvenim postupcima bila isključena, odnosno počinilac je bio neuračunljiv.

Izrečena je mera bezbednosti medicinskoj karaktera, obaveznog lečenja i čuvanja u psihijatrijskoj ustanovi zatvorenog tipa koja je realizovana u specijalnoj zatvorskoj bolnici u Beogradu.

Masovni masakr koji se dogodio u „Ribnikaru“ specifičan je po mnogo čemu. Počinilac je učenik škole koji u trenutku činjenja dela zbog godina koje ima nije krivično odgovoran. Ubistva su se desila u obrazovno-vaspitnoj ustanovi, koja je jedna od elitnijih škola na lokaciji Vračara, koja jeste gradska opština koja prednjači po visini prosečnog ličnog dohotka po glavi stanovnika i najrazvijenija je opština u Srbiji. Odeljenje u kome se desio masakr okupilo je vredne i ambiciozne učenike koji su bili talentovani za mnoge oblasti.

Navedene osobenosti će svakako biti predmet interesovanja istražitelja, ali i sociologa, u pokušaju da se dobiju mnogi odgovori na pitanja kako je ovakva tragična situacija mogla uopšte da se dogodi. Konačnu reč o mentalnom stanju maloletnog počinioca daće komisija veštaka psihijatrijske struke, pa su svakojaka nagađanja i narativi koje smo imali prilike da čujemo u proteklim nedeljama bili poprilično subjektivni i paušalni, shodno ličnom senzibilitetu i političkoj pripadnosti naratora.

Kako smo uopšte došli u ovakvu situaciju? Činjenica je da još uvek nemamo nultu toleranciju na nasilje, što je deo našeg tradicionalnog i kulturološkog shvatanja.

Kada se desio 5. oktobar, građani Srbije poneti nadom, verom, entuzijazmom, imali su velika očekivanja od tadašnje vlasti. Činjenica je da su ostali uskraćeni za informaciju da su širom otvorili vrata neoliberalnom kapitalizmu, privatizacija mnogih firmi, fabrika, farmaceutskih giganata, poput „Zdravlja“ u Leskovcu, mnogo ljudi koji su ostali bez posla. Postali smo tržište jeftine radne snage, robe i usluga, uvezli mnoge prljave tehnologije.

Dan 4. januar 2001. godine i simbolično i suštinski predstavljao je početak tranzicije samoupravnog socijalizma u neoliberalni kapitalizam, kada je zapravo počela dezintegracija „Trepče“, jednog od najznačajnijih faktora ekonomskog i društvenog razvoja Srbije.

U narednim godinama raslojavanje društva dobilo je deprimirajuće razmere sa ekstremima poput ljudi koji se bore za golu egzistenciju i stvaranja vrlo bogatih pojedinaca, od kojih mnogi nisu uspevali da se duhovno nose sa svojim materijalnim blagostanjem, promovišući nove sisteme vrednosti i norme, koji su imali takav toksikomanski efekat šireći se poput epidemije. Malo se bavilo decom, a ljubav prema deci uglavnom se kompenzovala surogatima ljubavi, skupom odećom, obućom, letovanjima, zimovanjima, itd.

Jedna od najznačajnijih tekovina socijalističkog doba, kvalitetno obrazovanje, nakon 2000. godine kroz više reformi je krojeno i prekrajano. Pojedini predstavnici prve dve vlade nakon petooktobarskih promena Vlade dr Zorana Đinđića i Zorana Živkovića, koji su dokazani stručnjaci u oblasti reforme obrazovanja, imali su kritički osvrt i nisu u punom obimu podržavali reforme obrazovnog sistema.

S tim u vezi, gospođa Tinde Kovač Cerović, sa pozicija državnog sekretara a kasnije i pomoćnika ministra prosvete, govorila je 2004. godine na temu reforme. Složila bih se sa njenom tezom da smo mi zemlja koja nije imala stipendije za siromašnu decu, da nema besplatne udžbenike, nema besplatnih obroka. Ako se ne interveniše na obrazovnom nivou, kazala je tada, zatvaramo krug siromaštva i stvaramo nove neobrazovane ljude koji će ostati siromašni i koji neće doprineti onom razvoju zemlje koji projektujemo.

Desila se afera „Indeks“, koja je otkrivena tokom 2008. godine i tako se polako stvaralo okruženje koje smo mi odrasli kreirali a deca su predano učila i upijala od nas odraslih sve specifikume novog doba i potrošačkog društva.

Kako izgleda kada se deca igraju odraslih, mi Leskovčani imali smo priliku da se u to uverimo kada je mnogo dece u periodu nakon pandemije korona virusom zatražilo, na insistiranje svojih roditelja, psihološku pomoć. Naime, po ugledu na američku tinejdžersku seriju, „Gosip grl“, koja je u Srbiji prevedena kao „Tračara“ i koja se emitovala na više televizija u periodu od 4. jula 2011. do 12. novembra 2014. godine, učenici jedne škole u Leskovcu formirali su vajber grupu na kojoj su se fabrikovale laži i spinovale navodne vesti učenika škole, a put od bezazlenih neistina do sadržaja eksplicitnog karaktera bio je vrlo kratak.

Ovaj sociološki fenomen koji je započet u vreme izolacija i zaključavanja prelio se i na leskovačke osnovne škole. Pojedini učenici su podlegli velikom psihološkom pritisku i poverili se roditeljima i psihologu. Ova situacija je vrlo brzo stavljena pod kontrolu, zahvaljujući prosvetnim radnicima, psiholozima, pedagozima i direktorima škola.

Istorija kreiranja ambijenta u kome živimo ima svoj nesumnjivi hronicitet i u njemu nema nevinih. U kriznim situacijama, kako na individualnom, tako i na kolektivnom planu, kada smo preplavljeni neprijatnim emocijama, psihologija masa kao fenomen koji je opisivan od strane mnogih psihijatara i filozofa rukovodi se snažnim emocijama gde su očekivanja velika, sa utiskom da se stvari mogu promeniti preko noći, a bliža istorija nas uči da ovakav koncept vodi u velika razočarenja.

Duboko sam uverena da stvaranje povoljnije i tolerantnije klime podrazumeva participaciju svih nas, pa i narodnih poslanika, koji su legitimno izabrani predstavnici građana, koji očekuju da budu njihovi dostojni reprezenti njihovih uverenja i nadanja. U tom smislu svaka izgovorena reč u javnom prostoru ima specifičnu težinu.

Parlamentarni govor, politička kultura, dijalog i rad na promeni zakona, shodno uočenim manjkavostima u aktuelnoj situaciji, jesu jedini mogući izbor. Vraćanje integriteta prosvetnim radnicima i njihovo osnaživanje sa više aspekata, uvođenje jedinstvenog elektronskog kartona koji će integrisati informacije u zdravstvu dobijene kako iz javnog tako i iz privatnog sektora, učiniće ove važne informacije dostupnim i specijalistima socijalne medicine, odnosno medicine rada, koji izdaju lekarsko uverenje za nošenje oružja, zasnivanje radnog odnosa, polaganje vozačkih ispita, bez obzira na to da li su upošljenici državnog ili privatnog zdravstvenog sektora.

Deinstitucionalizacija psihijatrijskih usluga, koja je neophodna u reformi zdravstva, približava mnoge psihijatrijske usluge građanima, počev od edukacije, psihoterapije, intervenisanje u kriznim situacijama, savetodavnog rada, sve do jačanja kapaciteta kako roditelja tako i svih onih koji rade sa decom i omladinom.

Put koji je pred nama i koji bi trebalo da pređemo svi zajedno, uz puno jedinstvo i želju da preveniramo ovakva dešavanja i stvorimo bezbedniji i kultivisaniji ambijent u kome živimo jeste dugačak. Krenimo stoga na ovaj put što pre, jer ćemo na taj način brže stići na zacrtano odredište. Zahvaljujem.

PREDSEDAVAJUĆA (Elvira Kovač): Zahvaljujem.

Miroslav Aleksić da li želi reč, pošto ga vidim u sistemu? Izvolite.

MIROSLAV ALEKSIĆ: Zahvaljujem, predsedavajuća.

Slušali smo malo čas sat vremena ponovo ministra Martinovića, držao nam je predavanje o istoriji, istoriji nastanka i raspada SNS, Šešelju, Vučiću, o svemu i svačemu, tako da očigledno da nema prevelike želje da se priča o onome što je na dnevnom redu. I naravno, sve to uz salvu uvreda, kao što je to njegov manir bio i inače.

Kaže da nam je teško da ustajemo, govoreći u odbranu predsednika Vučića, kaže on mnogo radi. To što nije radio nikad ništa pre politike i što mu je to jedini posao u životu, pravda time i kaže on radi – jutro, veče, noću, polagao ispite na ovoj Višoj trenerskoj školi, dok je bio na raznim forumima. Kako je to stizao, verovatno onlajn, usput iz aviona, ali to samo on zna kao supermen. Isto tako kažete teško vam da ustanete da dođete ovde. Znate, gospodine Martinoviću ja dolazim iz Trstenika u Skupštinu i ustajem u šest. I kada ne dolazim isto ustajem u šest, jer radim i radio sam nešto u životu zadnjih 25 godina. Za razliku od vas koji ste se samo grebli o državnu kasu i državne fotelje i poslaničke klupe, sa poslaničkim stažom opozicije, vlasti itd.

Onda kažete, prozivate Narodnu stranku, prozivate mene, prozivate gospodina Jeremića, to vam je nešto jako zanimljivo, hvala vam, promovišite nas i dalje. Svaki publicitet je dobar, problem je samo što od vas dolazi, ali u redu. Znate, da vas podsetim jednu stvar. Malopre sam vam rekao da ste pre nego što ste postali član SNS optuživali SNS da je mafijaška organizacija. Evo kaže Martinović – SNS mafijaška stranka. Finansira se na apsolutno nelegalan način, finansiraju je tajkuni, mafijaši i kriminalci. Izjavio je Aleksandar Martinović. Kaže – to je mafijaški klan.

Možda vi gospodine Martinoviću sada demantujete i ovo kao što, doduše niste, ali verovatno hoćete da ste plagirali vaše radove, ali naravno da to što sam rekao ste vi izgovorili.

(Reprodukovanje tonskog snimka.)

PREDSEDAVAJUĆA: Isključila sam mikrofon narodnom poslaniku. Molim sve u sali da slušamo jedne druge, vas da pričate, ne puštate, nejasno je, zbunjujuće je, a i ostale, nema potrebe da me upozoravate.

Miroslav Aleksić, s tim da vi govorite.

Izvolite.

MIROSLAV ALEKSIĆ: Hvala, predsedavajuća.

Hteo sam samo da utvrdim, zato što gospodin Martinović ne priznaje šta je govorio dok je kritikovao i govorio sve najgore o Aleksandru Vučiću, a branio je tada Vojislava Šešelja i govorio kako je Šešelj pravi čovek. Ali i taj njihov politički otac Vojislav Šešelj je, evo, napisao knjigu „Sanaderova mačkica Aleksandar Vučić“. To je poprilično velika knjiga, pisao o Aleksandru Vučiću sve i svašta.

Pošto mi ne date da pustim snimak, ja ću samo da citiram par pasusa iz predgovora, kaže: „Bio je to težak i mukotrpan posao napraviti od plašljivog i cmizdravog Vučića nekog ozbiljnog i stamenog političara. Ipak, doktor Šešelj je pristupio oblikovanju, jer bilo je materijala na kojem je moglo da se radi, neverovatnu crtu koja je polako, ali sigurno postala najbitnija odrednica njegovog karaktera, da laže i izmišlja, kako bi njegove izjave dobile na ubedljivosti Vučić je brižljivo razvijao godinama, pomno radeći na usavršavanju metodologije svojih obmana, jednom rečju, laž je sustizala laž.

Kaže na kraju, da rezimiramo terapiju iskompleksiranog…

PREDSEDNIK: Šta čitate sada, Aleksiću?

MIROSLAV ALEKSIĆ: … doktor Vojislav Šešelj nije stigao da završi, pacijente su preuzeli oni koji…

PREDSEDNIK: Vojislav Šešelj. Aleksiću, za koju ste raspravu vi ovlašćeni predstavnik?

MIROSLAV ALEKSIĆ: Za raspravu sa ministrom Martinovićem.

PREDSEDNIK: Za koju raspravu?

MIROSLAV ALEKSIĆ: Sa ministrom Martinovićem.

PREDSEDNIK: Znači, za koju ste se raspravu, za koju tačku javili da budete ovlašćeni predstavnik? Jel imamo na dnevnom redu da čitate Vojislava Šešelja? Jel to sve što ima da se kaže?

A što vi vičete, Milivojeviću? Što vičete, Milivojeviću?

Ne, izađem na dva minuta i opet pravite haos na sednici. Samo vas pitam, ljudi, jel mislite da ima bilo kakvog smisla takvog ponašanja? O čemu hoćete da govorite? O čemu? Milivojeviću, pa jel vi znate šta ste potpisali?

(Srđan Milivojević: Da.)

Jel znate koju ste raspravu tražili? Nemate pojma i baš vas briga u šta ste pretvorili i ovu sednicu i sve što radimo nedeljama unazad. Jel opet ono, kao što je bilo na onoj vašoj televiziji u subotu, neka vrsta žurke? To vam je sve. Svaka vam čast.

Znači, vidite i sami, nikakav problem nije. Javljate se za reč, dobijate reč. Govorite šta hoćete, ali hajte da to ima nekog smisla.

Hoćete da završite?

MIROSLAV ALEKSIĆ: Gospodine Orliću, niste bili unutra, ali gospodin Martinović je govorio o Vojislavu Šešelju, petnaestak minuta o Vučiću, pa sam morao da odgovorim, tako da u ime poslanika opozicije koristim svoje pravo da odgovorim ministru koji nije govorio o temi nijednog jedinog sekunda, ali s druge strane…

PREDSEDNIK: Da, ali vi, ljudi, uopšte nećete da vodite računa o tome šta sami radite. Ustanete jutros, 23 minuta, reč jednu ne kažete o raspravi koju ste tražili, o temi dnevnog reda, o tragičnim događajima o kojima bi trebalo da raspravljamo, ništa ne kažete vezano za ministra unutrašnjih poslova, pričate o 50 drugih tema i onda ceo dan vi se bunite zbog toga što neko odgovori na nešto od tih 50 koje ste pokrenuli. I u šta se pretvara cela sednica? Hajde da ne pričamo o tome ko je prvi počeo. Samo mi kažite, u šta se pretvara cela sednica i šta radite uopšte?

Što vičete ponovo? Hajde samo razmislite o svojim postupcima i o tome šta ste napravili od sednice, jel sve mora da bude neka vrsta žurke, kako su rekli oni vaši u subotu?

MIROSLAV ALEKSIĆ: Gospodine predsedniče Skupštine, izvinjavam se, ali nisam znao da se stidite knjiga Vojislava Šešelja, vašeg političkog oca.

PREDSEDNIK: Vi ne odustajete, baš vas briga. Potpuno vas nije briga, Aleksiću, ni za ovo što vam govorim, ni za temu, ni za neki pijetet koji bi trebalo da pokažete.

MIROSLAV ALEKSIĆ: Što se tiče toga šta je sve dobro radio predsednik Vučić, pošto je ministar takođe govorio o tome, i da nema nikakve odgovornosti za tragedije i slučajeve, pa je nabrajao kojekakve uspešne projekte, uglavnom infrastrukturne, ima on i drugih uspeha koji će mu biti deo političke biografije dok je bio na vlasti, a to su Savamala, „Jovanjica“, „Krušik“, Belivuk, Doljevac, „helikopter“, prodaja PKB-a, Beograđanke, Sava centra, RTB Bora, svih banja, izvora vode, evo „Džinsi“ je otišao iz Leskovca, danas smo videli vest, hiljadu radnika je bez posla itd.

I onda kažete – nikada niko u istoriji nije tražio odgovornost za tragedije koje su se dešavale. Pa vi em što ne govorite istinu, em i ne pratite šta se dešava u Skupštini. Ja sam ovde za ovom govornicom pustio snimak Aleksandra Vučića kada je tražio odgovornost tadašnjeg ministra unutrašnjih poslova Ivice Dačića za jednu od tragedija koja je bila mnogo manja od ovih tragedija. Lično on je tražio i rekao: „Skloni se, bre, čoveče, daj ostavku, mrtvi su ljudi“. To su reči Aleksandra Vučića. To sad ne važi. Sad smatrate da ne treba da se odgovara. Sad kad ste na vlasti, sad ne treba odgovornost, ne treba ostavka, ne treba ništa.

Nastavljamo dalje. Hajmo samo da preživimo ovu Skupštinu, pa ćemo da nastavimo dalje da radimo, valjda neće ovi opozicionari strašni da nas više napadaju, da pričaju o svemu tome, neće građani više da protestuju. E pa, prevarili ste se. I protestovaćemo i borićemo se za svaki od ovih zahteva. Klimajte glavom. Klimajte glavom, jer takvi kao vi su nas doveli ovde. Vi koji ste se vratili na fabrička radikalska podešavanja, pokazujete to svakog dana ovde i šaljete poruku građanima Srbije, tako što ih vređate, ignorišete, omalovažavate, crtate im mete na čelu…

PREDSEDNIK: Doveli vas tu, u kom smislu? Time što smo spustili cenzus i doveli vas tu?

MIROSLAV ALEKSIĆ: Vi ste, gospodine predsedniče, trebali da ga prekinete dok je govorio prošle nedelje o studentu i iznosio podatke iz njegovog ličnog života, njegove porodice. Trebalo je da ga prekinete.

PREDSEDNIK: Ali stalno je ista priča.

MIROSLAV ALEKSIĆ: I tada i mnogo puta. Kao što mene prekidate sad.

PREDSEDNIK: Vi sebe ne čujete, ljudi, uopšte. Svaki put ista priča.

MIROSLAV ALEKSIĆ: Mene prekidate stalno.

PREDSEDNIK: Vi pitate nešto, dobijate odgovor i opet se raspravljate i polemišete oko toga – a što smo to pitali, a što se sad o tome govori?

(Srđan Milivojević: A što ne sedneš dole? Što ne sedneš dole?)

Pa pokušavam, ako možete, na neki način da vas vratim da pričate o onome što ste sami tražili. Jel hoćete uopšte? Jel vas zanima to ili vas ne zanima ni najmanje?

Šta je, Milivojeviću?

(Srđan Milivojević: Što ne sedneš dole?)

Nije vam bilo dosta onih 12 i po minuta, celo vreme grupe što ste ispucali, isto kao Aleksić sada, da pričate o petsto drugih stvari, i još sve ponosno da kažete – nisam ni pomenuo ministra. Sad morate tako da vičete iz klupe. Jel tako? Odlično vam je to ponašanje, fantastično. Sigurno su ponosni svi kad vas gledaju.

(Narodni poslanik Srđan Milivojević dobacuje.)

Hajde, kontrolišite se bar malo, bar malo.

MIROSLAV ALEKSIĆ: Znate, gospodine Orliću, govorio sam ja danima o odgovornosti ministara, Vlade, navodio razloge, mnogo puta govorio ministru Gašiću zašto treba da podnese ostavku ili zašto treba da bude smenjen, sve sam to ja rekao. Ali vas to ne zanima. Vas zanima samo da zloupotrebljavate funkciju na kojoj ste, predsednika Skupštine, da gazite ovaj Poslovnik, da se razračunavate sa opozicijom i da ne dozvoljavate da niko ne kaže ništa što se tiče vaših nepočinstava, a da pritom dozvoljavate predstavnicima izvršne vlasti da govore šta hoće, kad hoće i koliko hoće. Ja nisam video da ste za sve vreme ove rasprave upozorili jednog poslanika vlasti koji dobacuju, koji psuju, koji vređaju, koji prete, nijednog, nikome, samo govorite nama.

PREDSEDNIK: Pa ko psuje, Aleksiću?

MIROSLAV ALEKSIĆ: Pa evo, mene je opsovao na onoj prošloj sednici ministar Martinović.

PREDSEDNIK: Niko vas nije opsovao, Aleksiću.

MIROSLAV ALEKSIĆ: Jeste.

PREDSEDNIK: Nemojte da izmišljate.

MIROSLAV ALEKSIĆ: A i premijerka Brnabić isto tako.

PREDSEDNIK: Nemojte da izmišljate, ja vam lepo kažem. Danas niko psovao nije, i to ste izmislili, danas popodne, bez ikakvog razloga. Uopšte nije bilo razloga da to izmislite u tom trenutku.

MIROSLAV ALEKSIĆ: Da završim ovaj deo pošto niste bili tu, kažem vam glavna tema ministra Martinovića je bio Šešelj, Vučić, Šreder i ostali.

Gospodine Martinoviću – da, ti koje vi zovete stranim plaćenicima, a to mislim na građane koji protestvuju, tako ih nazivate, da dobijaju novac od nekih stranih ambasada, evo, Nemačka je i to demantovala danas, rekli su da to nema veze sa mozgom.

A sa druge strane jedini koji je sarađivao sa onima koji su bombardovali Srbiju jeste vi i Aleksadar Vučić i sa Šrederom i sa Blerom i sa Klintonom i sa Guzenbauerom i svima ostalima koje ste dovodili na vaše skupove, plaćali savetovanje i na taj način pokazujete vaš patriotizam i vašu nekada radikalsku borbu za interese velike Srbije.

Nemojte više da branite Srbiju, jer god ste vi branili Srbe, Srba tamo više nema. Hvala.

PREDSEDNIK: Eto i po svemu što ste ponovo uradili, po ko zna koji put, vi pokazujete koliko vas je briga. Koliko vas je zaista briga i za raspravu koju ste tražili i za tragedije koje su se dogodile i za bilo šta. Neverovatno, ja ne znam ko je vama rekao da je to nešto pametno i da vam donosi neko dobro, taj vas je žestoko prevario.

Pravo na repliku.

MILENKO JOVANOV: Videli ste sada široko znanje ovlašćenog predstavnika koji kaže – eto, i Guzenbauer je bombardovao Srbiju. Guzenbauer je bio kancelar Austrije od 2007. godine do 2008. godine, ali nema veze. Aplaudiraju ovi što više znaju još od njega. Oni još bolje znaju, bravo ala si im rekao, tako da nema veze.

Gospodine Gašiću, koliko ja vidim ovo se već sad pretvara u mučenje i maltretiranje.

(Srđan Milivojević: Loše vidiš.)

Možda loše vidim, ali odlično čujem opet neke zvuke sa Gazele.

(Srđan Milivojević: Cvijan.)

Cvijan, nije Cvijan sa Gazele, ali onaj ko je obećao da će na Gazeli da sačeka ispunjenje zahteva, ja verujem da još tamo leže u nekom džaku za spavanje i čeka momenat da se zahtev ispuni, jer ne verujem da je tolika bitanga da je obećao ljudima da će da sedi sa njima do ispunjenja zahteva, onda se pokupio, pa otišao.

Dakle, kao što vidite nema ovde, gospodine Orliću ja vas molim da pogledate ovog što sad diže noge na stolicu, ovog ovde što je ponovo otišao iz mesta koje mu je odlukom Administrativnog odbora dodeljeno, seda ponovo na mesto koje nije njegovo i sada dižu noge na stolicu. Molim vas pogledajte ovo. Ovo je sad stvarno već…

PREDSEDNIK: Jel možete da spustite noge?

MILENKO JOVANOV: Ovo više nije vređanje Skupštine, ovo je ponižavanje Skupštine, šta ovaj čovek radi.

PREDSEDNIK: Hajde sedite pristojni.

MILENKO JOVANOV: To što je on pijan to je za njega problem, ali sad postaje problem za sve nas, jer ovo stvarno u ozbiljnim kafanama se hvata za gušu i tera napolje, a u Skupštini izgleda moramo da tolerišemo ovog da nas maltretira po ceo dan. Ja vas molim da se reaguje, evo obezbeđenje neka ga vrati gde mu je kartica.

(Aleksandar Jovanović: El mora tako? Čemu sve ovo?)

PREDSEDNIK: Jovanoviću, samo sedite pristojno u tišini saslušajte druge.

MILENKO JOVANOV: Ne mogu da govorim zaudara alkohol dovde. Znači, ne mogu da govorim. Stvarno hajde, vrati se tamo gde si, pa truj ove malo bliže u okolini.

(Aleksandar Jovanović: Može to i lepim rečima.)

PREDSEDNIK: Jovanoviću, ne mogu ljudi da govore od vas.

MILENKO JOVANOV: Može, prema ljudima koji zaslužuju možemo, prema vama Jovanoviću ne može, jer vi drugi jezik ne razumete. S vama se razgovara onako kako razumete, mada trenutno koliko je sati ne razumete vi ništa.

U svakom slučaju gospodine Gašiću, nema razloga ni jednog koji oni mogu da navedu novog. Oni stari su svi do jednog bukvalno u paramparčad raspršeni odgovorima i argumentima, ostali su još da vise u vazduhu kao jaki argumenti, karma, taličnost, odnosno maleroznost, mada u istoj osobi kontraverzna ličnost verovatno, pa istovremeno i malerozan i taličan, ali ozbiljnih argumenata nema i mi sada bukvalno moramo da budemo žrtve nečega što je prepucavanje unutar opozicije ko će da bude interesantniji i kome će više da lupaju po ramenu na narednoj šetnji i ko će na narednoj šetnji možda uspe da se primakne mikrofonu da nešto kaže.

U tom kontekstu ja neću dalje odgovarati ni na šta da ne otvaramo nove replike, što je rekao gospodin Martinović, važni zakoni nas čekaju da radimo neke ozbiljne stvari, da ostavimo ove nek se ispucaju, što imaju neka kažu to što imaju. Odgovaraću naravno na svaku uvredu, svaku stvar koju budu rekli da je vredi odgovarati, ali ćemo svakako gledati da ovo ubrzamo koliko je do nas, jer da je do njih mi danas ne bismo ni započeli raspravu, jer ih je bilo manje od 30 u sali.

Pošto nema više argumenata, sada se citiraju knjige Vojislava Šešelja, sada se čita ne znam ni ja šta sad, sad se istražuje ko je šta rekao u prošlosti, bez ikakvog smisla, bez ikakve logike, bez ikakvog reda, samo tako eto da se kaže. Ovaj se šeta po sali, nosi neke slike, bazdi, zaudara, pijan, onaj viče, onaj dobacuje, onaj se svađa, u šta se ovo pretvorilo, ja stvarno ne mogu da verujem.

Dakle, ja vas molim samo, gospodine predsedniče i da time zaključim, dakle da primerite mere do kraja. Ako je Administrativni odbor doneo odluku o tome ko gde sedi u sali, onda ta odluka treba da se primenjuje, ako neće da primenjuje sam neka ga obezbeđenje odvede tamo gde mu je mesto. Ako neće da sedi, neka izađe napolje, neka baulja hodnicima, neka radi šta god hoće, nek legne, nek spava, samo neka nas više ne maltretira. Stvarno više postaje zamorno, nije problem, nego je zamorno. Dakle, kao kada vas pijan čovek uhvati u kafani pa vas gnjavi, pa vas gnjavi, a vi ne možete da pobegnete. Znači, to je osećaj koji mi imamo.

PREDSEDNIK: Nadam se da ćemo da pređemo dalje sada.

Inače da znate, da ste u pravu za ovo što ste rekli, manje od 30, mislim da je tačno 21 poslanik opozicije učestvovao u kvorumu jutros.

Povreda Poslovnika, Jelena Milošević.

JELENA MILOŠEVIĆ: Član 100.

Ponoviću, vi imate puno pravo da učestvujete u raspravi tako što ćete svoje mesto prepustiti nekom od potpredsednika i ući u debatu sa Mikijem Aleksiće, to je potpuno legitimno. Ovo nije Takovska 10. Ovo nije RTS. Ne morate da se borite za svaku sekundu. U redu je da pustite da neko drugi nešto kaže bez da ga prekidate i zbog vas počeću da slušam radio. Vi imate neverovatan talenat za komentarisanje. Sigurna sam da na nekoj radio stanici, možda i prepoznam vaš glas. Da li je moguće da nemate strpljenje da bilo koga, sada mene nećete da prekinete namerno i onda će da vam bude obrazloženje – eto, vas sam pustio. I, to radite stalno i uporno.

PREDSEDNIK: Ja vas stvarno ne razumem.

JELENA MILOŠEVIĆ: Bilo ko da govori, Marinika govori, vi apsolutno tumačite jer vi ne možete da izađete iz cipela narodnog poslanika. Vi niste predsednik Skupštine, vi ste i dalje narodni poslanik SNS.

PREDSEDNIK: Ja vas stvarno ne razumem, gospođo Milošević, iskreno vas ne razumem.

JELENA MILOŠEVIĆ: Razumeli ste me odlično.

PREDSEDNIK: Tražite reč, dam vam reč po povredi Poslovnika, da se obračunate sa mnom. Kažete mi da ne dozvoljavam da govorite, a onda mi prebacite – a, sad namerno nećete da me prekinete.

JELENA MILOŠEVIĆ: Pa, to stalno radite, predsedniče. Pa, to svima radite. Pa, to nije novo i onda krenete da pričate, nemojte ovo…

PREDSEDNIK: Ne, ne treba tako da vičete iz klupe, kada ste rekli šta ste hteli, dozvolio sam vam, omogućio, treba da slušate obrazloženje. Znači, prebacujete mi da vam navodno ne dozvoljavam da kažete to što hoćete i onda naravno govorite koliko god hoćete i šta god hoćete i onda stanete i kažete – e, sad namerno nećete da me prekinete. Vidite kako ste vi pokvareni, kako ste vi neki naopak čovek i smejete se i sve vam je ovo zabavno. Svima vam je ovo, kako ste ono rekli, neka vrsta žurke, e, blago nama i našoj Narodnoj skupštini.

Da li treba da se glasa za ovo što ste rekli? (Da.)

RADOMIR LAZOVIĆ: Poštovani predsedavajući, znam da ste videli da je povređen član 106. stav 3. mislim da dobacivanje i uvrede koje dolaze sa ove strane, ali bih hteo nešto drugo da vas pitam u skladu sa ovim stavom.

Pošto prema Poslovniku se u ovoj Narodnoj skupštini na sednici Narodne skupštine vode stenografske beleške, pošto smo imali problema sa stenografskim beleškama u prethodnim danima kada su one bile menjane, zanima me da li su sada uvrede koje su dolazile sa ove strane, koje sede i bliže ovim vrednim ljudima koji pišu ove beleške, da li su one ušle sada, da li su uvrede koje čujemo svi ovde, cela sala, čuli smo da je ovde nazivan jedan od poslanika slinom, čuli smo da je nazivan …..(Isključen mikrofon.)

PREDSEDNIK: Odlično, sada ćete vi da se glupirate i da izmišljate. Odlično, mnogo vam je to pametno sada. Au, što vam je to pametno pojma nemate.

Znači, jedine probleme sa beleškama ste imali vi. A zašto? Zato što se glupirate sve vreme. Glupirate se, izmišljate i onda šta? Očekujete da se mi sad svi bacimo na pod od oduševljenja koliko ste nas impresionirali tim svojim ponašanjem.

Da li hoćete da se glasa za ovo? (Ne.)

Hajde, onda sedite i pokušajte makar da se ponašate kao odrasli ljudi.

Šta ste vi hteli? Isto po Poslovniku?

(Radomir Lazović: Znači, ovde piše. Molim vas, imam pravo da mi se omogući…)

Nemate dozvolu da prilazite, vratite se nazad.

Molim vas da čujem šta hoće Milivojević. Izvolite.

SRĐAN MILIVOJEVIĆ: Poštovani građani Srbije, reklamiram povredu Poslovnika član 103. stav 4.

U članu 103. stav 4. se kaže da poslanik …

PREDSEDNIK: Lazoviću, ne mogu da slušam ukazivanje na povredu Poslovnika. Hajde smirite se, čoveče.

(Radomir Lazović: Nema šta da se smirim. Imam neka prava.)

Lazoviću, smetate.

Nastavite.

SRĐAN MILIVOJEVIĆ: U stavu 103. stav 4. kaže se da narodni poslanik povredu Poslovnika može da reklamira najduže dva minuta.

Gospodinu Jovanovu se toliko žurilo da je pet minuta reklamirao povredu Poslovnika. Toliko je hteo da završi ovu sednicu da ste mu pet minuta dali. Ne znam zašto poslanici vladajuće većine imaju jedan Poslovnik koji važi za njih, a verovatno za nas važi ovaj drugi. Dajte probajte da i nama nađete taj Poslovnik, pa da i mi imamo pravo na povredu Poslovnika pet minuta. Želim da se izjasni Skupština.

PREDSEDNIK: Dobro. Izjasniće se Skupština.

Ovo o čemu ste sada govorili nije bilo ukazivanje na povredu Poslovnika. Bilo je nešto drugo. Bilo je kada je Lazović ukazivao na povredu Poslovnika, pa je govorio tri i po minuta, a to vam je negde nestalo, izbrisalo se iz memorije.

Reč ima ministar Bratislav Gašić.

(Radomir Lazović: Drago mi je da pratite moje izlaganje.)

Izvinite samo, opomena za Lazovića, pa sada vi.

Izvolite.

BRATISLAV GAŠIĆ: Zahvaljujem, gospodine predsedniče Narodne skupštine.

Jedno od prethodnih obraćanja…

(Narodni poslanik Radomir Lazović dobacuje iz klupe.)

PREDSEDNIK: Dalje dobacivanje podrazumeva dalje mere. To vam je sve poznato.

BRATISLAV GAŠIĆ: U obraćanju narodne poslanice izrečene su o nekim bivšim načelnicima pojedinih uprava u MUP-a neistine i zarad zaštite mojih saradnika, a pre svega MUP-a, jer po tadašnjem govoru narodne poslanice ispalo je da velikim upravama koje su zadužene za suzbijanje maloletničke delikvencije, citiram, rukovode daktilografkinje i očigledno moram da odgovaram i na nešto što je bilo i 2014. godine i 2015. godine, nije mi problem, a zarad zaštite tih dobrih velikih profesionalaca.

Zorka Hiti je rukovodila Odsekom za prevenciju maloletničke delikvencije u periodu od 24. februara 2014. do 17. juna 2015. godine, a nakon toga je od 1. januara 2019. godine bila zamenik načelnika Odeljenja za suzbijanje maloletničke delikvencije. U periodu od 1. januara 2019. godine do 30. decembra 2021. godine Zorka Hiti je bila raspoređena na mesto načelnika Odeljenja za suzbijanje maloletničke delikvencije. Za pomenuto radno mesto Hiti je ispunjavala sve zakonske uslove za raspoređivanje na ovo radno mesto. Nakon toga je penzionisana, jer je stekla uslov za starosnu penziju. Inače, Zorka Hiti je prethodno radila u Odeljenju za suzbijanje imovinskih delikata, Odseku za suzbijanje teških krađa i krađa i diplomirani je ekonomista.

Nakon odlaska Zorke Hiti u penziju, ako nije problem, molim vas, kada vi pričate ja ćutim i saslušam vas, Odeljenjem za suzbijanje maloletničke delikvencije rukovodi po nalogu major policije Nebojša Apostolović, koordinator u Upravi kriminalističke policije PU za grad Beograd koji je završio Policijsku akademiju. Citiram: „To je isti onaj koji je zaslužio svoje mesto prebijajući demonstrante koji su upadali u Skupštinu, a kada su mu polomljene noge“. Prethodno je bio raspoređen na mesto šefa Odseka za suzbijanje kriminala u PS Palilula, a pre toga kao izvršilac u Odeljenju za suzbijanje imovinskih delikata. U MUP-u Republike Srbije je zaposlen od 2000. godine, a u UKP-u je od 2009. godine.

Odakle dolaze takve informacije? Pokušao sam danas da na neki način ukažem. Dolaze od one iste šestorice, koji su najrelevantniji izvor informacija iz MUP-a, jednog tabloida koji ste malopre imali prilike isto da vidite sa nekim citatima iz nekog prethodnog perioda i kaže – u toku 2021. i 2022. godine Sektor unutrašnje kontrole je primio u rad više pisanih obraćanja Zdravka Rajevića, osuđenog i disciplinski sproveden postupak za napuštanje službe, sa istim navodima koji su se odnosili na nezakonite aktivnosti policijskog službenika Nebojše Apostolovića, a povodom čega je SUK-u dostavljeno više zahteva za prikupljanje potrebnih obaveštenja Posebnog odeljenja za suzbijanje korupcije Višeg javnog tužilaštva u Beogradu.

Tada je rečeno da je iz kase u tom periodu nestalo 100.000 evra. Prijava se odnosila, pa rekoste da me slušate, sad ni vi ne slušate, jer vam nije bitno, na 35.000 evra iz depozita oduzetih predmeta u PS Palilula u periodu kada je Apostolović bio šef Odseka za suzbijanje kriminaliteta.

Na osnovu izvršenih provera, utvrđeno je da je u vezi sa navedenim Sektor unutrašnje kontrole već postupao i to po zahtevu Prvog osnovnog javnog tužilaštva u Beogradu, a zatim i po zahtevu Posebnog odeljenja za suzbijanje korupcije Višeg javnog tužilaštva u Beogradu i da je povodom nestanka navedenog novca Sektor unutrašnje kontrole podneo krivičnu prijavu 2019. godine protiv policijskog službenika PS Palilula Vanje M. zbog postojanje osnovane sumnje da je izvršio krivično delo zloupotrebe službenog položaja i da je na osnovu sprovedenog postupka provere nije utvrđena odgovornost Nebojše Apostolovića.

Ovo mi je tako usko vezano za priču o Moroviću. Vidite i sami koliko ima istine u tome.

Kažete – stalno će da nas prate neke afere. Izmišljene afere koje vi stalno ponavljate kao papagaji, naravno, dok ih vi ponavljate one će da budu za vas afere, pa ste nabrojali Krušik, pa sam vam odgovorio i za Krušik, pa ste spominjali Doljevac, pa vam je dat snimak Doljevca kompletan, pa se o tome ćuti. Pričate sada o Jovanjici dok traje sudski postupak. Idete ispred suda da vi utičete, na koga? Ova vlast je sve aktere slučaja Jovanjica uhapsila i predala sudskim organima na dalje postupanje.

Moram da odgovorim i, nadam se da neću imati više prilike da o tome pričam, rekli ste mi – da, vi trebate kao ktitor i kao dobrotvor da podnesete ostavku. Zaboga, ja sam načinio ogroman greh time što su na zahtev preosvećenog vladike kruševačkog Davida, ali narodna poslanica nije tu, njoj to nije ni bitno šta ću da kažem, ali eto, zarad javnosti, nacrtane slike mene i mog brata na ktitorskoj crkvi na Bagdali. Svi koji ne znaju, ponoviću po ko zna koji put, ne znate vi, gospodine Lazoviću, za to…

PREDSEDNIK: Lazoviću, jel znate koja je sledeća mera za vas?

BRATISLAV GAŠIĆ: Od kada postoji SPC, možda može gospodin Marković da me podrži u tome i da kaže, jer i on je veliki ktitor, vladika kruševački, pa i svi ostali, ima mogućnosti da ktitori mogu da budu u tim crkvenim objektima prikazani kako su darodavci tog takvog crkvenog objekta.

Ulazeći u politiku, a dolazim iz privrede, 34 godine imam privatnu firmu, zarekao sam se da ću svake godine, koliko god budem bio u politici, da izgradim u svom rodnom Kruševcu i Rasinskog okrugu jednu crkvu. Za ovih 10 godina izgradili smo uz pomoć preosvećenog vladike Davida 10 crkvenih objekata, novih na teritoriji grada Kruševca.

Zarekao sam se da ću svake godine, koliko god budem bio u politici, a rekao sam vam zašto sam ušao u politiku, da poklonim jednu kuću nekoj siromašnoj porodici ili nekoj porodici kojoj u tom trenutku treba. Od 2012. godine moja porodica je 18 kuća širom Srbije poklonila siromašnim porodicama. Moje pitanje za sve one koji kažu - da li sam dobrotvor, koliko ste vi koji znate da kritikujete bilo čega poklonili?

Odrekao sam se svoje plate kao gradonačelnik da bi mladi bračni parovi dobijali burme. Koliko god sam bio, dve godine i nešto gradonačelnik Kruševca, ni jedna plata nije legla na moj račun, već je odlazila mladim bračnim parovima.

Odrekao sam se primanja iz Direktorata za civilno vazduhoplovstvo, gde od jedne narodne poslanice suprug radi, pa onda kaže za mog šefa, pa kada bude poleteo da će oni da mu skinu radar da bi moglo, verovatno nešto loše desi. Ja sam se tih primanja iz tog Direktorata odrekao za Centar za osobe sa invaliditetom da bi kupili senzorsku sobu toj deci.

Naravno, pored onoga što ste nabrojali, da sam sramota, da sam bruka, da sam malerozan, da sam taličan, da sam baksuz, dodali ste još jedno - da treba da se ubijem. Poručujete mi sa skupa protiv nasilja, poručujete mi da treba da se obesim. Ovo je zvanične stranice skupa „Borba protiv nasilja“. Znači, da trebam i da se obesim. Pa dobro. Imate pravo da to tražite od mene.

Ali, vam ne dam da dobre profesionalce koji rade u MUP na ovaj način o njima pričate i da generalizujete jedan broj, mali broj ljudi u Ministarstvu, pojedinaca koji sigurno znaju i da ne budu pošteni, ali je to jedan promil ljudi zaposlenih u Ministarstvu.

Ja vas molim da ovakve informacije koje dobijate od tih ljudi koji su zbog svog činjenja ostali bez posla u MUP ne blatite ove dobre i vredne profesionalce, jer oni svakog dana 24 sata dežuraju nad bezbednošću i vaše i moje i mojih unuka i moje dece i vaših unuka i vaše dece. Hvala vam puno.

PREDSEDNIK: Reč ima Miloš Parandilović.

MILOŠ PARANDILOVIĆ: Gospodine Martinoviću mislim da ste vi poslednji čovek na planeti Zemlji koji treba da priča i da brani Aleksandra Vučića, jer ono što ste vi u svojoj karijeri rekli o Aleksandru Vučiću, ja se manje, više slažem, ali obraz i dostojanstvo ne dozvoljava da te reči upotrebim i da ih ponavljam.

Ja sam mislio da osim premijerke Brnabić niko nije u stanju tako dugo da priča, a da ne kaže ništa, ali moram da vam kažem, svaka vam čast, nadmašili ste je u svakom smislu. Ja u životu nisam čuo da neko može toliko dugo da priča besmislice, a da ne kaže ništa smisleno. Hajde što nas maltretirate, poslanike ovde, danima, oko ove tačke, nego što maltretirate građane Srbije. To je ljudi neslušljivo. Ne mogu da razumem da možete toliko dugo da pričate i da vrtite priču u krug i da apsolutno ništa suštinski ne kažete. To je zaista neverovatno.

Što se tiče ministra Gašića, moram priznati da me je dirnulo ovo njegovo izlaganje. Bio sam i na ivici suza, da jednog takvog dobročinitelja opozicija napada, gde je on kao ministar policije odgovoran za ubistva i u Duboni i u „Ribnikaru“, Bože sačuvaj. Svi su drugi krivi, taman posla da je gospodin. Nemojte gospodine Gašiću da vam neko to priča, gde ste vi krivi, taman posla. Niste nizašta krivi.

Ali, možete dan nakon masakra, odnosno isti dan da izađete na konferenciju za medije i da prepričavate situaciju iz „Ribnikara“, iz Dubone kao da pričate o akcionom filmu, bez imalo empatije. Predsednik države samo što nije izneo matične brojeve tetaka svih koji su pobijeni tamo. Ljudi nemojte da pravimo rijaliti od ove države i onda se čudimo što nam se ovo dešava.

Kažemo da ukine Željko Mitrović rijaliti. Pa, veći je rijaliti ova Skupština nego bilo koji rijaliti koji se zvanično tako zove. Cirkus smo napravili od države i od ovog društva. Mi smo prvo posejali seme nesreće, razradili, svaku moguću glupost digli na pijedestal, proterali kredibilitet, proterali znanje iz ove države. Besmislice smo proglasili i glupane i mediokritete kao nešto sveto, kao svete krave u ovoj zemlji, koji promovišu svaki dan koje, kakve budalaštine i onda kada nam se nesreća i tragedija desi, mi se hvatamo za glavu i tražimo krivce.

Dok se sve to dešava brat ministra Gašića kupuje neke kvadrate po Knez Mihailovoj. Freske mu rade u crkvama, Bože ti me oprosti, kao da je svetac. Mi to radimo od ove države. I to sve što rade poslanici vlasti i ministri, to rade bez imalo ukus, osnovnog ljudskog dostojanstva. To je meni neshvatljivo. To je moj najveći problem. Stomak me boli kada treba da uđem u ovu salu, od besmislica koje ovde čujem.

Ja kada čujem premijerku Brnabić da dva sata uzme reč i priča ovde, dođe mi harikiri da izvršim. Nemojte da bežite gospodine Gašiću, tu ste da odgovarate poslanicima na pitanja. Pobeže da ne postavim još neko pitanje.

Šta se dešava. Čović vam disciplinuje policajce na utakmici. I vi pričate o nekakvom poretku u ovoj državi. On ih sprovodi, izbacuje ih iz sale, koda mu je to dedovina, pionir.

Pazi, šta ministar genijalno dosetio, nakon tragedija koje su se desile? Da uvedemo dodatni broj policajaca u škole. Svaka čast. Znači, sve smo drugo razorili, sad ćemo od školskih ustanova da pravimo kasarne. Alal vam vera, ne znam kako se niko u Evropi i u svetu nije setio, Boga ti. Zaista, jedna vrlo genijalna stvar.

Šta ste uradili od ove države? Dokle ste nas doveli? Dole ste nas doveli, ljudi? Najgore moguće mediokritete ste postavili na sve funkcije u ovoj državi. Meni da neko kaže – hajde, nađi ovakvih par stotina ljudi koliko ste ih vi udomili i po parlamentu i po ministarstvima, ja bih morao đonove da poderem da nađem takve ljude po Srbiji i opet ne bih u tome uspeo. Samo se pitam gde ih nalazite, ljudi? Gde nalazite sve ovo što ste Srbiji dali da rukovodi sa ovim? Da li ima išta zdravo što ćete ostaviti u Srbiji, jedno zdravo seme, da nikne nešto posle vas ili ste sve rešili da zatrujete, da razvalite, da ništa ne ostane prah i pepeo?

Jednog dana kada odete sa vlasti, znate šta će ostati za vama? Upravo taj prah i pepeo, sluzavi tragovi. Način na koji vi branite predsednika je degutantan. Ja razumem da to možda morate da radite, ali vi toliko bestidno idete u tom poltronisanju da je to otužno slušati. Zaista, otužno i žalosno. Ja verujem jednog dana kada sve ovo padne, da bez lustracije se ovo neće moći završiti i da neko za ovaj zločin koji ste vi počinili sopstvenom narodu mora da odgovara.

PREDSEDNIK: Pet minuta.

Znači, utvrdili smo što vas nema u sali. Boli vas stomak. Znači vas 15-16 ujutru nema problem sa stomakom. Verovatno je u tome razlog i za sve ostale probleme koje imate.

Reč ima Veroljub Arsić. Izvolite.

VEROLjUB ARSIĆ: Dame i gospodo narodni poslanici, evo dok raspravljamo o nepoverenju ili poverenju ministra unutrašnjih poslova, Bratislavu Gašiću, naslušao sam se i kokoški iz Morovića i Savamale i plantaže marihuane Jovanjice itd. Ono što mi zapada ovako za oko, a to je da poslanici bivšeg režima zaboravljaju ko im je asflatirao puteve po Srbiji. Angažovali kriminalni zemunski klan da im izgrađuje Srbije. Kad je ojačao taj kriminalni zemunski klan i ubio im premijera, oni postreljali njih i više ništa u Srbiji nisu asfaltirali, ali su zato znali da je opljačkaju.

Pričamo o nekom sistemu. Čuo sam mnoge poslanike iz bivšeg režima o tome. Nešto, kolege poslanici, ja vas da pitam, imamo li mi Izveštaj Odbora za bezbednost i unutrašnje poslove? Jeste li tražili vi da imate vašeg predsednika tog Odbora, da kontrolišete ministra unutrašnjih poslova i ministra odbrane? Gde je taj Francuz? Štrajkuje ispred Jelisejske palate protiv francusko-nemačkog plana, o čemu pričate ljudi?

Mi kao Skupština raspravljamo o izglasavanju nepoverenja ministru unutrašnjih poslova, nemamo mišljenje nadležnog Odbora, a onda kažete kako brinete o građanima Srbije i našoj deci. Vidim koliko. Samo jednu sednicu niste zakazali i to onu najvažniju, da ministar podnese izveštaj svom Odboru, a onda tražite da se ukida televizija, da se ukidaju novine.

Više puta ste ovde, pogotovo ovi iz žutog, bivšeg režima, spominjali i Arapsko proleće u Srbiji i Majdan i Makedonski scenario, sve obojene revolucije. Obojena revolucija je uvek naziv za nasilno preuzimanje vlasti po cenu da padaju glave, ali je ulepšano da bi to narodu bilo prihvatljivo. To ste tražili i pravite već sad. Zato i tražite ukidanje televizije, Televizije "Pink" zato što afirmativno prenosi šta aktivnosti predsednika Republike Srbije Aleksandra Vučića i neće afirmativno da pišu o vama nego onakvi kakvi jeste, Televizije "Hepi" isto zbog prenošenja vesti ali postoji još jedan momenat. Često imaju emisije koje su istorijskog karaktera gde se opisuju stradanja srpskog naroda i u Prvom i u Drugom svetskom ratu i u Građanskom ratu. To hoćete zbog toga da zatvorite, nije u pitanju Marićev pištolj. Da priča o vama pohvalno i afirmativno, pustili bi ste ga da maše i mitraljezom, nego da se zaboravi Jasenovac, da se odreknemo naših žrtava u Jasenovcu, valjda zarad novog nekog bratstva i jedinstva, jer narod koji se odrekne svojih žrtava neće ni da postoji.

Stradanje dece bio je samo povod i ovu sednicu ste zakazali samo zbog toga da biste afirmisali proteste ispred Narodne skupštine. To je bio prvi korak. Drugi korak u organizaciji novog 5. oktobra bile su blokada puteva po centralnoj Srbiji. I nemojte da mi kažete da nisu bile. I nemojte da mi kažete da nisu vaši ljudi to organizovali. Ja sam iz Požarevca. Znam jako dobro ko je predvodio poljoprivrednike u Požarevcu. Neki od zahteva su bili opravdani, ali njima to nije bilo važno, tima vašima koji su ih predvodili, nego da se blokira Srbija.

Tako ste i započeli peti oktobar, blokadom centralne Srbije i nemojte da se pravite nemušti i da se to ne zna. Onda da sakupljate građane ovde, kada dostignete famoznu cifru za vas od sto hiljada građana opet juriš na Skupštinu. Samo od te cifre nije bilo ništa, ni upola od toga i niste uspeli da pozovete te građane koji vam izlaze na proteste u dovoljnom broju i da stvar bude još smešnija, zamislite ovo - političar koji pretenduje na vlast i poziva građane na proteste, sakriva se od tih građana.

Stvarno, ljudi, kako mislite doći na vlast? Krijete se od sopstvenog naroda i onda vi kažete ovde kako vi imate puno pravo da vi njih predstavljate. Kako ih predstavljate kad se krijete od njih? Dovodite umetnike, nemam ništa protiv, ali vi se krijete jer znate koliko vam je nizak nivo poverenja kod tih istih građana i šta onda preostaje? Pa preostaje ovde da mi Boško Pajtić kmeči za prelaznu Vladu.

Pa valjda se i mi pitamo nešto ovde. Mi smo narodni poslanici. Mi treba da biramo tu prelaznu Vladu, a znajući vas kakvi ste i koliko ste štete naneli Srbiji pre bih sebi odsekao ruku nego za takvu Vladu da glasam zato što znam kakvi ste i zato što previše volim Srbiju da bi vam je ponovo vratio da budete na vlasti. Živela Srbija.

PREDSEDNIK: Usame Zukorlić. Nije tu.

Vladimir Gajić. Ne.

Dragan M. Marković.

Izvolite.

DRAGAN M. MARKOVIĆ: Hvala, predsedniče.

Poštovani ministri, kolege poslanici, poštovani građani Srbije, ja ću se vratiti na temu razgovora ove sednice, a to je smena Bratislava Gašića koju su pokrenuli opozicioni lideri, pre svega, ja mislim, iz političkih razloga.

Hteo bih da kažem da se i neposredno sarađivao sa gospodinom ministrom Gašićem i da sam imao i tu priliku da se upoznam kako radi on i moram da kažem da je izuzetno dobro prihvatio i bio dobar, da kažem, rukovodilac i saradnik dok smo sarađivali. To govore njegovi rezultat.

Naime, reći ću jednu stvar, sada je lako reći da je uhapšena neka grupa Belivuka, koja je bila izuzetno opasna, znači, ljudi koji su otimali ljude, ubijali ljude i to je sada lako reći.

Međutim, kada dobijete tu prvu informaciju da je izvršeno neko ubistvo to nije lako ni doći do toga, ni doći do tih informacija da bi sutra moglo to da se procesuira. Sve je to između ostalog i radio i organizovao pripadnike i BIA i policije gospodin Gašić, te iz tog razloga ne vidim zašto se kritikuje ako je već sprečio, da kažem, da ta grupa i dalje radi to što je radila.

Ovde se spominjalo da su pojedini policajci se ogrešili o zakon i da su van, da kažem, stroja policije, odnosno da su uhapšeni. Pa ne vidim ništa šta je tu loše. Jednostavno, i unutrašnja kontrola ili SUP, skraćeno kako se zove, radila je svoj posao. Nije lako opet doći do tih policajaca, do tih materijalnih dokaza kako bi se sutra na sudu procesuirali i da kažem bili osuđeni i ne vidim šta je tu loše što su takođe pod rukovodstvom ministra Gašića oni uhapšeni i neki su naravno već osuđeni, neki postupci traju.

Kada je i u pitanju Škola „Ribnikar“ tu smo se svi složili ili bar većina, čak i kolege iz opozicije, da je tu pre svega zakazala porodica, škola, a nikako ne može da bude odgovoran ni ministar ni policija.

Što se tiče Mladenovca i Smedereva, ne bih hteo da pričam puno o tome. Ministar Gašić je pokazao niz tih prijava i niz postupaka policije po prijavama. Rađeno je po zakonu i nažalost, odrađeno je sve što se tada moglo, ali eto desilo se to što se desilo. Nije se do kraja moglo predvideti šta može da se desi.

Naime, ako policija reaguje represivno i ako bi ušla negde u neki pretres stana bez odluke suda verovatno bi bila jako kritikovana. Ako opet ne uđe pa se nešto desi post festum svi iznose nešto što je negativno.

Ono što bih još hteo da kažem, ne bih želeo da oduzimam puno vremena, jedan poslanik iz DS postavio je pitanja ministru Gašiću, što mislim da sa vama, ministre, nema nikakve veze, čak i vi niste bili tada ni u BIA, a i da jeste apsolutno nema veze sa vama. Postavio je pitanja, ne znam zašto vama, zašto nije meni kada sam ovde već, a sebe sam prepoznao po funkciji, po nadimku, nije spomenuo moje ime, da imamo neke vile nas četvoro pored Ostružničkog mosta.

Prvo, moram da kažem da kolega ili vrši insinuacije ili nije dobro obavešten. Ime koje je spomenuo Duško Babić ne postoji u BIA i ako je mislio na Duška Bobića mogu da kažem da on nema ništa tamo, nikakvu vilu i voleo bih da mi kolega koji je to spomenuo i koji sada ne gleda ovamo da me odvede i da mi pokaže te vile.

Da je hteo da proveri, ja sam svu svoju imovinu prijavio na sebe imenom i prezimenom, prijavio sam i na to što on priča da je blizu, nije blizu Ostružničkog mosta, tačno sam naveo i lokaciju i adresu i kvadraturu i to je, da kažem, veličina manje od jednog prosečnog stana. Ako on smatra da su to luksuzne vile, onda svi živimo u luksuznim stanovima.

Tako da, te neistine koje je kolega postavio, izgovorio to samo može da se očekuje od njih.

Kada govorimo o odgovornosti, vratio bih se na to da je premijer Đinđić bio ubijen, koji je bio pod nadležnosti isključivo MUP-a pa niko nije iz njihove vlasti tada tražio nikakvu odgovornost. Sada se traži odgovornost za nešto gde se vide rezultati, gde ima dosta pomaka u radu.

Ono što bih hteo da kažem, ministre Gašiću, vama zameraju da ne znam nešto radite, nešto sređujete. Zar je to loše? Zar je loše da policija ima dobre uniforme, dobru opremu, vozila, ono sve što treba, što tokom godine i rada, a ja sam dugo bio tamo i radio, gde nekada nismo imali, moram da kažem, ni gorivo, bilo je ograničeno, za službene potrebe nismo imali, a da ne pričam vozila koja su bila stara i sve ostalo i ne vidim da je to loše.

Mislim da je ova država odgovorna, da ulaže dosta u sve sfere i da investira dosta, naročito i u policiju i stoga mi iz PUPS – Solidarnost i pravda sigurno nećemo podržati vašu smenu. Hvala vam. Ja toliko.

PREDSEDNIK: Hvala.

Reč ima ministar Gašić.

BRATISLAV GAŠIĆ: Hvala vam, gospodine predsedniče Narodne skupštine.

Dame i gospodo narodni poslanici, nije mi promaklo to pitanje od prošle nedelje vezano za te vile, ali sam smatrao da nema potrebe da odgovaram na neistine.

Drago mi je, samo želim da vam se zahvalim kratko. Proveli ste čitav svoj radni vek u bezbednosnom sektoru, i u MUP-u i BIA, vi to možete da kažete, jer jedini, čini mi se, imate pravo, proveli ste sa mnom i sarađujući četiri godine. Tako da, hvala vam na tim lepim rečima jer to je ono što jutros i kažem – pitajte pripadnike Vojske, pitajte pripadnike BIA, pitajte pripadnike MUP-a kako su zadovoljni sa rezultatima rada. Ali, to nisu moji rezultati.

Danas je još jedna polemika bila od strane narodne poslanice Nevene Đurić – Kruševac. Da, Kruševac je sređen, ali zahvaljujući podršci našeg predsednika, zahvaljujući podršci mog šefa Aleksandra Vučića, podršci njegovoj Vojsci, podršci njegovoj BIA, pa i danas MUP-u, jer bez njegove podrške sigurno da rezultati ne bi bili ovako visoki o ovako dobri.

Zahvaljujem vam.

PREDSEDNIK: Prvi je Borko Puškić. (Ne.)

Marko Ristić. (Ne.)

Nenad Tomašević. (Isto.)

Onda, Vladimir Đukić.

Vi ste seprijavili. Jeste li izvršili promenu? Ja vidim iz vaše poslaničke grupe da je na spisku još Mihajlovski Ilo. Jeste li vi sada ili on?

Dobro.

Onda, Radmila Vasić.

Jel želite?

Vi imate reč.

RADMILA VASIĆ: Hvala.

Poštovani građani, prošlo je punih dva meseca od tragedije u osnovnoj školi „Vladislav Ribnikar“, od tragedija koja se desila u Malom Orašju i Duboni, a da se vlast, posebno Vlada Republike Srbije ponašaju kao da se ništa nije desilo i prozivaju opoziciju da nije dala predloge i neka rešenja, a da sami kao predstavnici vlasti nisu učinili ništa konkretno.

Naime, vi uporno ponavljate kako su svi zahtevi roditelja odeljenja 7/2 ispunjeni. To radite isključivo zbog medija koji ovo prenose, a ne zbog istine.

Slagali ste i roditelje i građane, jer ništa konkretno niste ispuni od zahteva koje su vam dostavili, a i sami roditelji nemaju informacije o sledećem: šta se dešava u vezi rekonstrukcije događaja, objašnjenje kako se ovaj stravičan zločin dogodio, da li je mogao biti sprečen i posebno kako teče istraga i dokle se stiglo, bar ono što je za javnost.

Mi nemamo zvanične izveštaje MUP-a, ali zato mediji, posebno štampani, redovno iznose poluistine ili neistine. Niste to zabranili i niko nije kažnjen, a pogledajte samo naslovne strane, od subote, nedelje, ponedeljka i danas „Kurira“, „Blica“, „Srpskog telegrafa“ i dalje. Sve samo nasilje na nasilnim stranama svih štampanih medija ili, ajde da ne kažem svih, većine štampanih medija.

Deca su gledala rupe od metaka u zidovima ove zgrade zbog neodgovorne odluke da decu vratite u istu zgradu, i to samo sedam dana posle tragedije. Potpuno pogrešno i monstruozno, ko god da je takvu odluku doneo. Samo set oprali školu i vratili decu nazad na mesto zločina.

Obećanje da će biti škola rekonstruisana u potpunosti svela se na krečenje i šminkanje radovima koji će koštati 18 miliona dinara ili oko 150.000 evra, a predsednik je obećao potpunu rekonstrukciju škole i ulaganje od sedam miliona evra.

Skoro većina vaših ministara ima auto koji je vredniji od 150.000 evra, pa se postavlja pitanje – odakle novac za to i kako je neko ko ima platu od 1.000 evra kupio takav auto? Ovamo nemate za škole, nemate za penzionere, njih preko 300.000 ima manju penziju od 20.000 dinara mesečno.

Da jasno kažemo – odvojili ste 150.000 evra da našminkate školu krečenjem i da neće biti rekonstrukcije. Obmanuli ste roditelje, obmanuli se građane, obmanuli ste javnost i pri tom ste rekli da će rok za rekonstrukciju ove škole biti do 1. septembra.

Kod ozbiljne rekonstrukcije decu biste morali da prebacite u neku drugu zgradu, što je moja bila i preporuka i u prethodnim obraćanjima, što je bolje za svu decu zbog mogućih trauma koje bi se javile kasnije. Vi niste uopšte ozbiljni u svojim predlozima.

Obećali ste da će od učionice i dela gde se desio zločin da napravite memorijalni deo. Ovo još nije pokrenuto, niti postoji jedan predlog. Jedino što podržavam jeste da ovo bude isključivo u dogovoru sa roditeljima koji su izgubili svoju decu.

Opet postavljam pitanje – zašto ne bi cela škola bila memorijalni centar?

Kako je moguće da je policija tako brzo završila uviđaj, da su se mnogi kretali u školi u kojoj se desio zločin već sutradan posle zločina i narednih dana? Koliko je onda profesionalno to što ste izvršili uviđaj i prikupili dokaze? Koliko je ozbiljno i relevantno? Ozbiljna policija ne dopušta mesecima prilazak mestu zločina, a vi ste to dozvolili odmah, jer ste decu vratili u tu školu samo posle sedam dana.

Da li će to biti paravan i pravdanje zbog nedostatka dokaza, a da onda nemamo ni krivce, ni odgovorne?

Gde ste požurili da sakrijete zločin ili šta ste mislili tim neodgovornim potezom, gospodine Gašiću? Zamisliste da je neko vaš ubijen tamo. Pođite svi od toga, nemojte da bežite i da se branite, to se dešava nekom drugom. Ti drugi su kao i vi. Tu drugi su svi oni koje vi nazivate, izgubili najvažnije što su imali, svoju decu i zaslužuju da državne institucije rade svoj posao na otkrivanju svih činjenica zbog čega se to desilo, a posebno da li je to moglo da se spreči.

Zašto su zabrinuti? Jer nemaju nikakve informacije šta će se desiti sa ubicom, njegovim roditeljima, rukovodećim kadrom ove škole, sa svima onima koji su odgovorni, a ćutali su, a sve ovo je moglo da se spreči.

Zašto istog dana nisu uhapšeni direktor škole, pedagog, psiholog, rukovodeći kadar, neposredni rukovodio objekta u kome se desio masakr? Da sam bila na vašem mestu istog časa bi svi bili uhapšeni, direktor, psiholog, pedagog, prosvetna inspekcija, gradski sekretar za prosvetu, svi u lancu, do ministra. Da se utvrdi ko nije dobro radio svoj posao, gde su se desili propusti i uopšte zašto je moglo tako nešto da se desi da dečak od 13 godina ubije svoje drugare i to ne jednog, nego devetoro.

U svakoj ozbiljnoj državi to bi bio prioritet uz utvrđivanje njihove odgovornosti zbog propusta u radu, sakrivanja dokaza, ne preduzimanja da ne dođe do ovakvog zločina.

Gospodine Gašiću, ne da niste uhapsili direktorku, nego ona ne poštuje ni odluku Vlade Republike Srbije da bude suspendovana. Ova direktorka je dana 28. juna delila knjižice učenicima ove škole kao direktor škole, a suspendovana. Pa kako je mogla da bude direktor škole i da deli knjižice? Ova direktorka je tačno posle dva meseca od zločina, 3. jula održala sednicu nastavničkog veća. Prosto je neverovatno da ste obmanuli građane. Znači, direktorka nije suspendovana ili se ona ponaša da nije suspendovana i obavlja funkciju direktora i ponaša se kao da se ništa nije desilo. Isto se tako ponašaju pedagog i psiholog ove škole, a rekli ste da ste uveli privremenu upravu.

Neverovatno je da je predsednik Republike Srbije javno štitio i branio direktorku škole. Zbog čega? Zašto ne pusti da državne institucije rade svoj posao? Ono što je prosvetna inspekcija utvrdila i zaključila….

PREDSEDNIK: Iskoristili ste kompletno vreme poslaničke grupe.

RADMILA VASIĆ: Mogu li da završim ovu rečenicu?

PREDSEDNIK: Da, naravno.

RADMILA VASIĆ: Škola na dan inspekcijskog nadzora nema dokaza da je organ upravljanja utvrdio status direktora, shodno odredbama člana 124. Zakona, čak ni to direktorka nije imala na svom radnom mestu, a i dalje se ponaša kao da je direktorka.

PREDSEDNIK: To bi bilo to.

Reč ima ministar Bratislav Gašić.

BRATISLAV GAŠIĆ: Zahvaljujem, gospodine predsedniče Narodne skupštine.

Zgranut sam ovim šta ste izrekli u prethodnih pet minuta, toliko da nemam reči kojima bih mogao da vam odgovorim na sve ovo što ste vi izrekli. U jednoj ozbiljnoj državi, citiraću vas, bilo bi uhapšeno, pa nabrojali ste desetak institucija, pojedinaca koji su… Onda ste toliko omalovažili MUP da smo uradili nešto brzopleto, da bismo nešto sakrili i kompletnu našu forenziku, ljude, koji nose tako težak posao, koji moraju da budu prvi na mestu takvih nezgoda, takvih nesreća, takvih monstruoznih zločina, da su oni nešto želeli da prikriju.

Uzeli ste sebi za pravo da budete i tužilac i sudija i policija. Ako vama nije jasno da ovo što ste sada izgovarali ovih pet minuta je čisto jedno prizemno politikanstvo, ništa drugo. Eto, da kažem nešto, bez obzira što ćemo da… Optužili ste državu za trošenje nekih, pa čak ste izračunali koliko je to para potrošeno da se nešto okreči, kako smo obmanuli nekoga, roditelje, nekoga. Ovo je neverovatno šta ste vi izgovorili sada. Ovo je neverovatno, gospođo Vasić. Vama smešno, a meni neverovatno i, iskreno, na kraju ove diskusije sam zgranut sa onim što može da se čuje iz ovih naših poslaničkih klupa. Zahvaljujem.

PREDSEDNIK: Povreda Poslovnika.

VLADETA JANKOVIĆ: Zahvaljujem.

Mi smo danas, 4. jula, što znači da smo ušli u dvanaesti mesec trajanja ovog saziva. Pozivam se na član 109. koji govori o izricanju opomena narodnim poslanicima. Pozabavili smo se malo računicom. Za tih 11 meseci i četiri dana, vi ste, gospodine predsedniče, izrekli opozicionim poslanicima 66 opomena i u isto to vreme poslanicima…

PREDSEDNIK: Gospodine Jankoviću, morate da slušate kad vam se obraćam. Vi ste se sad javili da biste sa nama podelili statistiku koju ste upravo izračunali. Zbog toga ste se javili. Jel vam deluje kao da to ima bilo kakvog smisla? Što mašete? Što mašete rukama? Što mašete rukama i govorite iz klupa?

Uključiću vam mikrofon ponovo. Samo vas pitam, javili ste se za reč da biste podelili sa nama statistiku koju ste izračunali upravo?

VLADETA JANKOVIĆ: Jel mogu sad da kažem šta imam, molim vas?

PREDSEDNIK: Vi Jovanoviću nemojte da zaboravite dokle ste stigli s merama.

VLADETA JANKOVIĆ: Nemojte mi uzimati vreme, molim vas lepo.

PREDSEDNIK: Slušam vas.

VLADETA JANKOVIĆ: Pozivam se na član 109. Podsećam da je danas 11 meseci i četiri dana kako ovo zasedanje parlamenta radi. Vi ste, gospodine Orliću, za to vreme poslanicima opozicije izrekli 66 opomena u isto to vreme.

PREDSEDNIK: Gospodine Jankoviću, ukazujete li na neku povredu do koje je upravo došlo? Da ne vičete i ne mašete rukama. Pitam, da li je došlo do neke povrede upravo?

VLADETA JANKOVIĆ: Hoću da to obrazložim, izvolite me ne prekidati. To je bezobrazluk.

PREDSEDNIK: Pa kažite šta je.

VLADETA JANKOVIĆ: Kažem da za to isto vreme poslanicima vladajuće većine niste izrekli nijednu jedinu opomenu.

PREDSEDNIK: Ne pričamo o statistici, gospodine Jankoviću. Da li je sada došlo do neke povrede Poslovnika?

VLADETA JANKOVIĆ: Prekršili ste to i to znači da nijedan od poslanika vladajuće većine, ja im na tome čestitam, nije prekidao govornika u izlaganju, uključujući i predsednika.

PREDSEDNIK: Gospodine Jankoviću, da li je sada neposredno došlo do nekih povreda? Ne vredi. Ja koliko god da pričam s vama lepo, vi odbijate da komunicirate na iole logičan i smislen način. Vi ste nešto uvrteli da hoćete da pročitate sada i ne vredi. Ali to se ne radi kroz povredu Poslovnika.

Dobro. Sad da vidimo da li neko ima pravo na reč, tako da to ima neke veze sa pravilima zaista.

Reč ima Biljana Pantić Pilja. Izvolite.

BILjANA PANTIĆ PILjA: Hvala.

Poštovani gospodine Martinoviću, gospodine Gašiću, veoma mi je sad teško da govorim posle prethodne govornice koja je izrekla toliku količinu gluposti i pokazala toliko neznanja da ova sednica svakog trenutka sve više i više pokazuje koliko je dobro što smo mi spustili cenzus izbornim zakonom, da uđete svi vi ovde u parlament i da vas građani čuju i vide koliko vi nemate pojma o ničemu, jer je to strašno šta vi izgovarate.

Gospodine Milivojeviću, slobodno se posle javite za reč pa mi odgovorite, nemojte da dobacujete, imajte dovoljno hrabrosti. U redu. Hvala vam. Pošto ste na „Gazeli“, ja smatram da vi niste sada tu.

Prethodna govornica hoće da bude i sud, i policija, i tužilac, sve hoće da bude, a zaboravila, evo, ovo je njen šef poslaničke grupe Boško Obradović, jedan od najvećih nasilnika na našoj političkoj sceni, koji je upadao ovde u Skupštinu, donosio kamenje, ulazio na RTS sa motornom testerom. Pa kako vas, bre, nije sramota? Evo, stvarno, kako vas nije sramota? Zašto ste toliko licemerni? Vaš šef poslaničke grupe je 2020. godine imao sporazum sa narodom, sa gospođom Tepić, za koju su Srbi genocidan narod. Jel vas stvarno nije sramota? Tada nije spominjao Kosovo i Metohiju. Sad je toliko frustriran, neće sa njim da šetaju, ali on bi da šeta, a nasilnik je, čovek je nasilnik. Tukao je poslanike, unosio kamenje, upadao sa motornom testerom u RTS. I vi nama govorite o nasilju. Nemate ni stida ni srama. Stvarno, da imate imalo stida i srama, vi biste se sada izvinili, vratili verovatno poslanički mandat, da imate imalo stida i srama.

Ali da se ja vratim na tačku dnevnog reda. Gospodine Gašiću, naravno da neću glasati za vašu smenu, ne zato što ste moj stranački kolega, nego zato što otkako je počela ova sednica, 18. maja, nismo čuli ništa što može da dokaže da vi imate neku krivicu ili odgovornost za strašne događaje koji su se desili u Srbiji. Čuli smo, ja moram da ponovim tu rečenicu, već su je svi ponavljali, ali mislim da treba da se čuje, da je najjači argument za vašu smenu da ste malerozan i taličan čovek, čija karma nije dobra za sistem bezbednosti, kako je rekla koleginica iz opozicije, da ste sramota, da ste nečastan i takođe da treba da izvršite samoubistvo. E, tako ovi koji se bore protiv nasilja izgovaraju najgore reči mržnje, da vi treba da izvršite samoubistvo zbog nečega što se dogodilo, zbog dečaka zločinca kog roditelji nisu dobro odgojili. Znači, vi ste za to krivi.

Ja sad kada bih išla tom logikom da ste vi krivi za to, mogu da kažem da ste vi krivi što nam osuđeni kriminalac iz Novog Sada, Solunac, sedi ovde u Skupštini, da ste možda vi krivi što je on devet godina primio platu, a nije išao na posao, da ste vi krivi što je on iz Soluna glasao, da ste vi krivi zato što Aleksić hoće da pobedi Jeremića, da ste vi krivi što Aleksić nije uspeo da završi srednju školu, pa je ponavljao. Ja bih mogla to sve da govorim, ali mislim da zaista niste krivi ni vi ni vaša karma za sve ove događaje, nego neki drugi ljudi, verovatno oni koji su činili krivična dela.

Što se tiče nas iz SNS mi od odgovornosti nikada nismo bežali, i za to jeste dokaz ova sednica. Za razliku od kolega iz opozicije, koji su pokazali svoju odgovornost tako što nisu mogli da daju ni kvorum za ovu sednicu, pa smo jedno dva dana odlagali sednice, pa su čekali da dođu kolege iz vladajuće koalicije.

Znači, da građanima Srbije bude jasno – ova sednica se ne bi održala i ne bi raspravljali o smeni ministra Gašića da nije bilo poslanika vladajuće koalicije. Zato što ste vi nesposobni, svi vi iz opozicije, da se skupite u ovoj sali i da date kvorum, da raspravljate o onome što ste sami tražili. I onda vi hoćete da vodite državu Srbiju, a ne može vas 50, 60, 70, da dođe ovde i da sedne.

Gde su vam šefovi poslaničkih grupa? Imaju pametnija posla – jedan je u školi, jedan predaje, drugi se slika, treći dođe u jedan, dođete malo da se prošetate ovde. Ovo nije Tviter, gospodo. Izabrali su vas građani na izborima. Ali vama je i to teško, da dođete na sednicu koju ste sami tražili. Sami ste hteli da budete ovde, ali ne može, mrzi vas da sedite u ovoj sali. Aleksić nam dođe ovde kad treba da lobira malo. Da vidimo ko će sad biti predsednik Narodne stranke, živi nismo, možda ćemo sad uskoro imati dva nova poslanička kluba. I to je sad pitanje. Ova sednica se u stvari svela na to da vidimo ko će da preuzme vlast u Narodnoj stranci. To je to. Znači, smena ministra Gašića više uopšte nije bitna.

Mislim da ćete stvarno svi vi ući u anale beščašća kako ste ovu najveću tragediju u Srbiji pokušali da zloupotrebite i šta ste uradili. I to je strašno šta radite i kako ste se ponašali svih ovih dana.

Ja uvek volim da citiram rečenicu Aleksandra Vučića, gde ste po ko zna koji put pokazali nepodnošljivu lakoću neodgovornosti. To ste pokazali sada i to pokazujete svaki put.

Samo ću još kratko. Pozvali ste na proteste u danima žalosti. Pričate o nasilju, niste spomenuli, ni jedan vaš zahtev se ne odnosi ni na roditelje, ni na decu, ni na građane Republike Srbije. Glavni zahtev vam je da tajkunske televizije „Nova S“ i „N1“ dobiju frekvenciju. Glavni zahtev vam je da dođete na vlast bez izbora i glavni zahtev vam je, to smo čuli od kolega iz opozicije, da Srbija uđe u NATO.

Samo da vam kažem – na izborima se vlast dobija i ne možete da kažete da nisu fer izbori, jer ste vi na tim izborima prethodnim imali svoje članove biračkih odbora koji su potpisivali zapisnike, vi ste imali svoje članove RIK, a i kad su tako nefer, zašto ste prihvatili mandate i sedite ovde. Tako da nemoj da lažete građane Republike Srbije, sve ovo radite, blokirate Srbiju, samo zato da biste došli na vlast bez izbora i da bi Šolak dobio nacionalnu frekvenciju. Hvala vam.

PREDSEDNIK: Povreda Poslovnika ima prednost.

ĐORĐE STANKOVIĆ: Hvala, predsedniče. Trudiću se da budem kratak.

Reklamiram član 106. – tema. Ovo nije bila tema ove sednice. Na kraju krajeva, ja smatram da očigledno postoji interes SNS-a da se umeša unutarstranačke izbore u Narodnoj stranci i vidim da često pominjete to, i Miki Aleksić i Vuk Jeremić. Hvala na tome, ali znate kako, mi smo gospoda, mi kada radimo neke takve stvari, radićemo kako treba.

Zadnji put kad ste vi imali jednu takvu situaciju, protivkandidat je završio u reci ili negde drugde i ubijen je, a to je Cvijan.

PREDSEDNIK: Samo polako.

Kad se javljate za povredu Poslovnika, sve je u redu, samo nemojte u repliku. To možete i kao ovlašćeni. Uostalom, imate predstavnika predlagača koji može da dobije reč kad god hoće. Ali, izgleda da je baš u tome problem. Kad je reč o toj temi, on baš neće da govori.

Reč ima ministar, Aleksandar Martinović.

ALEKSANDAR MARTINOVIĆ: Dame i gospodo narodni poslanici, gospodine predsedniče Narodne skupštine, reći ću samo nekoliko rečenica, ne kao ministar i ne kao političar, nego kao čovek.

Hoću da postavim jedno pitanje celokupnoj opoziciji. Ko je vas ovlastio da budete zastupnici ne roditelja nego te ubijene dece? I kako vas nije sramota da tri nedelje seirite i da se u stvari radujete što se desila jedna nezapamćena tragedija.

Ja hranim troje dece. Šta vi hoćete da kažete, da samo vi imate decu? Samo vi volite decu? Hoćete da sad nabrajamo koliko ko od vas niti je u braku, niti ima decu, nego umesto dece hrani kuče, hrani mače, zlatnu ribicu itd.

Kako vas, bre, nije sramota?

Slušam ovog gospodina koji sabira koliko je opomena kome izrečeno. Režimsko dete, dete visokog funkcionera Saveza komunista Jugoslavije. Ništa u životu nije, nije se, što kaže naš narod, vruć vode napio. Sve je dobio od države, sve – stan, dobru platu, beneficije, privilegije, letovanje, zimovanje, sve. I sad ste vi odjedanput veliki filantropi, sad vi sve znate. Sad samo vi volite decu, kao da svi mi drugi nemamo decu, kao da mi ne osećamo bol i patnju zbog onoga što se desilo. Sad vi znate i šta je policija trebala da uradi, ko je trebao da bude uhapšen, ko nije trebao da bude uhapšen, koliko treba da traje uviđaj, itd.

Od 2015. godine kao narodni poslanik slušam, mislio sam da je to najmonstruoznije, ali ovo što sad radite je monstruoznije od toga, o padu helikoptera sa bebom iz Novog Pazara. Ljudi, helikopter je poleteo da spasi bolesnu bebu, koja je bila stara mesec dana. Helikopter je leteo od Novog Pazara ka Beogradu. Jel vi znate koliko kilometara ima od Novog Pazara do Beograda? Koji je to ministar na svetu mogao da zna da će na putu između Novog Pazara i Beograda, u okolini Beograda da se desi strašno nevreme, da bude toliko jako da obori helikopter i da celokupna posada helikoptera zajedno sa bebom koju su ljudi pokušavali da spasu pogine tog dana? I, vi od 2015. godine guslate i veslate na toj strašno tragediji koja se desila.

Mislio sam da ne može da bude ništa strašnije, a sada vidim da može. Vas u stvari baš briga i za tu bebu. Vas baš briga i za tu ubijenu decu. Vas baš briga i za ove ljude koji su ubijeni u okolini Mladenovca i Smedereva. Vama je to povod da čerečite Bratislava Gašića, Aleksandra Vučića, narodne poslanike iz SNS i pri tome ne osećate, a veliki ste Srbi, veliki ste hrišćani, porodični ste navodno ljudi. Pa, vama u stvari ništa nije sveto, apsolutno ništa.

Vi u stvari iz svega ovoga pokušavate da izvučete najjeftiniju, najmonstruozniju moguću političku korist. Evo, ja vas slušam već nedeljama, nisam čuo nijednu meru koju biste vi da ste na vlasti preduzeli kako se ovo ubuduće ne bi dešavalo, a bili ste na vlasti. Umirali su ljudi i u vaše vreme, ginuli su ljudi u vaše vreme, padali su avioni u vaše vreme, sve se to dešavalo u vaše vreme i nikada nikome od nas iz opozicije nije palo na pamet da pokušamo da od toga napravimo političku temu i da se u stvari radujemo što se desila tragedija. A vi to radite, vi se radujete tragediji.

Vi se radujete kad god se u Srbiji desi neka tragedija, jer mislite da ćete na tome da profitirate, pa nećete da profitirate. Pokušali ste na tome da profitirate 2017. godine, pa vas je pobedio Aleksandar Vučić, pa ste pokušali 2018. godine na beogradskim izborima, pa smo vas pobedili, pa ste pokušali 2020. godine, pa smo vas pobedili, pa ste pokušali 2022. godine, pa smo vas pobedili.

Ljudi, ne pobeđuje se na smrti, ne pobeđuje se na smrti dece. Pobeđuje se na borbi za život. Mi se borimo za život Srbije. Mi se borimo za to da Srbija ide napred i vi umesto makar da pokažete pijetet prema toj deci…

Ti voliš decu? Koliko, Milivojeviću, imaš dece? Sada te ja pitam - koliko imaš dece?

(Poslanici opozicije dobacuju iz klupa.)

Takvi nam drže lekcije. Ovaj je došao. Kako vas bre nije sramota? Došli su u parlament kao ispod šatora, u kratkim majicama, ovaj ustao, Miloš Parandilović, košulja mu visi preko stomaka i kaže - pa ja sam zabrinut za sudbinu ove države. Kako vas bre nije sramota? Tako se ne dolazi na seoski vašar, a ne na sednicu koja je posvećena navodnoj odgovornosti ministra unutrašnjih poslova zbog ubijene dece. Sram vas bilo, pa sram vas bilo sve skupa!

(Aleksandar Jovanović: Kako te nije sramota? Ko si ti da pominješ decu? Sram te bilo!)

PREDSEDNIK: Ne, sve razumem, ali slušajte.

Jovanoviću, a kakvog smisla ima to ponašanje, da bilo ko govori da mu vi dobacujete, da li voli ili ne voli decu? Na šta to liči? Hajde, dokle više?

(Narodni poslanik Nebojša Zelenović dobacuje iz klupe.)

Zelenoviću, nemojte da vičete. Nemojte da vičete.

Šta vi hoćete Jovanoviću?

(Aleksandar Jovanović: Ja hoću da ne pominje bilo čiju decu!)

Nemojte da dobacujete čoveku koji govori.

(Aleksandar Jovanović: Šta misli on?)

Jovanoviću, smirite se.

(Aleksandar Jovanović: Ološu jedan!)

Jovanoviću, jel stvarno hoćete da budete prvi? Aleksandru Jovanoviću izričem meru udaljenje sa sednice. Fantastičnu ste stvar u životu postigli.

Nastavljamo sutra u 10.00 časova.

(Sednica je prekinuta u 18.05 časova.)